Dhemainge haggugai feshi dhathuruge manzilah!\nދެމައިންގެ ހައްގުގައި ފެށި ދަތުރުގެ މަންޒިލަށް!\nއިއްޔެގެ އަޑުއެހުމަށްފަހު ދެމައިން، ހިޝާން އަދި ވަކީލާއެކު: ދިގު ދަތުރަކަށް ވަނީ ކާމިޔާބު ލިބިފަ\n"ކޮޕިއާ ރިޕެއާއިން 11،000 ރުފިޔާގެ ފޮޓޯ ކޮޕީ ހެއްދިއްޖެ،"! އެ ސިޓީތަކާއި ރިޕޯޓްތައް ކިހިލި ޖަހައިގެން ހިނގާތާ ތިން އަހަރުވީ އެވެ. ސަރުކާރުގެ ކޮންމެ އޮފީހަކަށް ކޮންމެ މުއައްސަސާއަކަށް ވަކިވަކިން ހިނގި އެވެ. ފެންނަ ކޮންމެ މީހަކަށް އެ ލިޔުންތައް ދައްކައި އެ ވާހަކަތައް ހިއްސާ ކުރެ އެވެ. ސަރުކާރުގެ އިސްވެރިންނާއި ވިޔަފާރިވެރިން ގާތަށް ދިޔަ އެވެ. އެކަމަކު އޮތީ ކޮޅެއް މެދެއް ނުފެނި އެވެ.\nމިއީ މި ވޭތުވެދިޔަ ތިން އަހަރުގެ ތެރޭގައި ހިޝާން އަހުމަދު ކުރި ދިގު އަދި އުނދަގޫ ދަތުރުގެ ވާހަކަ އެވެ. އޭނާ މި ދަތުރު ފެށީ ގާތް ތިމާގެ ބަޔަކަށްޓަކައެއް ނޫނެވެ. ބޭއިންސާފުން ކަންކަން އެއްވެސް މީހަކާމެދު ވެގެން ނުވާނެ ކަމަށް ގަބޫލުކުރާތީ އެވެ. ނިކަމެތި ދެމައިންނާ ހިޝާންއާ ބައްދަލުވީ އެ ދެމައިންގެ ރަށަށް އޭނާ ކުރި ދަތުރެއްގަ އެވެ. އެކަނިވެރި އެ ދެމައިން ދިރިއުޅެމުން ދިޔައީ ޖިފުޑި ގަނޑެއްގަ އެވެ. ރަށުގެ މުޖުތަމައުގެ ތެރެއިން ވެސް ތިބީ ބާކީވެފަ އެވެ.\nއެމީހުންގެ އެ ނިކަމެތިކަމުގެ މައްޗަށް އިތުރު ބުރައެއް ދައުލަތުން ދީފައި އޮތެވެ. ދެމައިންގެ މައްޗަށް ވެސް ޖިނާއީ ދައުވާއެއް އުފުލާފައި އޮތެވެ. -- އެ ދެމައިންގެ މައުލޫމާތާއި އުފުލާފައިވާ ދައުވާގެ ތަފްސީލް މައްސަލާގެ ގޮތުން ނުހިމެނީ އެވެ.\nދެމައިންގެ ތެރެއިން ދަރިފުޅަކީ ފުލުހުން ހައްޔަރުކޮށް ގޮޅީގައި ވެސް ބެހެއްޓި ކުއްޖެކެވެ. އޭނާ ގޮޅީގައި ހުރިއިރު އަމިއްލަ ނަފުސަށް ގެއްލުންދޭ މަސައްކަތްކުރި އެވެ. އެ ހާދިސާއަށްފަހު އޭނާގެ ނަފުސާނީ ކަންކަމާމެދު ވަރަށް ބޮޑު ޝައްކު އުފުދުނެވެ. ނަމަވެސް އޭރު ފުލުހުން އޭނާގެ ރިޕޯޓެއް ނުހެދި އެވެ. ފަހުން ހިޝާންގެ މަސައްކަތުން ޒުވާނާގެ ގިނަ ރިޕޯޓްތަކެއް ހެދި އެވެ. ޑރ. ނާޒް ވެސް ރިޕޯޓެއް ތައްޔާރުކޮށްފައިވެ އެވެ. ޑރ. ނާޒް ހިލޭ ތައްޔާރުކޮށްދީފައިވާ ރިޕޯޓްގައިވާ ގޮތުން ޒުވާނާގެ ވަރަށް ގިނަ ނަފްސާނީ މައްސަލަތައް އެބަހުއްޓެވެ. ނަފްސާނީ ގިނަ މައްސަލަތަކަށް އޭނާ ބޭސް ކާން ޖެހެ އެވެ.\nހަމައެހެން، އޭނާގެ މަންމަގެ ވެސް ނަފްސާނީ ގިނަ މައްސަލަތަކެއް ފާހަގަވި އެވެ. ނަމަވެސް މަންމަގެ އެކަށީގެންވާ އެސެސްމެންޓެއް ވެސް ނުހެދެ އެވެ. އެސެސްމެންޓް ހެދޭ ވަރަށް ބަސްމޮށުންތެރިކަން ވެސް ނެތުމުންނެވެ. ނަމަވެސް ފުލުހުން ވަނީ ތަހުގީގަށް އޭނާގެ ބަޔާނެއް ނަގައި، ދައުވާކުރުމަށް އެދިފަ އެވެ. އެދުނު ގޮތަށް ޕްރޮސިކިއުޓާ ޖެނަރަލްގެ އޮފީހުން ދައުވާ ވެސް ކުރި އެވެ. ދެމައިންގެ މައްސަލަ ވެސް ކުރިއަށް ދިޔައީ ރަށު މެޖިސްޓްރޭޓް ކޯޓުގަ އެވެ.\nކޯޓަށް މައްސަލަ ވެއްދުމާއެކު އެކަމުގެ ތެރެއަށް ހިއުމަން ރައިޓްސް ކޮމިޝަން (އެޗްއާރްސީއެމް)އިން ވެސް ވަނެ އެވެ. އެޗްއާރްސީއެމްއިން ދެމައިންނާ ގުޅޭ ރިޕޯޓް ވެސް ތައްޔާރުކޮށްފައިވެ އެވެ. އަދި އެ ދެމައިންގެ ގިނަ ނަފްސާނީ މައްސަލަތަކެއް ހުރިކަން އެ ރިޕޯޓްތަކުން ވެސް އެނގެ އެވެ. އޭގެ އިތުރުން ޒުވާނާއާ ގުޅޭ ގޮތުން ހަދާފައިވާ ރިޕޯޓެއްގައި އޭނާއަށް ފުލުހުން އަނިޔާކޮށްފައިވާ ކަމަށް ބުނެފައިވެ އެވެ. އެ މައްސަލަ މިހާރު ވަނީ ޖެންޑާ މިނިސްޓްރީގެ ފަރާތުން ވެސް އެންއައިސީއަށް ހުށަހަޅާފަ އެވެ. ނަމަވެސް އަދި ތަހުގީގެއް ނުނިމެ އެވެ. ފިޔަވަޅެއް ނޭޅެ އެވެ.\nއެޗްއާރްސީއެމް އާއި ޑޮކްޓަރުންގެ ރިޕޯޓްތަކުން އެ ދެމީހުންނަކީ ވެސް ނަފްސާނީ މައްސަލަތަކެއް ހުންނަ ދެމީހުންކަން ސާބިތުވާތީ ދައުވާ އަނބުރާ ގެންދިޔުމަށް ހިޝާންގެ ފަރާތުން ޕީޖީއަށް ސިޓީތައް ހުށަހެޅި އެވެ. ނަމަވެސް އެއަށް ޖަވާބެއް ނުލިބެ އެވެ. ހިޝާންއަކީ އެމީހުންގެ ބެލެނިވެރިޔާ ކަމުގައި ނުވުމުންނެވެ. އެހެންވެ، އޭނާ ވަނީ ފެމެލީ ކޯޓަށް މައްސަލަ ހުށަހަޅައިގެން ޒުވާނާގެ ބެލެނިވެރިއަކަށްވުމަށް މަސައްކަތްކޮށްފަ އެވެ. ނަމަވެސް ކޯޓުން އެ މައްސަލަ ނިންމީ އޭނާއާ ދެކޮޅަށެވެ. ޒުވާނާގެ ބެލެނިވެރިކަން އޭނާއަށް ނުދިނެވެ.\nޕީޖީއިން އެންމެ ފަހުން ދީފައި އޮތް ޖަވާބަކީ ޑޮކްޓަރުންގެ ރިޕޯޓްތަކުން މާ ސީރިއަސް މައްސަލަތަކެއް އެ ފަރާތަށް ނުފެންނަ ކަމަށެވެ. އެހެންވެ، އެ މައްސަލާގައި ގޮތެއް ނިންމާނީ ކޯޓުން ކަމަށެވެ. ޑޮކްޓަރުންގެ ރިޕޯޓްތައް އެހެން ހުއްޓާ ޕީޖީއިން އެގޮތަށް ނިންމުމުން އެކަން ހެލްތް މިނިސްޓްރީއަށް ހިޝާން ހުށަހެޅި އެވެ. ނަމަވެސް މިނިސްޓްރީއިން އޭނާއަށް އެއްބާރުލުމެއް ނުލިބުން ކަމަށް އޭނާ ބުނެ އެވެ.\nނިމިދިޔަ ސަރުކާރުގެ ތެރެއިން ދެމައިންއަށް އިންސާފު ހޯދައިދޭން މުއައްސަސާތަކާ ދެކޮޅަށް ހިޝާން ކުރި މަސައްކަތަށް އެއްވެސް ކުރިއެރުމެއް ނުލިބި މާޔޫސްކޮށްލި އެވެ. ހިނގާ ހިނގާ އޭނާ ވަރުބަލިކޮށްލިޔަސް އަޒުމަށް އެއްވެސް ބަދަލެއް ނާދެ އެވެ. ކުޑަ ވެސް އުއްމީދެއް ލިބުނީ ސަރުކާރު ބަދަލުވުމާއެކު އެވެ.\nއާ ސަރުކާރު އައުމާއެކު، އޭނާ ވަނީ ޖެންޑާ މިނިސްޓަރު ޝިދާތާ ޝަރީފާ ބައްދަލުކޮށްފަ އެވެ. އަދި ރައީސް އޮފީހަށް ގޮސް އެ ތަނުގެ ވެރިންނާ ވެސް ބައްދަލުކުރި އެވެ. އެކަމުގެ ހަބަރު ނައިބު ރައީސް ފައިސަލް ނަސީމްއާ ހަމައަށް ވެސް ދިޔަ އެވެ. ހިޝާން ބުނި ގޮތުގައި އެ ދުވަހުން ފެށިގެން ކޮންމެ ހަފުތާއަކު ވެސް ނައިބު ރައީސް ގުޅުއްވައި އެ ދެމައިންގެ ހާލު ބައްލަވަ އެވެ. ޖެންޑާ މިނިސްޓަރު ވެސް އެކަން ގާތުން ބެއްލެވި އެވެ. އޭގެއިތުރުން ދެމައިންގެ ގިނަ ހަރަދުތަކަކާ މާމިނގިލީ ދާއިރާގެ މެންބަރު ގާސިމް އިބްރާހިމް ހަވާލުވެވަޑައިގެންނެވި ކަމަށެވެ.\nގާނޫނީ ވަކީލް ހުސެއިން ޝަމީމާއި ހިސާން ހުސެއިންގެ ފަރާތުން ވެސް ފެށުނީންސުރެ ވަރަށް ގިނަ ލަފާތައް ހިޝާންއަށް އައީ ލިބެމުންނެވެ. ދާންވީ މަގުތައް ދައްކައިދެމުން ދިޔައީ އެ ދެ ވަކީލުންނެވެ. އެގޮތުން ހިޝާން، ދެން އެކަމުގެ ސަމާލު ކަމަށް ގެނައީ ސުޕްރީމް ކޯޓެވެ.\nސުޕްރީމް ކޯޓުގެ ސަމާލުކަމަށް މައްސަލަ ގެނެސްފައިވަނިކޮށް އިއްޔެ ވަނީ މެޖިސްޓްރޭޓްގެ ކޯޓުގައި ދެމައިންގެ މައްސަލާގެ ވެސް އަޑުއެހުމެއް ބާއްވާފަ އެވެ. އެ އަޑުއެހުމުގައި އެ ދެ ދައުވާއަކީ ވެސް މަދަނީ ގޮތުން ކުރިއަށް ނުގެންދެވޭނެ ދެ ދައުވާ ކަމަށް ކޯޓުން ކަނޑައެޅި އެވެ. އެ ދެ މީހުންނަކީ އެފަދަ ދައުވާއެއް ކުރެވޭނެ ފަދަ ހާލަތުގައި ތިބި ބައެއް ނޫން ކަމަށް ކަނޑައެޅި އެވެ. މި މައްސަލާގައި ދެމައިންގެ ވަކީލަކީ މިހުފާޒެވެ. އޭނާ ވެސް އެ މަސައްކަތްކުރީ ހިލޭ ސާބަހަށެވެ. ބުރަ ދިގު މަސައްކަތަކަށް ފުރަތަމަ ކާމިޔާބީ ލިބުނީ އެވެ.\nމި މައްސަލަ ހިޝާން ވަނީ ރައްޔިތުންގެ މަޖިލީހުގެ ހިއުމަން ރައިޓްސް ކޮމެޓީގެ ސަމާލު ކަމަށް ވެސް ގެނެސްފަ އެވެ. އެ ދުވަހުން ފެށިގެން އެ ކޮމެޓީގެ މުގައްރިރު ޖިހާން މަހުމޫދު ދަނީ އެކަން ވަރަށް ގާތުން ބައްލަވަމުން ކަމަށް ހިޝާން ބުންޏެވެ. އަދި ކޮމެޓީއިން ވެސް އެ މައްސަލަ ދިރާސާ ކުރުމަށް ވަނީ ތާވަލުކޮށްފަ އެވެ. އަދި އެކަމުގައި އިހުމާލުވި މީހުން ޖަވާބުދާރީކުރުވަން އެ ކޮމެޓީއިން މަސައްކަތް ކުރާނެ ކަމަށް ބުނެފައިވާ ކަމަށެވެ.\nއިއްޔެ ހިޝާންގެ ދިގު ދަތުރަށް ލިބުނު ފުރަތަމަ ކާމިޔާބީއާއެކު އޭނާ ދޭން ބޭނުންވި މެސެޖް އެންމެންނަށް ވެސް ދެވިއްޖެ ކަމަށް ބުންޏެވެ. "ނިކަމެއްޗެއް ކަމަކު ބޭއިންސާފުވާނަަމަ، މުޅި ދައުލަތާ ދެކޮޅަށް ވިޔަސް ތެދުވާނަން، ކިތަންމެ ބޮޑު މުއައްސަސާއެއް ވިޔަސް ކިތަންމެ އިންޒާރެއް ލިބުނަސް ބޭއިންސާފަށް ދީއްލައެއް ނުލާނަން،"\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ސުޕްރީމް ކޯޓް + ޕްރޮސެކިއުޓާ ޖެނެރަލްގެ އޮފީސް ޝަރުއީ ދާއިރާ


ރާއްޖޭން ބޭރުކުރަން އުޅުނު ހަތަރު މިލިއަން ރުފިޔާގެ ބޭރު ފައިސާ ހިފަަހައްޓައިފި – Haftha\nFri, 28 February, 2020, 4:08 pm\nރާއްޖޭން ބޭރުކުރަން އުޅުނު ހަތަރު މިލިއަން ރުފިޔާގެ ބޭރު ފައިސާ ހިފަަހައްޓައިފި\nރާއްޖޭން ބޭރުކުރަން އުޅުނު ގިނަ އަދަދެއްގެ ބޭރު ފައިސާ ހިފަހައްޓައި، ތިން މީހު އަތުލައިގެންފިއެވެ.\nކަސްޓަމްސް އިން ބުނީ، އެ އިދާރާއަށް ޑިކްލެއާ ނުކޮށް ރާއްޖޭން ބޭރުކުރަން އުޅުނު އެ ފައިސާގެ އަދަދު ދިވެހި ރުފިޔާއިން ޖެހޭ އަދަދަށް ބަލާއިރު އެއީ ހަތަރު މިލިއަނަށްވުރެ ގިނަ ރުފިޔާއެވެ.\nއެ ފައިސާތަކަކީ ތަފާތު ތިން ފަހަރެއްގެ މަތިން ކަސްޓަމްސް އިން ހިފަހައްޓާފައިވާ ފައިސާއެވެ. އެގޮތުން މިދިޔަ މަހުގެ 22 ވަނަ ދުވަހު 1.3 މިލިއަން ދިވެހި ރުފިޔާގެ ބޭރު ފައިސާއާއެކު 31 އަހަރުގެ ދިވެހި ފިރިހެނަކު އަތުލައިގެންއިރު، މިދިޔަ ބުދަ ދުވަހު 2.1 މިލިއަން ދިވެހި ރުފިޔާގެ ބޭރު ހިފަހައްޓައި 29 އަހަރުގެ ދިވެހި ފިރިހެނަކު ވަނީ އަތުލައިގެންފައެވެ.\nއަދި ހަމައެދުވަހު ހަ ލައްކައަށްވުރެ ގިނަ ދިވެހި ރުފިޔާގެ ބޭރު ފައިސާއާއެކު ކަސްޓަމްސް އިން ވަނީ 33 އަހަރުގެ ބަންގުލަދޭޝް ފިރިހެނަކު އަތުލައިގެންފައެވެ.\nކަސްޓަމްސް އިން ބުނީ އެ މައްސަލަ އިތުރަށް ތަހުގީގު ކުރުމަށްޓަކައި މިހާރު ފުލުހުންނާ ހަވާލުކޮށްފައިވާ ކަމަށެވެ.\nއެގޮތުން މިދިޔަ ސެޕްޓެމްބަރު މަހު ރާއްޖޭން ބޭރުކުރަން އުޅުނު ގިނަ އަދަދެއްގެ ޔޫރޯ އާއި ޑޮލަރު ވަނީ ހިފަހައްޓައިފައެވެ. ދެ ފަހަރެއްގެ މަތިން އިންޑިއާގެ ރައްޔިތެއްގެ އަތުންނާއި ދިވެހި މީހެއްގެ އަތުން ފެނުނު އެ ފައިސާތަކުގެ ޖުމްލަ އަދަދު 1.7 މިލިއަން ރުފިޔާ އަރައެވެ.


ދުނިޔޭގައި ބާއްވާ އެންމެ ބޮޑު ފުޓްބޯޅަ މުބާރާތް މިރޭ ފަށަނީ..\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 37 ސިކުންތު\nދުނިޔޭގައި ބާއްވާ އެންމެ ބޮޑު ފުޓްބޯޅަ މުބާރާތް މިރޭ ފަށާނެއެވެ.\nއެންމެ ޝަރަފްވެރި ފުޓްބޯޅަ މުބާރާތް މިއަހަރު ބާއްވަނީ ރަޝިއާގައެވެ. އަދި މިރެއިން ފެށިގެން އަންނަ ޖުލައި މަހުގެ 15 ވަނަ ދުވަހާއި ހަމައަށް ކުރިއަށްދާ މި މުބާރާތަކީީ 21 ވަނަ ވަރލްޑް ކަޕެވެ.\nމި މުބާރާތް މިރޭ ފަށާއިރު، މުބާރާތް ބާއްވާ ޤައުމު ރަޝިއާ އޮތީ މިކަމަށް ވާންޖެހޭ ހުރިހާތައްޔާރީއެއްވެސް ވެފަކަމަށް ޚަބަރުފަތުރާވަޞީލަތްތަކުން އަންނަނީ ބުނަމުންނެވެ. އަދި އެޤައުމުގެ 11 ސިޓީއެއްގައި މުބާރާތް ކުރިޔަށް ދާނެ ކަމަށާއި މެޗުތައް ކުޅޭ 12 ސްޓޭޑިއަމްވެސް ވަރަށް ފުރިހަމަ އަށް ތައްޔާރުކޮށްފައިވާ ކަމަށްވެސް ވަނީ ބުނެފައެވެ.\nވަރލްޑް ކަޕްގެ އެންމެފަހުގެ ޗެމްޕިއަންއަކީ ޖަރުމަން ވިލާތެވެ. ރަނރަޕް ޓީމަކީ އާޖެންޓީނާއެވެ.\nމި މުބާރާތް ހުޅުވާ މެޗުގައި ބައްދަލުކުރާނީ މުބާރާތް ބާއްވާ ޤައުމު ކަމަށްވާ ރަޝިއާ އާއި ސައުދީ އަރަބިޔާއެވެ. މުބާރާތް ފެށިގެންދާ މި މެޗު ކުޅޭނީ ރާއްްޖޭ ގަޑިން މިރޭ 20:00 ގައެވެ.\nމިއަހަރުގެ މި މުބާރާތުގައި ބައިވެރިވާނީ 2007 ވަނަ އަހަރުގެ އޯގަސްޓު މަހުގައި ފީފާގެ މެންބަރުންގެ ގޮތުގައި ހިމެނޭ 209 ޤައުމުގެ މެދުގައި ކުޅުނު ކޮލިފައިން މެޗުތަކުގެ މަރުޙަލާ ކަޑައްތުކޮށް، ފަހު މަރުޙަލާއަށް އައިސްފައިވާ 32 ޓީމެވެ.\nމިއަހަރުގެ މުބާރާތަކީ ޔޫރަޕަށް ނިސްބަތްވާ ޤައުމެއްގައި ބާއްވާ 8 ވަނަ ވަރލްޑްކަޕް ފުޓްބޯޅަ މުބާރާތަށްވާ އިރު، މިއީ މި މުބާރާތް އެޤައުމުގައި ބާއްވާ ފުރަތަމަ ފަހަރެވެ. އަދި އަދި 2006 ވަނަ އަހަރަށްފަހު ޔޫރަޕްގައި ވަރލްޑް ކަޕް މުބާރާތް ބާއްވާ ފުރަތަމަ ފަހަރެވެ.\nމި މުބާރާތް ބޭއްވުމުގެ ފުރުޞަތު ރަޝިއާ އަށް ލިބުނީ 2010 ވަނަ އަހަރު ފީފާގެ އެގްޒެކުޓިވް ކޮމެޓީގެ ވޯޓަކުންނެވެ. ރަޝިއާ އަށް ވަރލްޑް ކަޕް ބޭއްވުމުގެ ފުރުޞަތު ލިބުނީ ވޯޓިންގގެ ދެވަނަ ބުރުންނެވެ. ރަޝިއާ ބިޑް ކާމިޔާބުކުރީ ޕޯޗުގަލް އަދި ސްޕެއިންގެ ބިޑް ފަހަތަށް ޖައްސާލުމަށް ފަހުއެވެ.\nބޫޓާން ބަލިކޮށް ބަންގްލަދޭޝް ފުރަތަމެޗު ކާމިޔާބުކޮށްފި\nސާފް ޗެމްޕިއަންޝިޕްގެ ފުރަތަމަ މެޗު ޕާކިސްތާނުން ކާމިޔާބުކޮށްފި\nކްރޮއޭޝިއާ ބަލިކޮށް ދުނިޔޭގެ ޗެމްޕިއަންކަން ފްރާންސް ހޯދައިފި\nވަރލްޑް ކަޕްގެ ފައިނަލަށް ފުރަތަމަ ފަހަަރަށް ކްރޮއޭޝިއާ..\nސެމީފައިނަލްގެ ދެވަނަ މެޗު އިންގްލެންޑް އަދި ކްރޮއޭޝިއާއަށްވެސް ތާރީޚީ މެޗެއް\nވިހި އަހަރަށް ފަހު، އެމްޓިޓީގެ ގޯލުން ފްރާންސް ފައިނަލަށް.


ރޮނާލްޑޯ ޕޯޗުގަލްގެ ސްކޮޑުން ބާކީކޮށްފި - Naalaafushi\nAugust 30, 201400 Like Like 623\n2016 ވަނަ އަހަރު ބޭއްވުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތުގެ ކޮލިފިކޭޝަން މެޗުތައް އަންނަ މަހު ފަށާއިރު ޕޯޗުގަލްގެ ސްކޮޑުން އެޓީމުގެ އެންމެ މުހިންމު ކުޅުންތެރިޔާ ކްރިސްޓިއާނޯ ރޮނާލްޑޯއަށް ފުރުސަތު ނުދީ ބާކީ ކޮށްލައިފި އެވެ.\nޕޯޗުގަލްގެ ކޯޗު ޕައުލޯ ބެންޓޯގެ އިރުޝާދުގެ ދަށުން ކުޅެމުން އަންނަ ޕޯޗުގަލް ޓީމުގެ ސްކޮޑުން ރެއާލް މެޑްރިޑްގެ ތަރިއަށް ފުރުސަތު ދީފައިނުވަނީ އޭނާގެ ފިޓްނަސް މައްސަލަތަކާއި ހުރެ އެވެ.\nއެގޮތުން މިދިޔަ ސީޒަނުގައި އާއި އެންމެ ފަހުން ބޭއްވި ވޯލްޑް ކަޕް ފުޓްބޯޅަ މުބާރާތުގައި ވެސް ރޮނާލްޑޯގެ ފައިގެ ފަލަމަސްގަނޑަށް އަނިޔާވެގެން އެކަށީގެންވާ ކުޅުމެއް ދެއްކިފައެއް ނުވެ އެވެ.\nނަމަވެސް ސްޕެނިޝް ލީގުގެ ފުރަތަމަ މެޗުގައި ރެއާލް މެޑްރިޑާއި ކޯޑޯބާއާ ބައްދަލުކުރި މެޗުގައި ރޮނާލްޑޯ ވަނީ 90 މިނެޓު ފުރިހަމަކޮށް މެޗު ނިމެން އުޅެނިކޮށް ގޯލެއް ވެސް ޖަހާފައެވެ.\nޔޫރޯ ކޮލިފިކޭޝަންގައި ޕޯޗުގަލް ކުޅޭ މެޗު އޮންނާނީ ސެޕްޓެމްބަރު މަހުގެ7ވަނަ ދުވަހު އަލްބޭނިއާ އާއި ދެކޮޅަށެވެ.\nޕޯޗުގަލް ސްކޮޑަށް މިފަހަރު ނެގި މަޝްހޫރު ކުޅުންތެރިންގެ ތެރޭގައި ރެއާލް މެޑްރިޑްގެ ޑިފެންޑަރު ފަބިއޯ ކޮންޓްރާއޯ، ޕެޕޭ، ފެނަބާޗޭގެ މިޑްފީލްޑަރު ރައުލް މިއަރަލެސް، މޮނާކޯގެ މިޑްފީލްޑަރު ހާއޯ މޯޓިންހޯ، ސްޕޯޓިންގ ލިސްބަންގެ ފޯވާޑް ނާނީ ހިމެނެ އެވެ.


Neetuge filmge poster thakeh – adduLIVE\nނީޓޫގެ ފިލްމުގެ ޕޯސްޓަރުތަކެއް\nMay 13, 2022, 17:45 އަހުމަދު އަދްޝަން\nފިރިމީހާ މަޝްހޫރު އެކްޓަރު ރިޝީ ކަޕޫރް މަރުވި ފަހުން، އަންހެނުން ނީޓޫ ސިންގް ކުޅުނު ފުރަތަމަ ފިލްމު "ޖުގް ޖުގް ޖިއޯ" ގެ ޕޯސްޓަރުތަކެއް މިއަދު ދައްކާލައިފި އެވެ.\nކަރަން ޖޯހަރްގެ ދަރުމާ ޕްރޮޑަކްޝަން ރާޖް މެހެތާ ޑައިރެކްޓްކޮށްފައިވާ މި ރޮމޭންޓިކް ކޮމެޑީގެ ސްޓިލް ޕޯސްޓަރުތަކެއްގެ އިތުރުން މޯޝަން ޕޯސްޓަރެއް ވެސް އާންމުކޮށްފައިވެ އެވެ. ފިލްމު ސިނަމާތަކަށް ގެންނަން ނިންމާފައި ވަނީ އަންނަ މަހުގެ 24 ގަ އެވެ. މި ފިލްމަކީ 2019 ގެ ކާމިޔާބު ފިލްމު "ގުޑް ނިއުސް" އަށް ފަހު ރާޖް ބެލުންތެރިންނަށް ގެނެސްދޭ ފިލްމެވެ.\nއެކްޓަރު ރަންބީރް ކަޕޫރްގެ މަންމަ ނީޓޫގެ އިތުރުން "ޖުގް ޖުގް ޖިއޯ" ގެ ކާސްޓްގައި އަނިލް ކަޕޫރާއި ވަރުން ދަވަނާއި ކިއާރާ އަދުވާނީ ވެސް ހިމެނެ އެވެ. ކައިވެނީގެ ގުޅުންތަކެއްގެ ވާހަކަ ކިޔައިދޭނެ މި ފިލްމުގައި ނީޓޫ އާއި އަނިލް ފެންނާނީ ވަރުންގެ މައިންބަފައިންގެ ރޯލުންނެވެ.\nމީގެ އިތުރު ކާސްޓުންގެ ތެރޭގައި މަޝްހޫރު ހޯސްޓް މަނީޝް ޕޯލް އާއި ޕްރަޖަކްތާ ކޯލީގެ އިތުރުން އެމްޓީވީގެ "ރޯޑީސް" އިން މަޝްހޫރުވި ވަރުން ސޫދު ހިމެނެ އެވެ.\n"ޖުގް ޖުގް ޖިއޯ" އާ ނީޓޫ، 63، ބޮޑު ސްކްރީނުން ބެލުންތެރިންނާ ބައްދަލުކުރަނީ ފިލްމެއްގެ މަސައްކަތްނުކުރާތާ ނުވަ އަހަރު ފަހުންނެވެ. އޭނަ އެންމެ ފަހުން ފެނިފައި ވަނީ ރިޝީ އާއި ރަންބީރް ވެސް ކާސްޓްގައި ހިމެނުނު 2013 ގެ "ބޭޝަރަމް" އެވެ.\nނީޓޫ އަކީ މިހާރު ކަލާޒް ޗެނެލުން ގެނެސްދޭ "ޑާންސް ދީވާނޭ ޖޫނިއާ" ގެ ޖަޖެއް ވެސް މެ އެވެ.


Kim maraalee anhen meeha ah 90 dollaru dheegen | Mihaaru\nކިމް މަރާލުމުގެ ތުހުމަތުގައި ހައްޔަރުކޮށްފައިވާ އިންޑޮނީޝިއާގެ އަންހެން މީހާ އައިސިޔާ. --ފޮޓޯ:އީޕީއޭ\nކިމް މަރާލީ އަންހެން މީހާ އަށް 90 ޑޮލަރު ދީގެން\n26 ފެބުރުއަރީ 2017 - 08:05 10 comments\nކުއާލަ ލަމްޕޫރު (ފެބްރުއަރީ 26) - ނޯތު ކޮރެއާގެ ލީޑަރު ކިމް ޖޮން-އުންގެ ބޭބެ ކިމް ޖޮން- ނަމް މަރާލީ އޭނާ ލައްވާ އެކަން ކުރުވަން ބަޔަކު 400 ރިންގިޓް (90 ޑޮލަރު) ދީގެން ކަމަށް ކިމްގެ މަރުގެ ތުހުމަތުގައި ހައްޔަރުކޮށްފައިވާ އިންޑޮނީޝއާގެ އަންހެން މީހާ ބުނެފި އެވެ.\nއިންޑޮނީޝިއާ އެމްބަސީ އޮފިޝަލަކު ވަނީ ކިމް މަރާލި ކަމުގެ ތުހުމަތުގައި ބަންދުގައި މިހާރު ހުރި ސިތީ އައިސިޔާ، 25، އާ އިއްޔެ ބައްދަލުކޮށްފަ އެވެ. އައިސިޔާ ބުނީ ކިމްގެ މޫނުގައި މަޖަލަކަށް އުނގުޅަން އޭނާ އަތަށް ދިނީ "ކުޑަ ކުދިންލާ ތެޔޮ" ކަމަށާއި އެކަން ކުރާ މަތިން ބަޔަކު އޭނާ އަށް ފައިސާ ދިން ކަމަށެވެ. އަދި އޭނާ އަށް ފައިސާ ދިނީ ޖަޕާން ނުވަތަ ކޮރެއާ މީހުންނާ ވައްތަރު ގޮތަށް ތިބި ބައެއް ކަމަށް ވެސް ބުންޏެވެ.\nނޯތު ކޮރެއާގެ ލީޑަރުގެ ބޭބެ މަރާލުމުގެ ތުހުމަތުގައި ހައްޔަރު ކުރި އަންހެން މީހާ.\nއިންޑޮނީޝިއާގެ ޑިޕިއުޓީ އެމްބަސެޑާ އެންޑްރިއާނޯ އެރްވިން އިއްޔެ ވަނީ އައިސިޔާއާ 30 މިނިޓަށް ބަންދުކޮށްފަ އެވެ.\n"އޭނާ ބުނަނީ އެކަން ކުރަން ބަޔަކު ފައިސާ ދިން ކަމަށް. އަދި ބޭބީ އޮއިލް ކަހަލަ އެއްޗެއް ދިން ކަމަށް ވެސް ބުނި،" ސަފީރުގެ ނައިބް ވިދާޅުވި އެވެ. "ކެމިކަލްގެ ސަބަބުން އޭނާ އަށް އެއްވެސް އަސަރެއްކޮށްފައިވާ ކަމުގެ ނިޝާނެއް ބޭރު ފުށުން ފެންނާކަށް ނެތް."\nޓެސްޓްތަކުން ދައްކާފައި ވަނީ ކިމްގެ މޫނުގައި އުނގުޅާފައި ވަނީ ވަރަށް ނުރައްކާތެރި ވިހަ ބާވަތެއް ކަމަށްވާ ވީއެކްސް ނާވް ގޭހެވެ.\nކިމް މަރާލުމަށް ފަހަތުން ގޮސް މޫނުގައި ފޮތިގަނޑު އަޅަނީ.\nސީސީޓީވީ ފުޓޭޖުން ފެންނަ ގޮތުގައި އެއާޕޯޓުގެ ޑިޕާޗާ ހޯލުގައި ކިމް ހިނގާފައި ދަނިކޮށް ފަހަތުން އަންހެނަކު ގޮސް އޭނާގެ މޫނުގައި ފޮތިގަނޑެއް އަޅަ އެވެ. އަދި ފަހުން އޭނާ ގޮސް އެއާޕޯޓް އޮފިޝަލުންނަށް ޝަކުވާ ކުރެ އެވެ. އޭގެ ފަހުން އެއާޕޯޓުގެ ކްލިނިކުގައި ކިމް އަށް ފަރުވާ ދެ އެވެ. ކިމް މަރުވީ އެމްބިއުލެންސްގައި ހޮސްޕިޓަލަށް ގެންދިއުމުގެ މަގުމަތީގަ އެވެ.\nކިމް މަރާލުމުގެ ފަހަތުގައި ވަނީ ނޯތު ކޮރެއާ ކަމަށް ވަރަށް ބޮޑަށް ތުހުމަތުކޮށްފައިވެ އެވެ. އެކަމަކު އެ ގައުމުން އެކަން ދޮގު ކުރެ އެވެ. ކިމްގެ މަރުގެ ތުހުމަތުގައި ވަނީ ވިއެޓްނާމް އަންހެނަކާއި ނޯތު ކޮރެއާ ފިރިހެނަކު ހައްޔަރުކޮށްފަ އެވެ. ފުލުހުން ދަނީ އަދި އިތުރު ހަތް މީހަކު ހޯދަމުންނެވެ. ކިމްގެ މަރުގެ ފަހަތުގައިވާ ކަމަށް ތުހުމަތުކޮށްފައިވާ ނޯތު ކޮރެއާގެ ހަތަރު މީހަކު މެލޭޝިއާ އިން ފުރާފައިވާ ކަމަށް ވެސް ފުލުހުން ބުނެ އެވެ. އެ މީހުން ފުރީ ކިމް މަރާލި ދުވަހު އެވެ.


SunOnline: Zuvaanunthakeh Masthugai Bihjehifai\nޒުވާނުންތަކެއް މަސްތުގައި ބިއްޖެހިފައި\n26 ނޮވެމްބަރ 2020: މަސްތުވާތަކެތީގެ ނުރައްކާ އެންމެ ބޮޑުވެފައިވާ ވެރިރަށް މާލޭގައި، މަސްތުގެ "އައްޑާ"ތައް ދަނީ ގިނަވަމުންނެވެ. އެތަންތަނަކީ ސިއްރިއްޔާތުގައި މަސްތުވާތަކެތީގެ ހިދުމަތް ދޭ ތަންތަނެވެ. އެކަމަކު އެއީ އެންމެންނަށް އިނގޭ ބޮޑު ސިއްރެކެވެ. މިކަން ހުއްޓުވުމަށް ފުލުހުން ކުރިއަށް ގެންދިޔަ އޮޕަރޭޝަންގައި ސަން ޓީމު ބައިވެރިކުރުމުން، ފެނިގެން ދިޔައީ އެތަންތަނުގެ ތެރޭގައި ޒުވާނުން މަސްތުވެ، ބިއްޖެހިފައިވާ މަންޒަރެވެ. -- ސަން ފޮޓޯ/ ފަޔާޒު މޫސާ


MDP 61 dhaairaa ah kurimathilaan MRM aai Adhaalath dhekolhu\nއެމްޑީޕީ 61 ދާއިރާއަށް ނުކުންނަން އެމްއާރްއެމް އާއި އަދާލަތު ދެކޮޅު\n19 ނޮވެމްބަރު 2018: ރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވުމުގެ އުފަލުގައި "ދުޅަހެޔޮ ހަށިހެޔޮ އީދު"ގެ ނަމުގައި ކުރިޔަށްގެންދިޔަ ކުޅިވަރު ފެސްޓިވަލްގެ ތެރެއިން - މުހައްމަދު އަފްރާހް | އަވަސް\nއަންނަ އަހަރުގެ މާޗް މަހު ބާއްވާ ރައްޔިތުންގެ މަޖިލީހުގެ އިންތިހާބުގައި 61 ދާއިރާއަށް އެެމްޑީޕީއިން ކުރިމަތިލާން ރައީސް މައުމޫން އަބްދުލް ގައްޔޫމާއި އަދާލަތު ޕާޓީ އެއްބަސް ނުވާ ކަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ، މިހާރު ކުރިއަށްދާ އެމްޑީޕީގެ ގައުމީ މަޖިލީހުގަ އެވެ.\nއެމްޑީޕީއިން ވަނީ އެ ޕާޓީއިން މަޖިލިސް އިންތިހާބުގައި 61 ދާއިރާއަށް ކުރިމަތިލާން ބޭނުންވާ ކަމަށް ބުނެ ކޯލިޝަނަށް ހުށަހެޅުމެއް ހުށަހަޅާފަ އެވެ. އެ ހުށަހެޅުމާއެކު، ކުރިމަތިލާން ބޭނުންވާ ދާއިރާތައް ވެސް ބަޔާންކޮށްފައިވެ އެވެ. އޭގެ ކޮޕީއެއް "އަަވަސް"އަށް ލިބިފައިވެ އެވެ.\nރައީސް ނަޝީދު ވިދާޅުވި ގޮތުގައި ކޯލިޝަންގެ ތެރެއިން އެމްޑީޕީއަށް ހައްގު މިންވަރު ނުލިބޭ ކަމަށް ގަބޫލުކޮށް ކޯލިޝަންގެ އެހެން ޕާޓީތަކާއެކު ވަކިވަކިން މަޝްވަރާ ކުރެއްވި ކަމެވެ. އަދި، ހަތަރު ލީޑަރުން އެކުގައި އެމްޑީޕީ އޮފީހުގައި ވެސް މަޝްވަރާތައް ކުރައްވާފައިވާނެ ކަމަށެވެ. ނަމަވެސް އަދާލަތު ޕާޓީ އާއި ރައީސް މައުމޫން އަބްދުލްގައްޔޫމް އެމްޑީޕީގެ ހުށަހެޅުމަށް ދެކޮޅު ހަދާ ކަމަށް ރައީސް ނަޝީދު ފާހަގަކުރެއްވި އެވެ.\nރައީސް ނަޝީދު ވިދާޅުވި ގޮތުގައި އަދާލަތު ޕާޓީ އާއި ރައީސް މައުމޫން ދެކޭ ގޮތުގައި އެމްޑީޕީއިން ވާދަ ކުރަން ޖެހޭނީ 35 ދާއިރާއަށެވެ. އެކަމަކު، އެއީ އެމްޑީޕީއަށް ގަބޫލު ކުރެވޭނެ އަދަދެއް ނޫން ކަމަށް ރައީސް ނަޝީދު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އެމްޑީޕީއިން 61 ދާއިރާއަށް ކުރިމަތިލާން ޖުމްހޫރީ ޕާޓީ އެއްބަސްވާ ކަމަށެވެ. އެ ދާއިރާތަކުގެ ތެރެއިން 14 ދާއިރާއަކަށް ކެންޑިޑޭޓުން ނެރުމުގައި ޖުމްހޫރީ ޕާޓީގެ ތާއިދު ލިބޭނެކަން ވެސް އެ ޕާޓީއިން ހާމަކޮށްފައިވާ ކަމަށެވެ.\nއެހެންކަމުން ރައީސް ނަޝީދު ވިދާޅުވި ގޮތުގައި އެމްޑީޕީއިން އަބަދުވެސް ކާމިޔާބުކުރާ ދާއިރާތަކާއެކު ޖުމްލަ 50 ގޮނޑި ކާމިޔާބު ކުރެވޭނެ ކަމުގެ އުއްމީދު އެބަ އޮތެވެ.\nއެމްޑީޕީއިން ކޯލިޝަނަށް ދޫކޮށްލަނީ 27 ދާއިރާ ކަމަށާއި އެ ދާއިރާތަކަކީ ހަމައެކަނި ޖުމްހޫރީ ޕާޓީއަށް ދޫކުރާ ދާއިރާތަކެއް ނޫން ކަމަށް ރައީސް ނަޝީދު ވިދާޅުވި އެވެ. އެމަނިކުފާނު ވިދާޅުވި ގޮތުގައި ކޯލިޝަންގެ ބާކީ ތިން ޕާޓީއިން އެ 27 ދާއިރާ ބަހާލުމަކީ އެންމެ މަސްލަހަތު ހުރި ގޮތެވެ.\nއެމްޑީޕީ ގައުމީ މަޖިލީހުގެ ގިނަ މެންބަރުން ވަނީ އެކަމާ ނުރުހުން ފާޅުކޮށް ވާހަކަ ދައްކަވާފަ އެވެ. ބައެއް މެންބަރުން ވަނީ ކޯލިޝަނަށް އެއްބަސްވުމަކަށް ނާދެވޭނަމަ، ވަކިން އެމްޑީޕީ އިންތިހާބަށް ނުކުތުމަށް ވަކާލާތު ކުރައްވާފަ އެވެ. އަދި، ހަމައެކަނި ޖުމްހޫރީ ޕާޓީއާ މަޝްވަރާކޮށް، ގައުމީ މަޖިލީހަށް ހުށަހެޅުމަށް ހުށަހަޅާފައިވާތީ ވެސް ވަނީ ކަންބޮޑުވެފަ އެވެ.\nއަދާލަތު ޕާޓީ އާއި ރައީސް މައުމޫން، އެމްޑީޕީއިން 61 ދާއިރާއަށް ކުރިމަތިލުމާމެދު އެއްބަސްވުމަކީ އެއީ ކުރިން ވެފައިވާ ކޯލިޝަން އެއްބަސްވުމާ ހިލާފު އަދަދަކަށްވާތީ އެވެ. އެ އެއްބަސްވުން މިއަދު "އަވަސް"އަށް ވަނީ ލިބިފަ އެވެ.\nއެ އެއްބަސްވުމުގައިވާ ގޮތުން ގުޅިފައިވާ ޕާޓީތަކުގެ ސަރުކާރެއްގައި އިއްތިހާދުގެ ބައިވެރިން ހިއްސާވާ ހަމައަކީ އެމްޑީޕީއަށް 40 ޕަސަންޓު، ޖުމްހޫރީ ޕާޓީއަށް 25 ޕަސަންޓު، އަދާލަތު ޕާޓީއަށް 15 ޕަސަންޓު އަދި ރައީސް މައުމޫން އަބްދުލް ގައްޔޫމްއަށް 20 ޕަސަންޓެވެ. ހުރިހާ ވުޒާރާތަކާއި ރައިސުލްޖުމްހޫރިއްޔާ އައްޔަން ކުރާ މަގާމްތަކާއި ރުހުންދޭ އެންމެހާ މަގާމްތަކާއި ސަރުކާރު ހިއްސާވާ ކުންފުނިތަކުގެ ވެރިން އައްޔަން ކުރުމުގައި ވެސް އަމަލު ކުރާނީ އެ ހަމައަށެވެ. އޭގެ އިތުރުން އަންނަ އަހަރު ބާއްވާ މަޖިލިސް އިންތިހާބާއި 2020 ވަނަ އަހަރު ބާއްވާ ލޯކަލް ކައުންސިލް އިންތިހާބުގައި ވެސް ޕާޓީތަކުން ވާދަކުރާނެ ދާއިރާތައް ބަހާނީ އެގޮތުގެ މަތިން ކަމަށް އެއްބަސްވުމުގައި ބުނެފައިވެ އެވެ.\nއެހެންކަމުން އެއްބަސްވުމާ އޮތް ހަމައަށް ޕާޓީތަކުން އަމަލު ކުރާ ނަމަ އަންނަ އަހަރު ބާއްވާ މަޖިލިސް އިންތިހާބުގައި އެމްޑީޕީ ވާދަ ކުރާނީ 35 ދާއިރާއަށެވެ. އަދި ޖުމްހޫރީ ޕާޓީ ވާދަ ކުރާނީ 22 ދާއިރާއަށެވެ. އަދާލަތު ޕާޓީއަށް 13 ދާއިރާ ލިބޭއިރު މައުމޫންއަށް ލިބޭނީ 17 ދާއިރާ އެވެ.\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + އަދާލަތު ޕާޓީ ޖުމްހޫރީ ޕާޓީ އެމްއާރުއެމް މަޖިލިސް އިންތިހާބު 2019


މުސްލިމު އަޙުންނޭވެ! رَمَضَانَ މަހުގެ ދުވަސްތައް އަޅުގަނޑުމެންނާ ބައްދަލުވެ އަލްވަދާއު ކިޔަމުން ދަނީއެވެ. މިޙާރު އަޅުގަނޑުމެން ފާއިތުކުރަމުން މިދަނީ މި رَمَضَانَ މަހުގެ ފަހު ދިހައިގެ ދުވަސްތަކެވެ! މިދުވަސްތައް ބޭނުންގޮތުގައި ހިފާށެވެ! رَمَضَانَ މަސް އެމީހަކާ ބައްދަލުވުމައްފަހު ، އެމަހުގެ ދުވަސްތަކުގައި އެމީހެއްގެ ފާފަ ނުފޮހިވެގެންވާ މީހަކީ ގެއްލެނިވެ އަދި ހަލާކިވެފައިވާ މީހެކެވެ.އަބާއްޖަވެރިއެކެވެ.رَسُولُ اللَّهِ صَلَّى اللَّهُ عَلَيْهِ وَسَلَّمَ ހަދީޝް ކުރައްވާފައިވެއެވެ.”رَمَضَانَ މަސް އެމީހަކާ ބައްދަލުވުމުން ، އެމަހުގައި ފާފަ ނުފޮހެވޭ މީހާ ފަހެ ގެއްލެނިވެ ހަލާކުވެއްްޖެއެވެ!” އެހެންކަމުން ކޮންމެ މުސްލިމަކުވެސް މިފަދަ ބޮޑު ބަދު ނަސީބަކުން ގަދައަޅައި މަސައްކަތް ކުރާށެވެ! ލައިލަތުލް ޤަދުރް ވިލޭރޭގެ މާތްކަން ﷲ ސުބުހާނަހޫ ވަތަޢާލާ ވަހީކުރައްވާފައި ވެެއެވެ! ” إِنَّا أَنْزَلْنَاهُ فِي لَيْلَةِ الْقَدْرِ (*) وَمَا أَدْرَاكَ مَا لَيْلَةُ الْقَدْرِ. لَيْلَةُ الْقَدْرِ خَيْرٌ مِنْ أَلْفِ شَهْرٍ(*) تَنَزَّلُ الْمَلائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ (*) سَلامٌ هِيَ حَتَّى مَطْلَعِ الْفَجْرِ“ ” ހަމަކަށަވަރުން ތިމަންރަސްކަލާނގެ އެ ޤުރުއާން ބާވާލެއްވީ ލައިލަތުލް ޤަދްރި ވިލޭރޭގައެވެ. އަދި ލައިލަތުލް ވިލޭރެއަކީ ކޮންރެއެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ. ލައިލަތުލް ޤަދްރި ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ. މަލާއިކަތުންނާއި ޖިބްރީލްގެފާނު އެބޭކަލުންގެ ވެރިރަސްކަލާނގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބާވަޑައިގަންނަވައެވެ. އެއީ ފަޖުރުގެ އަލިކަން ފާލުވެއްޖައުމަށް ދާންދެން، އަމާންކަމާއި، ސަލަމަތްތެރިކަން ލިބިގެންވާ ރެއެކެވެ.“ ( ސުރަތުލް ޤަދްރި 1-5 )\nرَمَضَانَ މަހުގައި ލެއްވިގެންވާ އެންމެ މަތިވެރި ނިޢުމަތަކީ لَيْلَةِ الْقَدْرِ ވިލޭރޭ އެމައްސަރުގައި ލެއްވިގެންވާ ކަމުގެ ނިޢުމަތެވެ! އެރެއަކީ އެއްހާސް މައްސަރަށްވުރެ ހެޔޮކަން ބޮޑުވެގެންވާ މާތް މަތިވެރި ރެއެކެވެ.ތަފްސިރު ޢިލްމު ވެރިން ބަޔާންކުރައްވާ ގޮތުގައި އެރެއަކި ކުރިއަށް އޮންނަ އަހަރަށް ، މާތް ﷲ ދުނިޔޭގެ ކަންކަން ކަނޑައަޅުއްވައި ނިންމަވާ ރެއެވެ.އެހެންކަމުން އެރެއަށް لَيْلَةِ الْقَدْرِ މިނަން ދެވިގެންވެއެވެ.ހަމަ އެހެންމެ އެރެއަކީ ޤުރުއާން ބާއްވައި ލެއްވުނު ރެއެވެ!\nلَيْلَةِ الْقَدْرِ ވިލޭރެއަކީ ކަނޑައެޅިގެން މިވެނި ރެއެއް ކަމުގައި ދެންނެވޭކަށް ނެތެވެ! ބައެއް ޢިލްމްވެރިން ބަޔާން ކުރައްވާފައިވާ ގޮތުން ،އެއީ ހަތާވީސް ވިލޭރޭ ކަމުގައި ވެއެވެ.ނަމަވެސް މާތް ﷲ އެރޭ ވަނީ ސިއްރު ކުރައްވާފައެވެ.އެއީ ވަރަށްގިނަ ޙިކްމަތްތަކަކަށްޓަކައިކަން ކަށަވަރެވެ.އޭގެތެރޭގައި އަޅުތަކުން ގިނަގިނައިން ﷲ ހަޡްރަތައް ދުއާ ދަންނަވައި ގިނަގިނައިން އަޅުކަންކުރުމަށް ހިތްވަރު ދެއްވުމާއި ، އެކަމުގެ ސައުގުވެރިކުރުން ހިމެނެއެވެ.މިކަމުގެ ސަބަބުން އެބައިމީހުންގެ ފާފަތައް ފުހެވި ދަރަޖަ މަތިވެރި ވެގެން ދިއުން ހިމެނިގެންވެއެވެ.މިހެން މިކަން އޮތްހިނދުވެސް ދަންނަބޭކަލުން އެއްބަސްވެވަޑައިގަންނަވާ ކަމެއްވެއެވެ. އެއީ لَيْلَةِ الْقَدْرِ ވިލޭރޭ ލެއްވިގެންވަނީ رَمَضَانَ މަހުގެ ފަހު ދިހައިގެ ތެރެއިގާކަމެވެ. رَسُولُ اللَّهِ صَلَّى اللَّهُ عَلَيْهِ وَسَلَّمَ ހަދީޝްކުރެއްވިއެވެ. ” މާނައިީ رَمَضَانَ މަހުގެ އޮނަހިރި ރޭތަކުން لَيْلَةِ الْقَدْرِ ލިބޭތޯ ތިޔަބައިމީހުން މަސައްކަތްކުރާށެވެ،” މިބަސްފުޅުން އެނގެނީ ވަކިރެއެއް ކަނޑައެޅުމެއްނެތި ފަހު ދިހައިގެ އެންމެހާ ރޭތަކުގައިވެސް އަޅުކަމުގައި މަސްގޫލް ވެ އުޅުމަކީ މުހިއްމު ކަމެއްކަމެވެ. لَيْلَةِ الْقَدْرِ އިޙްލާސްތެރިކަމާއެކު އަޅުކަމައިގެން ގާއިމް ވެހުރުމުގެ ނަސީބް ލިބިގެންފިމީހަކީ ބާއްޖަވެރިއެކެވެ.


Ibbe Ah Ketheh Nuvi, Edhunee Dhivehinge Nuragalhu Aadhathah Faleehaiy Kuran! - Vaguthu\nއިބްރާހިމް ރަޝީދު (އިއްބެ) ފޮޓޯ: އަވަސް\nއަންނަ ހުކުރު ދުވަހުގެ ހުތުބާގައި ދިވެހިންގެ ނުރަނގަޅު އާދަތައް ފަޟީހަތްކޮށް ދެއްވުމަށް އެދި ޕަބްލިކް ސާވިސް މީޑިއާ (ޕީއެސްއެމް) ގެ ޗީފް ކޮންޓެންޓް އޮފިސަރު އިބްރާހިމް ރަޝީދު (އިއްބެ) 11 ކަމެއްގެ ލިސްޓެއް މިއަދު އާންމު ކުރައްވައިފިއެވެ.\nއިސްލާމިކް މިނިސްޓަރު ޑރ. އަހުމަދު ޒާހިރުގެ އަރިހުން އެދިވަޑައިގެން އިއްބެ ފޭސްބުކްގައި ވަނީ ދިވެހި މުޖުތަމައުގައި މިހާރަކަށް އައިސް ހިނގަމުން އަންނަ ނޭދެވޭ އެތައް ކަމެއްގެ ވާހަކަ ހުކުރު ހުތުބާގައި ހިމެނުމަށް އެދިވަޑައިގެންފައެވެ.\nއޭނާ އެންމެ ފުރަތަމަ ކަމެއްގެ ގޮތުގައި އެދިވަޑައިގެންނެވީ "ދިރާގު" އަދި "އޫރިދޫ" މެދުވެރިކޮށް ބަރަހަނާ ވެބްސައިޓްތަކަށް ދިވެހިން ވަންނަ ނިސްބަތުގެ ތަފާސް ހިސާބުތައް އާންމުކޮށް ދެއްވުމަށެވެ. އިއްބެ އެގޮތަށް ވިދާޅުވި އިރު، ދިވެހިން އެންމެ ގިނަ އިން ވަންނަ ވެބްސައިޓުތަކުގެ ތެރޭގައި ބަރަހަނާ ބައެއް ވެބްސައިޓުތައް ވެސް ހިމެނެއެވެ.\nއިއްބެ ފާހަގަ ކުރެއްވި އެހެން ބައެއް ކަންކަމުގެ ތެރޭގައި މައިންބަފައިންނާއި ދަރިން އެއް ކޮޓަރީގައި ނިދާ މިންވަރުގެ ތަފާސް ހިސާބާއި މައިންބަފައިން ނެތި އެހެން މީހުންގެ ބެލުމުގެ ދަށުގައި ދަރިން ބަހައްޓާފައި ތިބި މިންވަރުގެ ތަފާތު ހިސާބާއި ރާއްޖޭގައި ހިނގާފައިވާ ބަދު އަހުލާގީ މައްސަލަތަކުގެ ތަފާސް ހިސާބާއި ކުޑަކުދިންނަށް ޖިންސީ ގޯނާ ކުރުމުގެ ތަފާސް ހިސާބުތައް ހިމެނެއެވެ.\nމީގެއިތުރުން ހަށިވިއްކުމުގެ ވިޔަފާރީގައި ދިވެހިންގެ ބައިވެރިވުން އޮތް މިންވަރު ވެސް ހާމަކުރަން އިއްބެ ގޮވާލެއްވިއެވެ.\nދަރިން ވެއްޓުމަކީ ކިހާވަރެއްގެ ކަމެއް ކަމާއި އެކަން ކުރުމުގައި ބައިވެރިވާ މީހުންނަށް އޮތް ހުކުމާއި މައިންބަފައިންގެ ރުހުމުގައި އަންހެން ކުއްޖާ ރައްޓެހިވެގެން އުޅޭ ފިރިހެން ކުއްޖާ ގެއަށް ގެނެސް، ފާހިޝް އަމަލު ހިންގުމުގެ ފުރުސަތު ދޭ މައިންބަފައިންނަށް ނަސޭހަތް ދިނުމަށް ވެސް އިއްބެގެ ޕޯސްޓުގައި ހިމެނުއްވިއެވެ.\nއަދި ކުޑަކުދިންނާ ބެހޭ މީހުންނަށް އެ ކުރެވެނީ އެ ކުދިން މަރާލުމަކީ ކިހާވަރެއްގެެ ކަމެއް ކަން އެނގުމާއި ހައްޖުވުމަށް ފަހު ދެމަފަރިން ކައިވެނީގެ އުފާ ހޯދުން ނިމުނީ ކަމުގެ ކުށްހީ އަށް ދީނީ ނަޒަރަކުން ކިޔައި ދިނުމަށް އޭނާ އެދިވަޑައިގެންނެވިއެވެ.\n"މި ވާހަކައިގެ މައްޗަށް ހުކުރު ހުތުބާ ތައްޔާރުކޮށް ދެއްވުން އެދެމެވެ. ވަރަށް އާދޭހާއި އެކު" އިއްބެގެ ޕޯސްޓުގައިވެއެވެ.\nމީގެއިތުރުން އިއްބެ ވަނީ ދިވެހި މުޖުތަމައުގައި ހިނގާ ނޭދެވޭ ކަންކަމަށް މަގުފަހިވާ ސަބަބުތަކާއި އެއަށް ހުރި އަދަބުތަކާއި އެ އަދަބު ތަންފީޒު ނުކުރީމަވާ ގޮތާއި އެކަން ކަމަށް ދީނުގައި ކަނޑައަޅާފައިވާ ހުކުމްތަކާއި ކޯފާގެ ވާހަކަތައް ވެސް ހުތުބާގައި ހިމެނުމަށް އެދިވަޑައިގެންފައެވެ.\nއިއްބެ މިގޮތަށް ވިދާޅުވި އިރު، ރާއްޖޭގައި ކުޑަކުދިންނަށް ޖިންސީ ގޯނާ ކުރިކަމުގެ އެތައް މައްސަލަތަކެއް ވަނީ ދާދި ފަހުން ފެންމަތިވެފައެވެ. މިދަނޑިވަޅުގައި ގިނަ ބަޔަކު އަންނަނީ ރާއްޖޭގައި އިސްލާމީ ޝަރީއަތް ގާއިމް ކުރުމަށް ގޮވާލައި، ރޭޕް ކުރާ މީހުންނާ ދެކޮޅަށް އަޑު އުފުލައި މުޒާހަރާތައްކޮށްފައެވެ. ގިނަ ބަޔަކު ބުނަމުން އަންނަނީ އެފަދަ ނުލަފާ އަމަލު ކުރާ މީހުންނަށް އެންމެ ހަރުކަށި އަދަބު ދޭން ޖެހޭ ކަމަށެވެ.\nވިދާ ރަތުރަން ކަމަށްހީކޮށް، ބަލާތަކަކަށްވެދާ މަޢުދަނެއް ހޮވިކަން އެއީ މޮޔަކަން\nޖެނުއަރީ 21, 2020 22:38\nއިއްބެ ތިއެދިވަޑައިގެންނެވި ކަންތައްތައް މިސަރުކާރުން ކޮށްފާނެކަމަށް ޤަބުލެއްނުކުރެވެ އެއީ މިސަރުކާރުބޭނުންވާ ގޮތަކީ އެއީކަމަށްވީމަ ދެން ބުނާނެ އެއްޗެއްނެތެއްނޫންތޯ؟\nޖެނުއަރީ 21, 2020 22:43\nދަރިން ބޮޑެތި ވާއިރުވެސް އެއްކޮޓްރި ތެރޭ ދަރިން ގޮވައިގން ނިދަންޖެހެނީ.ގޯއްޗެއްވެސްލިބެނީކީނޫން\nޖެނުއަރީ 22, 2020 00:14\nހުކުރު ހުތުބާގަ ފުލެޓު ފޯމުވެސް ހިމަނަންވީ ދޯ އިބުރާހިމް\nޖެނުއަރީ 21, 2020 22:46\nމަގޭ އަންދާޒާ. ކޮންމެ 1000 މީހަކުން 999 މީހުން ބަރަހަނާ ފޮޓޯ ވީޑިއޯ ބަލާ ޒިނޭކޮއް ހަދާ\nޖެނުއަރީ 21, 2020 23:09\nކޮބާ ރާބުއިމާ ޑުރަގު ވިިޔަރާރިޔާ މިއުޒިކު ސޯތަކާ\nދެޖިންސު މަސްސުނިވެގެން ކުޅޭ ކުޅިވަރުތަށް\nމިވެސް ހުތުބާގަ ހިމަނާލާ! ނުރައްކާ ތެރިކަން ވަކިކުޑަ ކަންކަމެއްނޫން މީކީވެސް.....\nޖެނުއަރީ 21, 2020 23:10\nމީ ތާކުން ތާކު ޖެހޭ ވާހަކަ ދައްކާ މީހެއްނޫން! މީ މޮޔައެއް!\nޖެނުއަރީ 21, 2020 23:11\nނުރަނގަޅު އާދަ ފަޅާ އަރުވަން ބުނާއިރު މީ މާރަނގަޅު މީހެއްނޫނޭ އިނގޭތޯ\nޖެނުއަރީ 22, 2020 16:04\nއޭނަވެސް ލައިގެން ތަފާސް ހިސާބު ހަދާށޯ\nޖެނުއަރީ 21, 2020 23:15\nޖެނުއަރީ 21, 2020 23:16\nއިއްބެ ހާ ހިއްވަރެ ތިޔަ އިސްލާމީ މިނިސްޓަރީގަ\nނުހުންނާނު ބަލަން ތިބެބަލަ\nޖެނުއަރީ 22, 2020 00:00\nފުރަތަމަ ތިމާ އިސްލާހުވެބަލަ؟؟؟ އޭގެ ފަހުގަދޯ އެހެން މީހުނަށް އިސްލާހަށް ގޮވޭނީ. ތިޔަ ދެއްކީ ހުސް ރަނގަޅު ވާހަކަ، އެކަމަކު ތިވާހަކަ ދެއްކި މީހާގެ އުޅުމުގެ ސަބަބުން ތިވާހަކައިގެ އަސަރު ކުޑަ. އެއީ މިހާރު މިމުޖުތަމައު ރަނގަޅު ނުކުރެވިގެން އުޅޭ އެއްސަބަބު. "ފުރަތަމަ ތިމާ އޭގެފަހުން އެހެން މީހުން"\nޖެނުއަރީ 22, 2020 00:09\n1 ގަޑިއިރު ކުރިން ( ޖެނުއަރީ 21, 2020 )\nބަލައިއްބޭ ! އިއްބެ ރައްޓެހި ރައްޔިތުންމަޖިލިހުގެ ނައިބުތައީސްގެ ބަރަހަނާ\nކިތައްފޮޓޯތޯ ؟ އެއުޅެނީ ތިބުނާ ފޭސްބުކުގަ.\nމިމިހުންނާ މެދު އިއްބެވެސް ތިހުރީހަނު. ބަރަހަނާވީމަ ދިވެހިން ދެނީ ގަދަރާ\nއިއްޒަތް ކަން އިއްބެއަށްވެސް އެނގޭނެދޯ؟\nޖެނުއަރީ 22, 2020 00:12\nއިއްބެ ހުރުބާ ކަންތަކާ ނޫޅެ ޕީއެސްއެމް ކޮންޓެންޓް ރަނގަޅުކުރެވޭތޯ ބަލަމާ، ކޮންޓެންޓް ހަމަހަމަ ކުރުވަމާ، ހުތުބާ ކަންތަށް ކުރަން ތިބޭނެ ބަޔަކުލާފަ، ހުރިހާ ކަމެއް އެނގުނީމަ ކަމަކުނުދާނެ.\nޖެނުއަރީ 22, 2020 00:13\nފަޅާ އަރުވާލާއިރު މީނަ ކަންނޭގެ އެންމެ ކުރީގަ އުޅޭނީ ހަހަހަހަ\nވެބްކެމް ބޭނުން ކޮށްގެން ބަރަހަނާވާ މީހުންގެ އަދަދު ލިސްޓަށް އިތުރު ކުރަން މީނާ ލަދުގަތީ ކީއްވެބާ؟!\nޖެނުއަރީ 22, 2020 00:51\nނުވާނެ ތި ކަމެއް . އަދިވެސް ޢަބްދުﷲ ބުނު ޖަދުޢާން ދޮލަނގަކަށް ކާ އެއްޗިހި އަޅާފަ ބެހިވާހަކަޔާ .ޢުޘްމާނުގެފާނުގެ މުދާ ގާފިލާ 10 ދަރުމަ ލިބޭތީ ބައްސަވާލެއްވި ވާހަކަޔާ . މެހްމާނަކަށް ކަމޭ ހިތަންވެގެން ސަޙާބީ ބޭކަލަކު އެ މެހުމާނު ގެންދަވާފަ ދަރިން ކާންހުރި ކާއެތި ކޮޅު މެހުމާނަށް ދީފަ ބައްތި ނިވާލި ވާހަކަ ޚުތުބާގަ ކިއާނީ ... ޤުރްއާނަކީ އަދި ދީނަކީ ވެސް ދިރިތިބީންގެ މައްޗަށް ބާވައި ލެއްވި އެއްޗެއް ކަމަށް ވާ އިރުވެސް މިވެރިން މި ބުނަނީ . ރަސޫލާޔާ ސަހާބީން ނާ ހިސާބުން ދުނިޔެ ދައުރުވުން ހުއްޓުނީކަމަށް . ކޯރުތަކުގައި ހިނގަ ހިނގަ ހުރި ފެނާ ފެން އާރުތަކުން ފައިބަ ފައިބާ ހުރި ފެން އަދި އުދުހި އުދުހި ތިބި ދޫނިތަކާއި ކޮޅުކޮޅަށް ގޮސް ގޮސް ހުރި ވިލާތައް ހުއްޓުނީކަމަށް ހަދައިގެން މިވެރިން މިތިބީ . އެކަމަކު . ޙަޤީޤީ ޙާލަތަކީ ޢަބްދުﷲ ބުނު ޖަދުޢާން މެން ނުދަންނަ ޕޯން ސައިޓް ތަކަށް ދިވެހިން އެބަ ވަދެޔޭ . އެކަހަލަ ހުރިހާ ކަމެއް އެބަވޭ .\nޖެނުއަރީ 22, 2020 03:26\nއިއްބެ މުޅި އުމުރު ހޭދަކުރަނީ ޓީވީއެމްގައި. ތިޔަ ބުނާ ކަންތަކާ ގުޅޭ ގޮތުން ޕްރޮގްރާމް ހަދައި ޓީވީން ނުދައްކަނީ ކީއްވެގެން؟ ހުކުރުދުވަސް އަންނަނީ ހަފުތާއަކު އެއްފަހަރު. ކޮންމެދުވަހަކު ކޮންމެ ރެއަކު ކޮންމެ ގަޑިއަކު ތިޔަ ބުނާ ކަންތަކާ ބެހޭގޮތުން ހޭލުންތެރިކަން އުފައްދަން ޓީވީން ބަހެއް ނުބުނެވޭނެތަ؟ ހުރިހާކަމެއް އެހެން މީހުންގެ ބޮލަށް ކަނޑަން އުޅޭނޭކަމެއް ނެތް.\nޖެނުއަރީ 22, 2020 06:27\nހުކުރު ޚުތުބާގައެއްނޫން ! ކޮންމެފަދަ އެއްޗެއްގައި ލިއެގެން މީހުނަށް އަޑުއިއްވިއަސް ، އަޑުއަހާމީހާގެ އެއްކަންފަތުން ވަދެގެން އަނެއް ކަންފަތުން ނިކުމެގެން ދާހާ ހިދަކު އެއްކަމެއްވެސް ރަގަޅެއް ނުވާނެ ! އިސްލާމް ދީނުގައޮތް ގޮތް ދޫކޮށް އަމިއްލަ ޤާނޫނާއި ޤަވާއިދުތައް ހަދައިގެން އުޅުނީމާ ހުރިހާ ބަލާވެރިކަމެއްވެސް ފާވާނެ ! މިޤައުމު މިވަނީ ހަލާކުވެ ސުންނާފަތިވާން ކައިރިވެފަ ! އެއްވެސް ވެރިއަކު މިކަހަލަ ކަންތަކަށް ފަރުވާލެއް ނުބަހައްޓާ ! ދެން ކޮންމެހެން ލިސްޓް ހަދައިގެން ބެރުދުންމާރި ތާޅަފިލީގާ އެވާހަކަތަށް ގޮވުމަކުން ވާނެފައިދާއެއްނެތް !\nޖެނުއަރީ 22, 2020 07:09\nތިޔައީހަމަމުޅީންވެސް ރަގަޅުވާހަކަ ތީގެތެރެއީން ހައްޖުވުމަށް ފަހު އުފާނުލިބޭވާހަކަ އަކީތެދެއް ހައްޖުނުވިޔަސް މިހާރުއަންހެނުން ބޭނުނުން ގޮތަކަކުޅޭ ކުޅިވަރެައް ތިކަމުގެސަބަބުން ޒުވާބުގިނަވެ ވަރިކުރަން ޖެހެނީވެސް މަދެއްކޮއްނޫން.....\nޖެނުއަރީ 22, 2020 07:15\nދިރާގު އުރީދޫ އަށް ބަރުހަނާ ސައިޓް ތަކަށް ވަނުން ފަސޭހަކަމާއެކު ހުއްޓުވި ދާނެއެވެ. ނޫނީ ދަތި ކުރެވި ދާނެއެވެ. އެކަމަކު މި ވިޔަފާރި ތަކުގެ ޑޭޓާ ސޭލްސް ކުޑަ ވެދާނެތީ މިކަމެއް ނުކުރާނެއެވެ. ދައުލަތުން މިކަމަށް އެބަޖެހޭ އިންޓަރވީން ކުރަން މި ވިޔަފާރި ތަކަށް އެކަހަކެ ކޮންޓެންޓަށް އެކްސެސް ދިނުން ހުއްޓުވުމަށް. ޤައުމުގެ އިޖުތިމާއީ ފޭރާމު ފުޑިފައި ވުމުގެ ހެއްކެއް ރާއްޖޭގެ އައިއެސްޕީ ތަކުން މިފަދަ ކޮންޓެންޓް ތަކަށް ހުރަހެއް ނެތި ދޫކޮއްފައި ބެހެއްޓުން.\nޖެނުއަރީ 22, 2020 07:21\nހުކުރު ހުތުބާއަކީ ނޫހެއް ނޫން. އެއީ މީހުން ފަލީހަތްކުރަން އޮންނަ އެއްޗެއް ނޫން.\nޙަޤީޤަތަކީ އިއްބެ އެބުނީ ވަރަށް ރަނގަޅު ވާހަކައެކެވެ. މިމުޖުތަމަޢު މިއޮތީ އީމާންކަން ކިރިޔާވެސް ހިތުގާއޮވެ މާތްﷲ އަށް ބިރުވެތުވާ މީހަކު ބިރުން ފިތްކަނޑައިގެންދާ ވަރުގެ ދަށު ދަރަޖައިގައެވެ. އިއްބެ އެބުނި ކަންކަން ޤައުމެއްގައި ޢާއްމުވެއްޖެނަމަ މާތްﷲ ގެ ކޯފާ އެބައެއްގެ މައްޗަށް އައުން ގާތެވެ. ނިކަން ހަނދާންކުރާށެވެ. 2004 ގެ ސުނާމީ މަތިން އަދި ހަނދާންނެތޭހާ ދުވަހެއް ނުވެއެވެ. އެއީ ކޯފާއެވެ. މިހާރަކަށްއައިސް ރިސޯޓްތަކުގައި މަސައްކަތްކުރާ ދިވެހި ބައެއް މުވައްޒަފުން ސްޕާޓަކާއި ރިސޯޓް އެހެން ވަޒީފާތަކުގައި އުޅޭ ބިދޭސީ އަންހެން ކުދިން ގޮވައިގެން ރަށްރަށަށްގޮސް އެއުޅޭ އުޅުމަކީވެސް ފިސާރި ބިރުހުރި ކަމެކެވެ. ސިސޯޓްތަކުގެ ވެރިންނަށް މިމީހުން ޖަހާ ސަކަރާތް ނޭނގުނަސް ރަށްރަށުގެ ރައްޔިތުންނަށް މިމީހުން ހިންގާ ވިޔާނުދާ ޢަމަލުތައް އެނގެއެވެ. އެހެންކަމުން މިފަދަ މީހުންނާ ދޭތެރޭގައި ފިޔަވަޅު އެޅެން ޖެހެއެވެ. އެންމެ ރަގަޅުގޮތަކީ އެކުދިންވެސް އަމިއްލަ ސިކުނޑިން ވިސްނާލައި މިކަމުގެ ބިރުވެރިކަން ހިތްމައްޗަށް ގެނައުމެވެ. މަރުއައިއް ބައްދަލުކުރާނީ ކޮންވަގުތެއްގައި ކޮން ކަމެއްގައި މަސްއޫލްވެގެން ތިއްބައިކަމެއް ނޭގެއެވެ. ދެންއޮތީ ޙަޤީޤީ ޙަޔާތުގެ ފަށުމެވެ. އޭ ޒުވާނުންނޭވެ. އަހަރެންވެސް ހިމެނޭގޮތުން ޢަމަލުތައް ރަނގަޅުކިރުމަށް އަމިއް ނަފުސަށާއި ތިޔަ ކުދިންނަށް ނަޞޭޙަތްތެރި ވަމެވެ. މަރުއައިސް ގޮވާލުމުން މުދަލާ ފައިސާއާއި އަންހެންކުދިންނާއި ދުނިޔޭގެ ލައްޒަތަކީ ބޭކާރު އެއްޗަކަށް ވެގެން ދާނެއެވެ. ދެންއޮތީ ނަކީރު މުންކަރު ސުވާލުތަކަށް ޖަވާބު ދިނުމެވެ. ވަގުތު ނަގާނުލާށެވެ. ހޭއަރައި ތިބެމާތޯއެވެ.\nޖެނުއަރީ 22, 2020 09:19\nހަމަ ތިއާއެކު އަންހެނުން ފިރިންނަށް އަދާކޮށްދޭންޖެހޭ ވާޖިބުތަކާ، އަދި ފިރިންނަށް ނުކިޔަމެންތެރިވާ އަނބިންނަށް ދީނީގޮަތުން އޮންނަގޮތާއި، އެމީހުން އެކުރާ ނުބައިކަމުގެ ވާހަކަ ކިޔައިދިނުންވެސް މީ މުޖުތަމައުގަ އަންހެނުންނަށް އަންގަދޭންޖެހޭ ކަންކަން. އަބަދުވެސް އަޑުއިވެނީ ފިރިން އަނބިނަށް އޮތް ވާޖިބާއި އެކަނބަލުންނަށް އަޅާލަންޖެހޭ ވާހަކަ. ދުވަހަކުވެސް އަނބިންނަށް ނަސޭހަތްދޭއަޑެއް ދުވަހަކުވެސް ނީވޭ. މިވެސް އަންގަދޭންޖެހޭ ވަރަށް މުހުންމުކަމެއް.\nޖެނުއަރީ 22, 2020 09:22\nކޮބައިތޯ މީހުންގެ ޙައްޤުތައް ހިފަހައްޓާ، މީހުންގެ ޙަލާލްމުދާ ދިރިހުއްޓާ މީހުންގެ މަސްކާފަދައިން ކަމުން ގެންދާމައްސަލައިގެ ވާހަކަތައް؟ ކޮބައިތޯ މީހުންގެ މުދައު ފޭރިގަނެކެން ހިފަހައްޓައިގެން ބޭނުންކުރަން ޙައްޤުވެރިޔާއަށް ނުލިބިގެން އުޅޭ މައްސަލަތައް؟ ކޮބައްިތޯ އެތައްބައެއްގެ ޙައްޤު އެބައެއްގެ ހުއްދަނެތި ސަރުކާރުން ވަކިމީހަކަށް ޙަވާލުކޮށްގެން އުޅޭ މައްސަލަތައް؟ކޮބައިތޯ އެތައް ބަޔަކަށް ބެހެނިވާ ގޯތިގެދޮރު ސަރުކާރުގެ ބައެއް މުވައްސަސާތަކުގައި އުޅުއްވާ ވަކިމީހަކަށް ޙަވާލުކޮށް ބެހެނިވާ އެހެންމީހުންނަށް އެ ގޯތިގެދޮރުން ޙައްޤުވާމިންވަރުގައި ދިރިއުޅުމުގެ ޙައްޤު ނުލިބިގެން އުޅޭ މައްސަލަތައް؟ މިހެންގޮސް މީހުންގެ ޙައްޤުތަކުގެ ބައިވަރު މައްސަލަތައް .\nޖެނުއަރީ 22, 2020 10:25\nޕާޓީ ތައް އެއްފަރާތަށް ޖައްސާލާފައި ނިކަން އިސްލާމީ ޝަރީޢަތް މިތާ ތަންފީޒްރުމަށް ވޯޓު ދެއްވާނެ މެމްބަރުން ތަކެއް ހޮވާބަލަ ރައްޔިތުން އެއްބަސް ކިޔާފަ.\nޖެނުއަރީ 22, 2020 12:15\nއަލިކަމާއި އަނދިރިކަން އެއްފަހަރާ އެއްތަނެއްގައި ނުހުންނާނެ.. އަލިކަން އައުމުން އަނދިރިކަން ފިލައިދާނެ.. އަދި އަނދިރިކަން ގަދަވެގެންފިނަމަ އަލިކަން ފިލައިދާނެ.. ސަލާމަތް ރައްކާތެރި އަދި ސުލްޙަވެރި މުޖުތަމަޢުއެއްވެސް ބޭނުންވޭ އެކަމަކު ހުރިހައިކަމެއް ދެނެވޮޑިގެންވާ މާތްﷲ އެއްގެވިގޮތަށް ތަރުބިއްޔަތުކޮށްގެން ނުވޭ.. ރޭޕްކުރާމީހުންނަށް އެއްމެ ހަރުކަށި އަދަބު ދޭން އަނގަ ފުޅާކޮށްފައި ބުނަންވެސް ޖެހޭ އެކަމަކު މާތްﷲ އަންވާފައިވާ އަދަބު ކަމަކުނުދޭ.. އެ އަދަބު އިންސާނިއްޔަތާ ޚިލާފުކަމަށްބުނެ ޑިމޮކްރަސީގެ ހަމަތައް ގެންނަންވެސް ޖެހޭ..\nޖެނުއަރީ 22, 2020 16:10\nއަންނަ ހުކުރަށް އެއްވާ ވަރަށްވުރެ ގިނަ ދުވަސް ނަގާނެ ތިޔަ ހުރިހާ ތަފާސް ހިސާބެއް އެއްކުރަން. ޚުތުބާ ހަދަން ތިބި މީހުން ދީން ކިޔެވި ޒަމާނުގައި ނެތް ކަންކަން ކަންނޭގެ ތި ލިސްޓުގައި ގިނައީވެސް. އެހެން ނޫނަސް ތަފާސް ހިސާބު އާއްމުކުރާނީ ޚުތުބާއެއްގަތަ؟\nޖެނުއަރީ 22, 2020 22:11\nޚުދުބާގަ އެންމެގިނައިން ލިޔަންވީﷲ އެކަލާނގެރަ ސޫލާޔައްފުރައއސާރަ ކުރުމާ ކީރިތިގުރުވާދޮގުކުރުމުގެ ނުބާކަމުގެ ވާހަކަ


ކުޅުދުއްފުށްޓާއި އައްޑޫއާ ދެމެދު މޯލްޑިވިއަންއިން ސީދާ ދަތުރުތައް ފަށަނީ ކުޅުދުއްފުށްޓާއި އައްޑޫއާ ދެމެދު މޯލްޑިވިއަންއިން ސީދާ ދަތުރުތައް ފަށަނީ\nކުޅުދުއްފުށްޓާއި އައްޑޫއާ ދެމެދު މޯލްޑިވިއަންއިން ސީދާ ދަތުރުތައް ފަށަނީ\nއަލަށް ގެންނަ ބޯޓާއެކު ޑޭޝް އެއިޓް މަރުކައިގެ ބޯޓުތަކުގެ އަދަދު ދިހައަކަށް އަރާނެ، ފޮޓޯ- މޯލްޑިވިއަން\nރާއްޖޭގެ އެންމެ އުތުރާއި ދެކުނު ވައިގެ މަގުން ގުޅުވާލަދިނުމަށް އައްޑޫ ސިޓީއާއި ކުޅުދުއްފުށި ސިޓީއާ ދެމެދު ސީދާ ދަތުރު ފަށަން މޯލްޑިވިއަންއިން ނިންމައިފިއެވެ.\nމޯލްޑިވިއަންއިން ޢާއްމުކޮށްފައިވާ ޝެޑިއުލްގައިވާ ގޮތުން ކުޅުދުއްފުށްޓާއި އައްޑޫއާ ދެމެދު ހަފްތާއަކު ދެ ދަތުރު ކުރާގޮތަށް ވަނީ ޝެޑިއުލްކޮށްފައެވެ. މި ދަތުރުގެ ޓިކެޓްގެ އަގަކީ ކޮޅަކަށް 1444 ރުފިޔާއެވެ. މި ދަތުރުކުރުމަށް ހަމަޖެހިފައިވަނީ ހަފްތާގެ ބުރާސްފަތި ދުވަހު ކުޅުދުއްފުށި ސިޓީން އައްޑޫ ސިޓީ ގަމަށް، އަދި ހޮނިހިރު ދުވަހު އައްޑޫސިޓީ ގަމުން ކުޅުދުއްފުށި ސިޓީއަށެވެ.\nމި ދަތުރުގައި ބޯޓަށް ތެޔޮ އަޅަން ވެލާނާ އިންޓަރނޭޝަނަލް އެއަރޕޯޓްގައި ޓްރާންސިޓެއް ކުރާނެއެވެ. މޯލްޑިވިއަނުން ބުނީ ތެޔޮ އަޅަން ވިއްސަކަށް މިނެޓް ޓްރާންސިޓްކުރާއިރު ފަސިންޖަރުން ބޯޓްގައި މަޑުކުރާނެ ކަމަށެވެ. މިއީ އިކޮނޮމިކް މިނިސްޓްރީގެ އިސްނެންގެވުމުގެ މަތިން މި ދެ ސަރަހައްދުގައި އިޤްތިޞާދީ ހަރަކާތްތަކެއް ހިންގޭނެ މަގު ފަހިކުރުމުގެ ގޮތުން ޝެޑިއުލްކުރާ ދަތުރުތަކެއްކަމަށް މޯލްޑިވިއަނުން ހާމަކުރެއެވެ.\nމާޗްމަހު ޓެސްޓް ފްލައިޓް ޖެއްސި މާވަރުލަށްވެސް މޯލްޑިވިއަންގެ ޝެޑިއުލްދަތުރުތައް ވަނީ ހަމަޖައްސާފައެވެ. ކޯވިޑް19އާ ގުޅިގެން އެތެރޭގެ އުދުހުންތައް މެދުކަނޑާލާފައި އޮތުމަށްފަހު އަލުން ފަށާއިރު އެތެރޭގެ އެއް އެއަރޕޯޓުން އަނެއް އެއަރޕޯޓަށްވެސް ދަތުރުތައްވަނީ ޝެޑިއުލްކޮށްފައިވެއެވެ. އެގޮތުން ދަރަވަންދޫން ހަނިމާދޫއަށް، ތިމަރަފުށިން ކައްދުއަށްވެސް ވަނީ މޯލްޑިވިއަންގެ ދަތުރުތައް ޝެޑިއުލްކޮށްފައެވެ.\nއަލުން ދަތުރުތައް ފަށާއިރު މޯލްޑިވިއަންގެ އެޕްލިކޭޝަނާއި ވެބްސައިޓު މެދުވެރިކޮށްވެސް މިހާރު ޓިކެޓް ގަނެވޭނެއެވެ.


Messi, Neymar, Suarez Suspend kuran vejje: Chile Coach\nމެސީ، ނޭމާ، ސުއަރޭޒް ސަސްޕެންޑް ކުރަންވެއްޖެ: ޗިލީ ކޯޗް\nބާސެލޯނާގެ ތިން ފޯވަޑުން: މި ތިން ކުޅުންތެރިންނަށް ޗިލީގެ ކޯޗު ވަނީ ތައުރީފްކޮށްފައި.\nބާސެލޯނާގެ ތިން ފޯވަޑުން ކަމަށްވާ ލަޔޮނަލް މެސީ އާއި ލުއިސް ސުއަރޭޒް އަދި ނޭމާ ހުއްޓުވަން ބޭނުންނަމަ ޖެހޭނީ އެ ތިން ކުޅުންތެރިން ސަސްޕެންޑްކުރަން ކަމަށް ޗިލީގެ ކޯޗު ޖޯޖް ސަމްޕޯލީ ބުނެފި އެވެ.\nއުމުރުން މިހާރު 55 އަހަރުގެ ކޯޗު މިހެން ބުނީ މި ތިން ކުޅުންތެރިންގެ މެދުގައިވާ އެކުވެރިކަމަކީ ފުޓްބޯޅައިގައި މިހާރު ހުއްޓުވަންޖެހިފައިވާ އެންމެ ބޮޑު ކަންތައްތައް ކަމަށް ބުނެ ސަމާސާ ރާގެއްގައި އެތިން ކުޅުންތެރިންނަށް ވަރަށް ބޮޑަށް ތައުރީފު ކުރަމުންނެވެ.\nއޭނާ ބުނީ ރެއާލް މެޑްރިޑުގެ ފޯވަޑް ލައިނާ އަޅާ ބަލާއިރު ބާސެލޯނާގެ ފޯވަޑްލައިނުގައި މި ތިން ކުޅުންތެރިން ހޯދަމުން އަންނަ ކާމިޔާބީގެ އަސްލަކީ ވެސް އެކުވެރިކަން ކަމަށެވެ.\n"މީގެ ތެރެއަށް ފީފާ ވަންނަންވީ. ނޭމާ އާއި މެސީ އަދި ސުއަރޭޒްގެ އެކުވެރިކަމަކީ ފުޓްބޯޅަ އަށް މިހާރު ކުރިމަތިވެފައިވާ އެންމެ ބޮޑު ގޯސްކަންތައް،" ސަމްޕޯލީ ބުންޏެވެ.\nބާސެލޯނާގެ ތިން ފޯވަޑުން ޗެމްޕިއަންސް ލީގު ކާމިޔާބު ކުރުމަށްފަހު\nއޭނާ ބުނީ މެސީ އެކަނި ވެސް މެޗަކުން ޓީމު މޮޅުކޮށްދީފާނެ ކަމަށާއި އޭގެ އިތުރުން މެސީ، ނޭމާ އާއި ސުއަރޭޒް ބާރުވެރިކޮށްދޭ ކަމަށެވެ. އަދި ރެއާލް މެޑްރިޑާއި ބާސެލޯނާގެ ތަފާތަކީވެސް ކުޅުންތެރިންގެ މެދުގައި އޮތް އެކުވަރިކަން ކަމަށެވެ.\n"މެސީ އެކަނި މެޗެއް ކާމިޔާބު ކުރާނެ. އަދި އޭނާ ނޭމާ އާއި ސުއަރޭޒް އެހާވަރަށް ބާރުވެރިކޮށްދޭ. މިއީ ގަބޫލުވެސް ކުރަން ދަތި ކަމެއް. ފީފާއިން މިމީހުން ސަސްޕެންޑްކުރަންވީ،" ސަމާސާ ކުރަމުން ސަމްޕޯލީ ބުންޏެވެ.\n"(ރެއާލް މެޑްރިޑުގައި) ރޮނާލްޑޯ ދުއްވައިގެންފިއްޔާ އެކަން ނިމޭނީ އޭނާއެކަނިހުރެ. ބޭލް ދުއްވައިގެންފިއްޔާ ވެސް ކަންތައް އޮތީ މިހެން. ކަރީމް ބެންޒެމާ ކުރާނީ އޭނާ އަށް ކުރެވޭ ކަމެއް އެކަނި. އެއްވެސް ފުރުސަތެއް (އޭނާ) ތަނަވަސްކޮށްނުދޭނެ. (މިއާ ހިލާފަށް) ބާސެލޯނާގެ ތިން ފޯވަޑުންގެ މެދުގައި އޮތީ ވަރަށް އެކުވެރިގުޅުމެއް. އެކަކު އެނެކަކަށް ބާރުދޭ،" ސަމްޕޯލީ ބުންޏެވެ.\nފީފާގެ މޮޅު ކޯޗުގެ މަގާމަށް ބާސެލޯނާގެ ކޯޗު ލުއިސް އެންރީކޭ އާއި ބަޔާން މިއުނިކްގެ ކޯޗު ޕެޕް ގާޑިއޯލާގެ ފަހަތުން ތިން ވަނަ އަށް ދިއުމަކީ ފަހުރެއް ކަމަށެވެ.\n"ގާޑިއޯލާ އަކީ ކޮންމެ ގައުމެއްގައި ވެސް އޭނާގެ އަމިއްލަ ސްޓައިލް ދިރުވާ މީހެއް. އޭނާ އަކީ މޮޅު ކޯޗެއް. އޭނާ އަކީ އެއްވެސް މީހަކު ދެކެ ޖެހިލުންވާ މީހެއްނޫން. މާސެލޯ ބިއެލްސާ އާއި ގާޑިއޯލާ އަކީ އެންމެ މޮޅު ދެ ކޯޗުން،" ދެކުނު އެމެރިކާގެ ފުޓްބޯޅަ މުބާރާތް ކޮޕާ އެމެރިކާ މިދިޔަ އަހަރު ޗިލީ އަށް ކާމިޔާބުކޮށްދިން ކޯޗު ބުންޏެވެ.


Islamic University ge qaanoonah hushahelhi islaah genaumuge bill Majleehun faaskoffi\nދިވެހިރާއްޖޭގެ އިސްލާމީ ޔުނިވާސިޓީ--\nއިސްލާމިކް ޔުނިވާސިޓީގެ ގާނޫނަށް އިސްލާހު ގެނައުމުގެ ބިލް ފާސްކޮށްފި\nދިވެހިރާއްޖޭގެ އިސްލާމީ ޔުނިވާސިޓީ (އައިޔޫއެމް) ގެ ވެރިންގެ އޮނިގަނޑަށާއި ވެރިންގެ މަސްއޫލިއްޔަތުތަކަށް ބައެއް ބަދަލުތައް ގެނެސް، ޔުނިވާސިޓީ ހިންގުމުގައި ސަރުކާރުގެ ނުފޫޒު ވީހާވެސް ކުޑަ ކުރުމަށްޓަކައި، އިސްލާމީ ޔުނިވާސިޓީގެ ގާނޫނަށް އިސްލާހު ގެނައުމުގެ ބިލް ރައްޔިތުންގެ މަޖިލީހުން ފާސްކޮށްފި އެވެ.\nމިއަދު ބޭއްވި ރައްޔިތުންގެ މަޖިލީހުގެ ޖަލްސާގައި އެބިލް ފާސްކޮށްފައި ވަނީ، ވޯޓުގައި ބައިވެރިވި 64 މެމްބަރުންގެ އިއްތިފާގުންނެވެ.\nއެބިލް މަޖިލީހަށް ބަލައިގަނެ، އިތުރަށް ދިރާސާ ކުރެއްވުމަށް ގައުމީ ތަރައްގީ އާއި ތަރިކައިގެ ކޮމެޓީށް ފޮނުވީ މިދިޔަ ޖޫން މަހުގެ 24 ވަނަ ދުވަހު ބޭއްވި ޖަލްސާގައި، ވޯޓުގައި ބައިވެރިވި 67 މެމްބަރުންގެ އިއްތިފާގުންނެވެ.\nމިދިޔަ ޖޫން މަހުގެ 17 ވަނަ ދުވަހު ބޭއްވި މަޖިލިސް ޖަލްސާގައި ފުރަތަމަ ކިޔުން އިއްވި އައިޔޫއެމްގެ ގާނޫނަށް އިސްލާހު ގެނައުމުގެ ބިލް މަޖިލީހަށް ހުށަހެޅުއްވީ ސަރުކާރުގެ ފަރާތުން، އުނގޫފާރު ދާއިރާގެ މެންބަރު މުހައްމަދު ވަހީދު އެވެ.\nއިސްލާމީ ޔުނިވާސިޓީގެ ގާނޫނަށް އިސްލާހު ގެނައުމުގެ ބިލާއެކު، ގައުމީ ޔުނިވާސިޓީ (އެމްއެންޔޫ) ގެ ގާނޫނަށް ވެސް އިސްލާހު ގެނައުމުގެ ބިލެއް މަޖިލީހަށް ހުށަހެޅި، މިއަދުގެ ޖަލްސާގައި ވަނީ އެބިލް ވެސް ފާސްކޮށްފަ އެވެ. އެ ދެ ބިލްގެ މަސްކަތް ގައުމީ ތަރައްގީ އާއި ތަރިކައިގެ ކޮމެޓީން ވެސް ކުރައްވާފައި ވަނީ އެކުއެކީގަ އެވެ. އެމްއެންޔޫގެ ގާނޫނަށް އިސްލާހު ގެނައުމުގެ ބިލް މަޖިލީހަށް ހުށަހެޅުއްވީ މަޑަވެލި ދާއިރާގެ މެންބަރު ހުސައިން ފިރުޝާން އެވެ.\nއެ ދެ ބިލުގައި ވެސް މައިގަނޑު ގޮތެއްގައި އިސްލާހު ހުށަހަޅުއްވާފައިވަނީ ހިންގުމާއި ޒިންމާދާރު ކުރުމާއި ނުފޫޒުން އެއްކިބާ ކުރެވޭ ގޮތަށް ވިސްނައިގެންނެވެ.\nމަޖިލިސް އިސްލާމިކް ޔުނިވަސިޓީ ސަރުކާރު


މި މިނިސްޓްރީއިން 28 އޮގަސްޓް 2019 ގައި ޝާޢިއުކުރި ނަންބަރު:473/473/2019/13(IUL) ޑިރެކްޓަރ މަޤާމަށް އެކަށީގެންވާ ފަރާތެއް ކުރިމަތިލާފައި ނުވާތީ، އެ އިޢުލާން ބާތިލްކޮށް އެ މަޤާމަށް ކުރިމަތިލުމުގެ ފުރުސަތު އަލުން ހުޅުވާލީމެވެ.\nކޯޕަރޭޓް ޑިޕާޓްމަންޓް، އެޑްމިނިސްޓްރޭޝަން އެންޑް ޕްރޮކިއުމަންޓް\nމަހަކު -/8,835 ރުފިޔާ\nމަހަކު -/2,000 ރުފިޔާ\nސަޕޯޓިންގ ކޯ އެލަވަންސްގެ ގޮތުގައި މަހަކު -/1,100 ރުފިޔާ\nއޮފީހުގެ ޑޮކިއުމަންޓްސް މެނޭޖްމަންޓް ޕޮލިސީ އާއި އެއްގޮތަށް ލިޔެކިޔުން އަޕްޑޭޓްކޮށް ބެލެހެއްޓުން\nމިނިސްޓްރީގެ ޕްރޮޖެކްޓްތަކުގެ އެޑްމިނިސްޓްރޭޓިވް މަސައްކަތް ބެލެހެއްޓުން.\nއެކްޝަން ޕްލޭން އާއި އެއްގޮތަށް މަސައްކަތް ހިންގައި ބެލެހެއްޓުމުގެ ޒިންމާ އުފުލުން.\nއޮފީހުގެ މެއިންޓަނަންސް މަސައްކަތްކުރުވުން.\nއޮފީހުން ބާއްވާ ބައްދަލުވުންތަކުގެ ޔައުމިއްޔާ ބެލެހެއްޓުން.\nޖެމްސް އިން ލިބޭ ތަކެތި އެފޮނުވަން ޖެހޭ ފަރާތްތަކަށް ދުވަހުން ދުވަހަށް ފޮނުވާތޯ ޗެކްކުރުން.\nއޮފީސް ޔައުމިއްޔާ ނިންމާ ކަނޑައެޅިފައިވާ ވެރިޔެއް ލައްވާ ސޮއިކުރުން.\nއެކިއެކި ފަރާތްތަކާއެކު ހެދިފައިވާ މަސައްކަތުގެ އެއްބަސްވުމުގައިވާ ކަންކަން ކުރެވެމުންދޭތޯ ބެލުން.\nފޮނުވާ އަދި ލިބޭ ތަކެތީގެ ރިކޯޑް ބަލަހައްޓައި ސެކްޝަން ހެޑަށް ފޮނުވުން، އަދި އަޅަންވާ ފިޔަވަޅު އެޅުން.\nއަހަރީ ރިޕޯޓް ޗެކްކޮށް ސީނިއަރ ސްޓާފުންނަށް ހުށަހެޅުން.\nނެޓްވާކްގެ ފައިލިންގ ސިސްޓަމް މެނޭޖް ކުރުން.\nސްޓާފުންނަށް މަސައްކަތް ކުރުމަށް ބޭނުންވާ ވަސީލަތްތަކާއި އާލާތްތައް ހޯދުމަށް ކުރަންޖެހޭ މަސައްކަތް ކުރުން.\nޕްރޮކިއުމަންޓް ޔުނިޓުގެ މަސައްކަތް ސްޕަވައިޒުކުރުން.\nއެޑްމިން ޔުނިޓުގެ މަސައްކަތް ސްޕަވައިޒުކުރުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\n2. މަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުއިބާ ލިބިފައިވުން.\nމަޤާމުގެ ދާއިރާ: އެޑްމިނިސްޓްރޭޝަން، މެނޭޖްމަންޓް\nތައުލީމީ ރޮނގުތައް: ބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް އަދި ޕަބްލިކް އެޑްމިނިސްޓްރޭޝަން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ސެޕްޓެމްބަރ 22 ވާ އާދިއްތަ ދުވަހުގެ 13:30 ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@mach.gov.mv އަދި ފެކްސް 3326796 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 2019 ސެޕްޓެމްބަރ 23 އާއި 2019 އޮކްޓޯބަރ 23 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3340207 ނުވަތަ 3340209 ނަންބަރު ފޯނާއެވެ. ފެކްސް ކުރާނެ ނަންބަރަކީ، 3326796 އެވެ. އީ-މެއިލް ކުރާނީ hr@mach.gov.mv އަށެވެ.\nޕަބްލިޝްކުރި ގަޑި: 1651\nސުންގަޑި: 22 ސެޕްޓެންބަރު 2019 1330


Kuh faafa thakah araiganevey sababuthakaaiekamuge hallu | Mihaaru\nމެންދުރު · 12:13\nމި ރޯދަ މަހުގެ ފުރަތަމަ ދުވަހު މާލޭގެ އިސްލާމީ މަރުކަޒުގައި ތަރާވީހް ނަމާދު ކުރަނީ: ކުށްފާފަތަކުން ދުރުހެލިވުމަށްޓަކައި އީމާންތެރިކަން ވަރުގަދަ ކުރަންޖެހޭ. މުހައްމަދު ޝަރުހާން / މިހާރު\nކުށްފާފަތަކަށް އަރައިގަނެވޭ ސަބަބުތަކާއި އެކަމުގެ ހައްލު\n13 ޖޫން 2016 - 10:20\nގެއްލުމެއްގެ ތެރޭގައި އިންސާނާ ނުވެ ސަލާމަތް ވާން ބޭނުން ނަމަ ކުށްފާފަތަކުން ދުރުހެލިވެ އެކަމުން ސަލާމަތްވާން މަސައްކަތް ކުރުމަކީ ކޮންމެހެން ވެސް ކުރަން ޖެހޭނެ ކަމެކެވެ. ކޮންމެ މުސްލިމަކު ވެސް ބޭނުން ވާނެ ކަމެއް ވެސް މެ އެވެ. މިކަމަށް މަގުފަހިވާނެ އެއް ކަމަކީ ކުށްފާފަތަކަށް އަރައިގަނެވޭ ސަބަބުތައް ދެނެގަތުމާއި އެކަމުން ސަލާމަތް ވުމަށްޓަކައި ކުރަން ޖެހޭނެ ކަންކަން ދެނެގަތުމެވެ.\nކުށްފާފަ ކުރުމަށް މެދުވެރިވާ މައިގަނޑު ހަތަރު ސަބަބެއް އިލްމުވެރިން ފާހަގަ ކުރައްވާފައި ވެ އެވެ. ފުރަތަމަ ސަބަބަކީ، އީމާންތެރިކަން ބަލިކަށި ވުމެވެ. މީގެ މާނަ އަކީ އިންސާނާގެ އަމަލުތައް ﷲ ބައްލަވާ ވޮޑިގަންނަވާނޭ ކަމާއި ކުށްފާފަތަކަށް އަރައިގެންފި ނަމަ ﷲގެ ކޯފާ އާއި އަޒާބަށް ހުށަހެޅޭނެ ކަމުގެ ޔަގީންކަން ހިތުގައި ފުރިހަމަ އަށް ތަސައްވުރު ވެފައި ނެތުމެވެ.\nނަތީޖާއެއްގެ ގޮތުން ﷲ އަށް ބިރުވެތިކަން އުފެދިފައި ނެތުމެވެ. އަދި އެކަލާނގެ ދެކެ ލޯބި ނުވުމެވެ. މި ހުރިހާ ކަމެއްގެ ނަތީޖާ އަކީ ކުށްފާފަތަކަށް އަރައިގަތުން މާ ބޮޑު ކަމަށް ނުދެކުމެވެ. ﷲގެ ވައުދުފުޅާއި ވައީދުފުޅު ބަލައި ނުގަނެވުމެވެ. ލޯތަކަށް އޮޅުވާލުމަށް ކުރެވޭ ކަންކަމާއި ހިތްތަކުގައި ފޮރުވިފައިވާ ކަންކަންވެސް އެކަލާނގެ ދެނެވޮޑިގަންނަވާނެ ކަމަށް ބަޔާން ކުރައްވާފައި އޮންނަކަން ހަނދާން ނެތުމެވެ.\nދެ ވަނަ ސަބަބަކީ، ޝުބުހާތުތަކުގެ ތެރެ އަށް ވަދެވުމެވެ. މީގެ މުރާދަކީ އީމާންތެރިކަމާ ގުޅުންހުރި ކަންކަމުގައްޔާއި އަޅުކަންތަކާއި މުއާމަލާތުތަކާ ގުޅުން ހުރި ކަންކަމުގައި އެ ހުކުމެއްގެ ސައްހަކަމާ މެދު ތިމާގެ ހިތަށް ޝައްކާއި ވަހުމްތައް ވަދެގެން ދިއުމެވެ. މިސާލަކަށް އާޚިރަތް ދުވަހުން ތިމަން މި ދުނިޔޭގައި ކުރާ ކަމަކަށް ހަމަ އަޒާބު ލިބިދާނެ ބާއޭ، މި ދުނިޔޭގައި ހުރެ ކުރި ކަމެއް އެ ދުވަހުން އެނގޭނީ ކިހިނަކުންބާއޭ ފަދަ ޝައްކުތަކާއި ވަހުމްތައް ހިތުގައި އުފެދުމެވެ. ނުވަތަ ދިރިއުޅުމުގެ މުއާމަލާތުތަކުގެ ތެރެއިން ސައްހަ ނޫން މުއާމަލާތަކަށް ސައްހަ މުއާމަލާތެއް ކަމަށް ހީ ކުރެވުމެވެ.\nމިސާލަކަށް ވިޔަފާރީގެ މުއާމަލާތެއް ރިބާ އަށް ބަދަލުވެގެން ދާ ހިނދު، އެއީ ރިބާ ނޫން ކަމަށް ހިތަށް ތަސައްވުރު ކުރެވޭ ނަމަ އެ ވަދެވެނީ ޝުބުހާތުގެ ތެރެއަށެވެ. ޝުބުހާތުގެ ތެރެއަށް ވަނުމަށް މެދުވެރިވާ ސަބަބުތަކަށް ބަލާއިރު އެއް ކަމަކީ ދީނީ ކަންކަމަށް ހޭލުންތެރި ނުވުމާއި ވިސްނުމުގެ ބޭނުން ނުހިފުމެވެ. އަނެއް ސަބަބަކީ ނިޔަތުގައި އިހުލާސްތެރިކަން ނެތުމާއި ހަވާ ނަފްސު އިސް ކުރެވުމެވެ. މީގެ އިތުރުން ޝައިތާނުންގެ ފަރާތުން އަންނަ އޮޅުވާލުންތަކުގެ ސަބަބުން ވެސް ޝުބުހާތުގެ ތެރެއަށް ވަދެވެ އެވެ.\nކުށްފާފަތަކަށް އަރައިގަނެވޭ ތިންވަނަ ސަބަބަކީ، ޝަހުވަތްތައް ކޮންޓްރޯލު ނުކުރެވުމެވެ. މި ކަމުގެ ސަބަބުތަކަށް ބަލާއިރު އެއް ކަމަކީ ﷲގެ އާޔަތްތަކާ މެދު ހިތުގައި ޔަގީންކަން ނެތުމެވެ. މިއީ ޝުބުހާތަކަށް ވެސް މަގުފަހި ކުރުވާ އަދި އީމާންކަން ވެސް ދަށް ކުރުވާ ކަމެކެވެ. ދެވަނަ ކަމަކީ ކެތްތެރިކަން ނެތުމެވެ. ސަބަބަކީ ﷲގެ އާޔަތްތަކާ މެދު ހިތުގައި ޔަގީންކަން އޮތުމާއި ކެތްތެރިވުން މިއީ ﷲގެ ދީނުގެ އަމުރުތަކަށް ތިމާއަށް މަގުދައްކާ އިމާމެއް ކަމުގައި ވުމަށް އެކަލާނގެ މެދުވެރި ކުރުވާ ދެ ސަބަބު ކަމުގައި ވާތީ އެވެ.\nވީމާ ޝަހުވަތްތައް ކޮންޓްރޯލު ކުރުމަށްޓަކައި ޔަގީންކަމާއި ކެތްތެރިކަން އިތުރު ކުރަން ޖެހެ އެވެ. މި ދެސިފަ ލިބިގެންފި ނަމަ ހަލާލު ގޮތުގައި ޝަހުވަތްތައް ފުއްދައި ހަރާމް ގޮތުގައި އެ ފުއްދުމުން ދުރުހެލިވެވޭނެ އެވެ. ނަމަވެސް މި ދެސިފަ ލިބިގަތުމަކީ އެކަމަށްޓަކައި ތިމާ މަސައްކަތްތަކެއް ކުރަން ޖެހޭނެ ކަމެކެވެ.\nހަތަރު ވަނަ ސަބަބަކީ، ޝައިތާނާގެ ވަސްވާސްތަކަށް ތަބާވުމެވެ. ޝައިތާނާ އަކީ އާދަމްގެފާނަށް ސަޖިދަ ޖެހުމަށް ﷲ މަލާއިކަތުންނަށް އަމުރު ކުރެއްވި ހިސާބުން ފެށިގެން އިންސާނާގެ އެންމެ ބޮޑު އަދުއްވެވެ. އެހެންކަމުން މި އަދުއްވާ މެދު އަބަދުވެސް އަދާވާތްތެރިކަން ބާއްވަން ﷲ ވަނީ އަމުރު ކުރައްވާފަ އެވެ. މީގެ ސަބަބަކީ ޝައިތާނާ އާއި އޭނާގެ ޖަމާއަތް އެއީ މީސްތަކުން ނަރަކަ އަށް ގެންދިއުމަށް ބާރުއަޅާ ބަޔަކަށް ވާތީ އެވެ.\nމި ރޯދަ މަހުގެ ފުރަތަމަ ދުވަހު މާލޭގެ އިސްލާމީ މަރުކަޒުގައި ތަރާވީހް ނަމާދު ކުރަނީ: ކުށްފާފަތަކުން ދުރުހެލިވުމަށްޓަކައި އީމާންތެރިކަން ވަރުގަދަ ކޮށް އަޅުކަންތަކާ ކައިރި ވާންޖެހޭ. މުހައްމަދު ޝަރުހާން / މިހާރު\nޝައިތާނުންނަކީ ހަމައެކަނި ޖިންނީންގެ ތެރޭގައިވާ ބައެއް ނޫނެވެ. އަލްއަންޢާމް ސޫރަތުގެ 112 ވަނަ އާޔަތުގައި މާތްﷲ އަންގަވާފައި ވަނީ ކޮންމެ ނަބީބޭކަލަކަށް އިންސީންނާއި ޖީންނީންގެ ޝައިތާނުން އަދާވާތްތެރިން ކަމުގައި އެކަލާނގެ ލެއްވެވި ކަމަށެވެ. އަދި ހެއްލުންތެރި ކުރުމަށްޓަކައި މަތި އޮމާން ކޮށްފައިވާ ބާތިލު ބަސްތަކުން އޭގެ އެއްބަޔަކު އަނެއްބަޔަކަށް ވަސްވާސް ދީ އުޅޭނެ ކަމަށެވެ.\nޝައިތާނުންގެ ވަސްވާސްތަކަށް ތިމާ ތަބާ ވާނަމަ އެއީ ޝަހުވަތްތަކަށް އަރައިގަތުމަށް އޮތް އެންމެ ފަހި މަގެވެ. އަދި ޝުބުހަތްތަކަށް ތިމާ އަށް ވަދެވޭނެ ކަމެކެވެ. މީގެ އިތުރުން ޝައިތާނާގެ ވަސްވާސްތަކަށް ތަބާވާ ނަމަ އީމާންތެރިކަން ބަލިކަށި ކުރުވާ ހުރިހާ ސަބަބުތަކެއް ވެސް މެދުވެރިވާނެ އެވެ. މިގޮތުން ﷲ މުރާޤަބާ ނުކުރުމާއި (އެބަހީ ﷲ ތިމާގެ އަމަލުތައް ދެނެވޮޑިގެންވާނެ ކަން ނުދަނެ އުޅުމާއި)، ﷲއާ މެދު ޔަގީންކަން ނެތުމާއި، ﷲ އަށް ބިރުވެތި ނުވުމާއި، ﷲ ދެކެ ލޯބި ނުވުން ފަދަ ކަންކަން މެދުވެރިވާނެ އެވެ.\nއިންސާނުން ކުށްފާފަ ކުރުމަށް މެދުވެރިވާ ސަބަބުތަކަކީ މިއީ ކަމުގައި ވާހިނދު، ކުށްފާފަތަކުން ދުރުހެލިވާން ބޭނުންވާ ނަމަ ކުރަން ޖެހޭ ވަރަށް މުހިންމު ކަންތައްތަކެއް ވެ އެވެ. މިގޮތުން އަލްއިމާމް އިބްނުލް ޤައްޔިމް، ރަޙިމަހުﷲ، ފާހަގަ ކުރައްވާފައިވާ ދިހަ ކަމެއް ވަރަށް ޚުލާސާ ކޮށްލެވޭތޯ ބަލާނަމެވެ. ފުރަތަމަ ކަމަކީ، ކުށްފާފަތަކުގެ ނުބައި ކަމާއި މުޑުދާރުކަމާއި، ﷲ އެކަންކަން ނަހީ ކުރައްވާފައި ވަނީ އިންސާނުންގެ ސަލާމަތަށް ކަން ދެނެގަތުމެވެ.\nދެވަނަ ކަމަކީ، ﷲ އަށް ތިމާ ލަދުވެތި ވުމެވެ. މިކަން ކުރެވޭނީ ތިމާގެ އަމަލުތައް ﷲ ބައްލަވާ ވޮޑިގެންވާނެ ކަން ގަބޫލު ކުރެވިގެންނެވެ. ތިންވަނަ ކަމަކީ، ﷲ ގެ ނިއުމަތްތަކާއި އިހުސާންތެރިކަމަށް ރިއާޔަތް ކުރުމެވެ. އެބަހީ އެކަންކަން ނެތިގެންދާ ސަބަބެއް ކަމުގައި ކުށްފާފަ ކުރުން ވެގެންދާ ހިނދު އެކަމަށް ސަމާލު ވުމެވެ. ހަތަރުވަނަ ކަމަކީ، ﷲ އަށް ބިރުވެތިވުމާއި އާޚިރަތުގެ އުގޫބާތަށް ޖެހިލުން ވުމެވެ. މިކަން ކުރެވޭނީ ﷲގެ ވަޢުދުފުޅުތަކާއި ވަޢީދުފުޅުތައް ޝައްކެއް ނެތި ހިތުގެ އަޑިން ގަބޫލު ކޮށްގެންނެވެ.\nފަސްވަނަ ކަމަކީ، ﷲ ދެކެ ލޯބި ވުމެވެ. ﷲގެ އަމުރުފުޅުތަކާ ޚިލާފު ނުވެ ކެތްތެރިވުމަށް އެންމެ ބާރު ލިބޭނެ އެއް ކަމަކީ މިއެވެ. ހަވަނަ ކަމަކީ، ނަފްސު ތަޒުކިޔާ ކޮށް ނަފްސުގެ އަގު ހިފެހެއްޓުމަށް މަސައްކަތް ކުރުމެވެ. މިކަން ކުރެވޭނީ ނަފްސު ތާހިރުކޮށް ހެޔޮ އަމަލުން ޒީނަތްތެރި ކޮށްގެންނެވެ. ހަތް ވަނަ ކަމަކީ، ކުށްފާފަތަކުން ލިބޭ ދުނިޔަވީ ގެއްލުންތައް ދެނެގަތުމެވެ. މިގޮތުން މޫނުގެ އުޖާލާކަން ނެތި ދިއުމާއި، ހިތްދަތިކަމާއި ހިތާމަތަކާ ކުރިމަތިލާން ޖެހުމާއި، ހާސްވެ ކަންބޮޑުވުމާއި، ކަންކަމަށް ޖެހިލުންވުން ފަދަ އެތައް ކަމަކާ ކުރިމަތިލާން ޖެހޭނެ ކަން ދެނެގަންނަން ޖެހެ އެވެ.\nއަށް ވަނަ ކަމަކީ، ދުނިޔެއަކީ ވަގުތީ ތަނެއްކަން ގަބޫލު ކޮށް ދަތުރުވެރިޔަކު ފަދައިން އުޅުމެވެ. ނުވަވަނަ ކަމަކީ، ކެއިންބުއިމާއި ހެދުންއެޅުމާއި ނިދުން ފަދަ ކަންކަމުގައި ކިރިޔާ ފުދޭ މިންވަރަށް އުޅުމެވެ. އެހެން ނޫންނަމަ ހަލާލު މިންވަރު ފަހަނައަޅައި ހަރާމްގެ ތެރެއަށް ވަދެވޭ ގޮތް ވެދާނެ އެވެ. އެންމެ ފަހު އަދި އެންމެ ބޮޑު ކަމަކީ އީމާންތެރިކަން ވަރުގަދަ ކުރުމެވެ. މިއީ އިސްވެ ބުނެވުނު ހުރިހާ ކަމަކާ ވެސް ގުޅިފައިވާ ކަމެކެވެ. އަދި މިއީ ކުށްފާފަތަކުން ދުރުހެލިވުމުގެ މައިގަނޑު ވަސީލަތް ވެސް މެއެވެ.\nއިތުރު ލިޔުންތައް ދީން އިސްލާމް ޤުރުއާން ސުންނަތް ރޯދަ 2016\nކައުނު ވުޖޫދުވުމަކީ ﷲ ވޮޑިގެންވުމުގެ އެންމެ ބޮޑު ހެކި


SunOnline: Massala thah balaane kamah Imran dhevvi yageen kamah Nasheed ge shukuru!\nމައްސަލަތައް ބަލާނެކަމަށް އިމްރާން ދެއްވި ޔަގީންކަމަށް ނަޝީދުގެ ޝުކުރު!\nޝަފްނާ ހުސައިން 25 May 2020, 15:23\nމަޖިލީހުގެ ރައީސް މުހައްމަދު ނަޝީދާއި، ހޯމް މިނިސްޓަރު އިމްރާން އަބްދުﷲ - ފައިލް ފޮޓޯ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ)ގެ ބޮޑު ހިޔާނާތުގެ މައްސަލައާއި ގެއްލުވާލާފައިވާ މީހުންނާއި ގޮތް ނޭނގޭގޮތަށް މަރާލާފައިވާ މީހުންގެ މައްސަލަތައް ކުރިއަށް ގެންދިއުމަށް ކުރަންޖެހޭ ހުރިހާ ކަމެއް ކުރައްވާނެކަމުގެ ޔަގީންކަން ހޯމް މިނިސްޓަރު އިމްރާން އަބްދުﷲ، ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދެއްވައިފިއެވެ.\nއެމްއެމްޕީއާރުސީގެެ ހިޔާނާތުގެ މައްސަލަތަކާ ގުޅިގެން ކުރީގެ ރައީސް އަދި އިދިކޮޅު ސިޔާސީ ލީޑަރު ރައީސް އަބްދުﷲ ޔާމީން އެކަނި ޖަލުގައި ބެހެއްޓުމަކީ އިންސާފެއް ނޫން ކަމަށް ވިދާޅުވެ ނަޝީދު ވަނީ ކަންބޮޑުވުން ފާޅުކުރައްވައިފައެވެ.\nއެގޮތުން ކުރީގެ ސަރުކާރުގެ ވައްކަމުގެ މައްސަލަތައް ބަލާނެ ކަމަށް މި ސަރުކާރުން ވައުދުވެފައިވާ ކަމަށާއި އެކަން ކުރުމުގައި ފަސްޖެހެންވީ އެއްވެސް ސަބަބެއް ނެތް ކަމަށް އެމްޑީޕީގެ ގްރޫޕެއްގައި ނަޝީދު ވަނީ ވިދާޅުވެފައެވެ.\nއަދި މަރުގެ މައްސަލަތައް ބަލާ ކޮމިޝަނުންވެސް ކުރަން ވައުދުވި ކަންކަން ކުރަން ޖެހޭނެ ކަމަށް ނަޝީދު ވިދާޅުވިއެވެ.\nމައްސަލަތައް ނުނިމި ދިގުލައިގެން ދާތީ ނަޝީދު ގެންދަވަނީ ކަންބޮޑުވުން ފާޅުކުރައްވަމުންނެވެ. ނަޝީދު މިއަދު ކުރެއްވި ޓުވީޓެއްގައި ވިދާޅުވީ އެކަމާ ގުޅޭގޮތުން ހޯމް މިނިސްޓަރު އިމްރާނާ ފޯނުން ގުޅުއްވައި ވާހަކަދެއްކެވި ކަމަށެވެ.\n"މިނިސްޓަރު ވަރަށް ބޮޑު ޔަގީންކަމެއް ދެއްވި ނިމިދިޔަ ސަރުކާރުން ހިންގާފައިވާ ކޮރަޕްޝަނާއި ވައްކަން އަދި މަރުތަކުގެ މައްސަލަތައް ކުރިއަށް ގެންދެވުމަށް ކުރައްވަން ޖެހިވަޑައިގަންނަވާ ކަންކަން ކުރައްވާނެ ކަމަށް،" ނަޝީދު ވިދާޅުވިއެވެ.\nނަޝީދު ވަނީ މިނިސްޓަރު އިމްރާން ދެއްވި ޔަގީންކަމަށް ޝުކުރުއަދާކުރައްވައިފައެވެ.\nއެ މައްސަލަތަކުގެ ތަހުގީގު ގޮސްފައިވާ ހިސާބު ސާފުނުވާ ކަމަށް ބުނެ، މަޖިލީހުން އެކަން ބަލައިދިނުމަށް އެދި ރައްޔިތުންގެ މަޖިލީހަށް ވެސް ވަނީ މައްސަލައެއް ހުށަހަޅައިފައެވެ.\nމަޖިލީހަށް އެ މައްސަލަ ހުށަހަޅުއްވާފައި ވަނީ ހެންވޭރު އުތުރު ދާއިރާގެ މެމްބަރު، އިބްރާހިމް މުއިއްޒު އެވެ. އެ މައްސަލަ މިހާރު ވަނީ ޖުޑީޝިއަރީ ކޮމިޓީއަށާއި 241 ކޮމިޓީއަށް ފޮނުވައިފައެވެ.\n"ރިޔާސީ ކޮމިޝަންތައް އުވާލަން ޖެހޭ"


🌟🌟Fathisthari Vaahaka🌟🌟: ފޯންކޯލް - 14 ވަނަ ބައި\n"އިނާ......އޯވހ އިނާ ނުރޮއި. ސޯ ސޮރީ. އިނާ...." ކުރިއަށް ޖެހި ވަގުތުން އިނާގެ ހަށިގަނޑު އޭނަގެ އަތުތެރެއަށް ގެންނަމުން ޒިޔާދު ބަލަން ފެށީ އިނާ ރުއްސާލެވޭތޯއެވެ. ސިކުންތެއް ދެސިކުންތެއްވަރުގެ ހިމޭންކަމެއް ދިޔައެވެ.\n"އާދޭ އިށީންނަން.....ހުރިހާ ވާހަކައެއް ކިޔައިދޭނަން. އާދޭ...." އިނާގެ ކޮނޑުގައި ހިފާ ގަޔާ ކައިރިކޮށްލައިގެން ހުރެ ޒިޔާދު ހިނގައިގަތީ އޭނަގެ އެނދާ ދިމާލަށެވެ.\n"އިނާއަށް އަޑުއިވުނީ ކިހާ ހިސާބަކުންކަމެއް ނޭނގެ. އެކަމަކު.....އިނާ ބުނިހެން....ތިއިވުނީ ރަނގަޅަށް. އެކަމަކު އޭގެ ހަގީގަތެއް އިނާއަކަށް ނޭނގޭނެ...." އިނާ އެނދުގައި ބައިންދާފައި އިނާ ކައިރީ އިށީންނަމުން ޒިޔާދު ކިޔާދޭން ފެށިއެވެ.\nއިނާ ހަމަ ކިޔަމަންތެރި ދަރިއަކުފަދައިން އިނީއެވެ.\n"ތިހީކުރާކަހަލަ ގުޅުމެއް ނޫނޭ އެއީ. އެއީ ބޮޑު އުނދަގުލެއްކަހަލަ އަންހެނެއް. އަހަންނަށް ޖެހިފަ ހުރި ހެޑޭކެއް އެއީ. އޭނަގެ ފަރާތުން ސަލާމަތް ނުވެވިގެން އަހަރެންވެސް މިއުޅެނީ. ސިކުނޑި ސަކަރާތްމީހެއް އެއީ. ސައިކޯ މީހެއް. އެކަހަލަ ގޮތަކަށް ވާހަކަ ދައްކައިގެން ނޫނީ އޭނަގެ ފަރާތަކުން ސަލާމަތެއް ނުވެވޭނެ. އެހެންވެ އެހެން ވާހަކަ...." ޒިޔާދު ކިޔައިދެމުން ދިޔައެވެ.\n"އޭނައަކަށް ނޭނގޭތަ ޒިޔާދުގެ ކައިވެނި ކުރެވެން އުޅޭކަމެއް؟" ވަރަށް މަޑުއަޑަކުން އިނާއަށް އަހާލެވުނެވެ. ޒިޔާދުއާއި ދިމާލަށް އިސް އުފުލާފައި އެބަލާލި ބެލުމުގައި ވަނީ ޔަގީންކަން ކުޑަ ގޮތެކެވެ.\n"ބުނީމޭ. ބުންޏަކަސް....." ގޮތްހުސްވެފައިވާކަހަލަ ގޮތަކަށް ޒިޔާދުއަށް އޭނަގެ އަމިއްލަ ބޮލުގެ އިސްތަށިގަނޑުގައި އަތް ހިންގާ ލެވުނެވެ.\n"އެހެންވެއޭ މިބުނީ އިނާ އިހަށް އަޑުއަހާށޭ. ޔޫ ނޯވ...!! އޭނައަކީ އަހަރެމެން ނަގައިގެން އުޅޭ ޕްރޮޖެކްޓެއްގެ ބޮޑުމީހާގެ ދަރިއެއް. އޭނައަށް ތަޢާރަފްވީއްސުރެ އޭނަ އުޅެނީ އެ ވައްތަރަށް. މަސްލަހަތަށްޓަކައި އަހަރެން އޭނައާއި ވާހަކަ ދައްކަނީ. ނުދައްކާ ނުވެގެން. އޭނަގެ ކަންތައް ބޮޑުވެގެންގޮސް އަތުން އެތައް ލައްކަ ރުފިޔާ ގެއްލުން ވުމަކީ އެތައް ދަރަންޏެއް ބޮލުގަ އެޅޭނެކަމެއް. އަހަރެންގެ ބޮލުގަ. އެހެންވެ މިހާރު ކުރަމުންދާ މަސައްކަތް ނިމެންދެން ހިފަހައްޓާލެވޭތޯ މި މަސައްކަތް ކުރަނީ." ޒިޔާދު ވަރަށް ފަރުވާތެރިކަމާއެކު ކިޔައިދިނެވެ. ހަގީގަތެއް ނޭނގެއެވެ. ފެންނަ ފެނުމަށް ޒިޔާދު އެ ދައްކަނީ ސަމާސާ ވާހަކައެއް ނޫނެވެ.\nއިނާ އަނެއްކާވެސް އިސް އުފުލާ ބަލާލިއެވެ. އެ ބެލުމުގެ މާނައެއް ޒިޔާދުއަކަށް ނުވިސްނުނެވެ.\n"ދެތިންމަސްތެރޭގައި މިކަން ނިމޭނެ. ނިމުނީމަ ދުވަހަކުވެސް އޭނައާއި ވާހަކަ ނުދައްކާނަން. ޕްރޮމިސް. ގަބޫލުކުރޭ. އަހަރެންވެސް އިނާއަށް ގަސްތުގަ ދެރަގޮތެއް ނަހަދާނެނު؟ އެއީ އެއްވެސް މީހެއްނޫން. އެކަން ހަނދާންނައްތާލާ. އެކަމާ ފިކުރުބޮޑުނުކުރާތި. މިހާރުވެސް ތިއުޅޭ ފިކުރުތައް މަދެއްނޫން. އަހަރެން ބޭނުމެއް ނޫން އިނާ އިތުރަށް ކަންބޮޑުކުރުވާކަށް. އެކަންތައް އެއީ ނުވާކަމަކަށް ހަދާލާ." އިނާގެ ގައިގަ ފިރުމަމުން ވަރަށް ލޯތްބާ ހަމްދަރްދީއާއެކު ޒިޔާދު ވިސްނަދެމުން ދިޔައެވެ.\n"އަހަރެން ބޭނުން ގެއަށް ދާން." އިސްޖަހައިގެން އިނދެފައި އިނާ ބުނެލިހާވެސް އެއްޗަކީ އެއީއެވެ. ޒިޔާދުއަށް ސިހުމެއް ލިބުނެވެ. މިވީ ކީއްބާވައޭ ހިތަށް އެރިއެވެ.\n"އިނާ އަދިވެސް ގަބޫލެއް ނުކުރަމު ދޯ؟" އިނާގެ މޫނުގައި ހިފާ އުފުލާލަމުން ޒިޔާދު ސުވާލު ކުރިއެވެ. ޒިޔާދުގެ ލޮލާ ހަތަރުކަޅިހަމަވި ވަގުތު ޒިޔާދުއަށް އިނާގެ ލޮލުން ކަރުނަ ނިރާލިތަން ފެނުނެވެ.\n"އޯވހ އިނާ. ވަރަށް ބޮޑަށް ސޮރީ އިނާ ދެރަކޮށްލެވުނީތީ. އެކަން ހަނދާންނައްތާލާ. އެއްވެސް ތާކުންތާކު ނުޖެހޭ ކަމަކާ އިނާ ހިތުގަ ޖެއްސުނީ. ސޯ ސޮރީ." މިހެން ބުނަމުން އަނެއްކާވެސް އިނާ ގެނެސް ގަޔާކައިރިކޮށް ފިރުމަން ފެށިއެވެ. އިރުކޮޅެއްވަންދެން ޒިޔާދުއަށް އެ ފުރުޞަތު ލިބުނެވެ.\n"މިހާރު މަންމަވެސްލަސްވެގެން އުޅޭނެ." ޒިޔާދުގެ ގަޔާއި ދުރަށް ޖެހިލަމުން އިނާ އަންގަދިނީ އޭނަ ގެއަށް ދާން ބޭނުންވެފައި އިންކަމެވެ.\n"އާނ...ހިނގާ ދާން. އެކަމަކު ބަލަ......މިކޮޅު ބަލާ.......އެއްވެސް ހިތްހަމަނުޖެހުމެއް އޮވެގެން ނުވާނެ އަހަރެމެން ދެމެދު. " އެނދުން ތެދުވުމުގެ ކުރިން އިނާގެ މޫނުގައި ހިފައި އޭނައާއި ދިމާލަށް އަނބުރާލަމުން ޒިޔާދު މަސައްކަތް ކުރީ އިނާ ލައްވާ އެއްބަސް ކުރުވާށެވެ. އިނާގެ ހިތުގައި އޮތީ ކޯޗެއްކަމެއް ނޭނގެއެވެ. އިނާ ހަމަ އެކައްޗެއްވެސް ނުބުނެއެވެ. އޭނަގެ މޫނުން މަޑުމަޑުން ޒިޔާދުގެ އަތް ދުރުކުރުން ފިޔަވައި އިތުރު ހަރަކާތެއްވެސް ނުކުރެއެވެ. ދެން ފެނުނީ ތެދުވެ ހިނގައިގަތް ތަނެވެ. ޒިޔާދު އިނީ ބަލާށެވެ.\nއިނާ ގޮސް ލޯކުރިމަތިން އޮބާލުމުން ގޮށްމުށްކަވާފައި ޒިޔާދުއަށް ޖަހާލެވުނީ އެނދުގައެވެ. ކޮންމެވެސް ކަމަކުން ޒިޔާދުއަށް ނާކާމިޔާބީއެއް ވެއްޖެކަން އެ ހަރަކާތުން ކިތަންމެހާވެސް ރަނގަޅަށް ދޭހަވެއެވެ.\n"އިނާ.....ޒިޔާދު އައިސްއެބަހުރި." ސޯފިޔާ އާއި އިނާ އުޅޭ ކޮޓަރިއަށް ބޯދިއްކޮލަމުން މިހެން ބުނީ ސޯނިޔާއެވެ. އެއީ ޖެހިގެން އައި ރެއެވެ.\nއިނާއަށް ގޮވާލާފައި ސޯނިޔާ ދިޔައީއެވެ. ނަމަވެސް ލެޕްޓޮޕް ހިފައިގެން އެނދުގައި އިށީނދެލައިގެން އިން އިނާ ތެދުވުމުގެ ބަދަލުގައި ބަލާލީ ލެޕްޓޮޕްގެ ގަޑިއަށެވެ. ރޭގަނޑުން 10 އެއް ޖަހައިފިއެވެ. ފަރުވާކުޑަ ގޮތަކަށް ދެން ބަލާލީ ހަމަ ދާދި ގާތުގައި އެނދުމަތީގައި އޮން މޮބައިލް ފޯނަށެވެ. ފޯނުގެ ޑިސްޕްލޭއިން ޒިޔާދުގެ 20 ކޯލް މިސްވެފައި ހުރިކަން ފެންނަން ހުރުމަކުންވެސް އިނާގެ މޫނުމަތިން ހާސްކަމެއް ނުފެނެއެވެ.\nހަމަ ކަމެއްވީކަމަށްވެސް ނަހަދާ އިނާ އިނީއެވެ. ނަމަވެސް އިރުކޮޅަކުން ކޮންމެވެސް އެއްޗެއް ވިސްނާލާފައި ކޮޓަރިން ބޭރަށް ނުކުތުމަށް ހިނގައިގަތެވެ. އިނާ ނުކުތްއިރު ސިޓީންގރޫމްގެ ސޯފާއެއްގައި ޒިޔާދު އިނެވެ. ދޮންތަގެ ފިރިމީހާ ރީހާންވެސް އިނެވެ. އެހެންކަމުން ޒިޔާދުއަށް އިޝާރާތް ކޮށްލާފައި ގަރާޖް ދޮރުން އިނާ ނުކުތީ ބޭރަށެވެ. ޒިޔާދުވެސް އިނާގެ ފަހަތުން ނުކުތެވެ.\n"ހާދަ ވަރަކަށް ގުޅައިފީމޭ....ފޯނަށް ކަމެއް ވީތަ؟" އިނާގެ ފަހަތުން އަންނަމުން ޒިޔާދު އަހާލިއެވެ. އިނާ ޖަވާބެއް ނުދެއެވެ. މުޅިން އެއްކޮށް ދޫކޮށްލާފައި އޮތް އިސްތަޑިގަޑުން ބައެއް ކަންފަތްދަށަށް ލަމުން ހިނގަމުން ކުރިޔަށް ދިޔައެވެ.\n"އިނާ...ވެއިޓް....އިނާ...." ޒިޔާދު ވާހަކަ ދެއްކުމުންވެސް މަޑުނުކުރުމުން އަދި އަޅާނުލުމުން ޒިޔާދުއަށް ނިކަމެތިކަމެއް އިހްސާސްވި ކަހަލައެވެ. ތަންކޮޅެއް ބާރަށް ގޮސް އިނާއާއި އަރާ ހަމަކުރިއެވެ. އިނާ ހުއްޓުނީ ކުއްލިއަކަށެވެ. ގަރާޖްގައި އޮތް ކާރު ފަސްދީފައި ގޮސް ގަރާޖް ގޭޓާއި އަރާ ހަމަވިފަހުންނެވެ.\n"މިތަނަށް ކީއްކުރަން....މި......ހެހެހެހެ.......ހިނގާ ކުޑަކޮށް ބޭރަށް ޖައްސާލަން." އިނާ ހުއްޓުމުން އުނަގަނޑުގައި ދެއަތް ވިއްދާލަމުން ވަރަށް ވަރުބަލިވެފައި ހުރި މީހަކު ފަދައިން ޒިޔާދު އެދުނެވެ. ލުއި ހީލުމަކާއެކުގައެވެ.\nއިނާ ހަމަ ހަށަން ބަދެލައިގެން ހުރީއެވެ. ޒިޔާދުގެ މޫނަށްވެސް ބަލާނުލައެވެ.\n"އޯވހ ކަމޯން. އަދިވެސް އިނާ ތިހިރީ ރޭގެ ކަންތަކާ ހިތްހަމަނުޖެހިފަތަ؟" ޒިޔާދުގެ އަޑުގައި ވަނީ ޖޯޝެވެ. އެދެމެދުގައި މައްސަލައެއް އުޅޭހެންވެސް އޭނަގެ އަޑަކުން ހިއެއް ނުވެއެވެ.\n"އަހަރެން ބޭނުން ވިސްނާލަން ވަގުތުކޮޅެއް." ޒިޔާދު ދައްކަމުން ދިޔަ ވާހަކައަށް ކުޑަވެސް ޝައުގުވެރިކަމެއް ނެތް ކަހަލަ ގޮތަކަށް، އެކަމަކުވެސް ވަރަށް ހިމޭން އަޑަކުން އިނާ، އޭނަ އެދޭ ގޮތް ފާޅުކޮށްފިއެވެ.\n"ތިބުނީ.....؟" އޭނައަށް އަޑުއިވުނުގޮތާ މެދުވެސް ޒިޔާދުއަށް ޔަގީންކަން ނެތް ކަހަލައެވެ.\n"އަހަރެން ބޭނުމޭ ވިސްނާލަން ވަގުތުކޮޅެއް." ޒިޔާދު އުއްމީދުކުރީ ތަފްޞީލަށްކަމަށްވިޔަސް، އިނާގެ އަނގައިން ލިބުނީ ކުރިންވެސް ލިބުނު ޖަވާބެވެ. އަބަދުގެވެސް ބަސްމަދު އިނާ މާ ގިނަ ވާހަކަތަކެއް ނުދައްކާނެކަން ޒިޔާދުއަށް ހަނދާންނެތުނީއެވެ.\n"ކޮންކަމަކާ....؟ އަހަންނާއެކު ބޭރަށް ދެވެނީވެސް ވިސްނާލާފަތަ؟" ޒިޔާދު ހެދީ ނޭނގޭ ކަމަށެވެ. އިނާއަށްވެސް އެކަން އެނގުނެވެ. އެހެންކަމުން ޒިޔާދު ކުރި ސުވާލަށް ޖަވާބު ނުދޭންވެގެން ހަމަ ބަލަހައްޓައިގެން ހުރީއެވެ.\n"އެންމެ ރަނގަޅު. ކިހާ ދުވަހެއް....؟" ނޭނގޭކަމަށް ހަދައިގެން މޮޅެއް ނުލިބޭނެކަން އެނގުމުން ޒިޔާދުއަށް މަޖްބޫރުވީ ސަމާސާގޮތް ދޫކޮށްލާފައި ސީރިއަސް ވާށެވެ.\n"ނޭނގެ...." ހަގީގަތުގައިވެސް އިނާއަކަށް ނޭނގެއެވެ. އިނާ އެބުނީ ތެދެކެވެ.\n"އެންމެ ރަނގަޅު. އެކަމަކު އިނާއަށް އެނގޭ ދޯ އިނާއަށް ތިއެދެވެނީ ކޮންކަހަލަ ކަމަކަށް ކަން؟" ޒިޔާދުގެ އަޑާއި ރާގުގައިވެސް ވަނީ ނުރައްކަލެއްގެ އިންޒާރެވެ.\n"އެނގޭ..........." ޒިޔާދުގެ އެ އިންޒާރަކުންވެސް އިނާއަށް އަސަރެއް ނުކުރިއެވެ. އިނާ ހުރީ ސާބިތުކަން މަތީގައެވެ.\n"ފުރުމުގެ ކުރިން ދެން ދިމައެއް ނުވާނެތަ؟" ބަލިގަބޫލުކުރާ ކަހަލަ ރާގަކަށް ދެރަވެފައި ޒިޔާދުއަށް އަހާލެވުނެވެ.\n"މިގެއަށް އައިއްސިއްޔާ ދިމާވާނެ. އެކަމަކު......" އިނާ ބުނަން އުޅުނުއެއްޗެއް މަޑުޖައްސާލިއެވެ.\n"އެކަމަކު..............؟ އެކަމަކު އިނާ ބޭނުމެއްނުވޭ ދޯ އަހަރެންނާ ބައްދަލުކުރާކަށް؟" ލައިގެން ހުރި ޓީޝާޓުގެ ގޮށްފަތީގައި ހިފައި ރަނގަޅުކޮށްލަމުން ޒިޔާދު އަހާލިއެވެ. ޒިޔާދުއަށް އޭނަގެ ކުށް ވަރަށް ބޮޑަށް ގަބޫލުކުރެވިފައި ހުރިކަން އިނާއަށް އެނގުނެވެ. އެކަން ޒިޔާދުގެ މޫނުމަތިން ފާޅުކޮށް އެނގެއެވެ.\n"އެނގޭ އެއްޗެއް ނުބުނާނެކަންވެސް. އެންމެރަނގަޅު. ދަނީ. ފަހުން ގުޅާނަން." މިހެން ބުނެފައި އައިކޮޅަށް ދާން ޒިޔާދު ހިނގައިގަތެވެ.\n"ޒިޔާދު.........!!!" ދެތިންފިޔަވަޅު އަޅާލުމާއެކު އިނާ އޭނައަށް ގޮވާލި އަޑުއިވުމުން ޒިޔާދުގެ ފިޔަވަޅުތަކަށް ހުއްޓުން އައިސް އެނބުރި ބަލާލެވުނީ އިޚްތިޔާރުން ބޭރުގައި ކުރެވޭ ހަރަކާތެއްފަދައިންނެވެ.\n"މިދޮރުން ނުކުންނަންވީނު." ޒިޔާދު އެނބުރި ބަލާލުމުން އިނާ އޭނަގެ ފުރަގަހުން ފެންނަން ހުރި ގަރާޖް ގޭޓަށް އިޝާރާތް ކޮށްލަމުން ބުނެލިއެވެ. ޒިޔާދުގެ މޫނުމަތިން ހަމަ ދެންމެއަކު އެ ފެނުނު އުޖާލާކަން ކުއްލިއަކަށް ކެނޑިގެންދިޔަތަން އިނާއަށް ފެނުނެވެ. ވާނީވެސް އެހެން ނޫންހެއްޔެވެ؟ އިނާ ގޮވާލުމުން ޒިޔާދުއަށް ހީކުރެވުނީ، އޭނަ ދާތަން ފެނިފައި އިނާގެ ހިތަށް ކެތް ނުވީ ކަމަށެވެ. އެ އިހްސާސްގައި ހުރެވުނު ދެތިން ސިކުންތުގެ އުފާ ޒިޔާދުއަށް ލިބުނެއްކަމަކު، އިނާ ގޮވި އަސްލު މަގްޞަދު އެނގުމުން ޝައުގުވެރިކަން ގެއްލިގެން ދިޔައެވެ.\nގަރާޖް ގޭޓް ހުރީ ނުވެސް ހުޅުވައެވެ. ނަމަވެސް އިނާއާއި އިތުރަށް ދެކޮޅު ނަހަދާން ވެގެން ޒިޔާދު ގޮސް އެ ދަގަނޑު ދޮރު ހުޅުވާފައި ބޭރަށް ނުކުމެއްޖެއެވެ. އަދި ނުކުމެފައިވެސް އެ ގޭޓް ލައްޕާލަވެސް ދިނެވެ. އެ ހުރިހާ އިރުވެސް ޒިޔާދުގެ ހަރަކާތްތަކަށް ބަލަން އިނާ ހަމަ ހުރީއެވެ.\nޒިޔާދު ދިއުމުން އަނެއްކާވެސް އެނބުރި ގޮސް އިނާ ވަނީ ކޮޓަރިއަށެވެ. ލެޕްޓޮޕް ނަގައިގެން އައިސް މޭޒުމަތީ ބަހައްޓައިގެން ވަކި މަގްޞަދެއް ނެތި ނެޓް ސާރޗް ކުރަން ފެށިއެވެ. އެކަމަކުވެސް ސިކުނޑީގައި ހިނގަމުން ދަނީ ޒިޔާދުގެ ޚިޔާލު ތަކެވެ.\nކައިވެނީގެ ކުރިން އެކަކު އަނެކަކަށް އެނގެންޖެހޭނެޔޭ ކޮންމެ މީހަކުވެސް ބުނެއެވެ. އެކަމަކު، ކައިވެނީގެ ކުރިން މީހަކު އެނގޭނެހެއްޔެވެ؟ އެނގެން މަސައްކަތް ކުރިޔަސް އެކަން ވާނެހެއްޔެވެ؟ މީހުން އެހެން ބުނަނީ ކީއްވެގެން ހެއްޔެވެ؟ މުޅި އުމުރު އެކުގައި، ކޮންމެ ދުވަހަކު ހޭދަކުރިޔަސް މީހަކަށް މީހަކު ދަހެއް ނުވާނެއެވެ. މާދަންވާން އޮތް ގޮތް އެނގޭ އިންސާނުން ދުނިޔޭގައި އުޅޭނަމަ ފަހަރެއްގަ އެކަން ވެއްޖައީސްތޯއްޗެކެވެ.\nއޭނަ ކޮންމެހެން ޒިޔާދު އަކީ ކާކުކަން އެނގެން މާ ބޮޑު މަސައްކަތެއް ކުރީކީވެސް ނޫނެވެ. އެކަމަކުވެސް، އޭނައަށް ހީކުރެވިފަ އޮތީ ޒިޔާދު އޭނަ ދެކެ އިންތިހާއަށް ލޯބިވާ ކަމަށެވެ. އޭނަ ފެނުނީއްސުރެން އޭނަގެ ފަހަތުން އުޅުނު ގޮތުން އޭނައަށް ހީކުރެވިފަ އޮތީ ޒިޔާދު އޭނަ ދެކެ ވަނީ ހަގީގީ ލޯބި ކަމަށެވެ. އަދި އެފަދަ ލޯތްބެއް ހިބައިން ލިބިގެން ހުރެމެ އެހެން އަންހެނަކާ އެފަދަ ގުޅުމެއް ޒިޔާދު އުފައްދަފާނެ ކަމާމެދު ވިސްނާލަންވެސް އިނާގެ ހިތަށްވެސް ނާރައެވެ.\nއޭނަ ހީކުރީ ޒިޔާދު ހުންނަނީ ދީވާނާއިންގެ ދަރަޖައަށް އޭނަ ދެކެ ލޯބިވެފައި ކަމަށެވެ. ޒިޔާދުގެ ހުރިހާ އަމަލަކާއި ބަހަކުންވެސް މިހާތަނަށް ފާޅުވެފައި ހުރީވެސް އެގޮތެވެ. ވީއިރު އެ ނޫންގޮތަކަށް ހީކުރުމުގެ ޖާގައެއްވެސް މީގެ ކުރިއަކުން އޭނައަށް ނެތެވެ.\nޒިޔާދުއަށް ގުޅާލާއިރު އަބަދު ކޯލް ވެއިޓިންގ ގައި ހުރުމާއި އޭނައާއެކުގައި ހުންނައިރުވެސް ގޮތްނޭނގޭފޯންތަކެއް އައުމާއި، ބައެއް ފޯންތައް އައުމުން އޭނަ ކައިރީ ހުރެފައިވެސް އޭނައަށް އަޑުނީވޭ ހިސާބަށް ދުރަށްގޮސް އެތަކެއްއިރުވަންދެން ވާހަކަ ދައްކަން ޒިޔާދު އިނުމާ، މިފަދަ އެތައްކަމެއް ފެންނަމުން ، ދިމާވަމުން އައިއިރުވެސް އޭނައަށް ޒިޔާދުއާއި ދޭތެރޭ އެއްވެސް ކަހަލަ ޝައްކެއްވެސް ނުކުރެވުނީ އޭނަ ހާޞިލްކުރަން ޒިޔާދު ކުރި މަސައްކަތްތައް ތާރީޚުގެ ތެރެއަށް ވަދެ ގެއްލޭހާ ގިނަ ދުވަސްތަކެއް އަދި ނުވާތީއެވެ. އިއްޔެ ވީކަމެއްހެން އަދިވެސް އެކަންތައްތައް އިނާގެ ހިތަށް ފެންނާތީއެވެ. އޭނަ ދެކެ ވާ ލޯބި ފާޅުކުރުމުގައި ޒިޔާދުގެ ބަސްމަގާއި އަމަލުތައް ހުރި ގޮތުން އޭނަ ނޫން މީހަކާއި ދިމާލަށް ޒިޔާދު ބަލާލާނެއޭވެސް އިނާއަށް ހީކުރެވިފައި ނެތެވެ. ޒުވާން އެހެން އަންހެންކުދިންފަދައިން އޭނަގެ ވާން އުޅޭ ފިރިމީހާ، އެހެން އަންހެންކުއްޖަކަށް ބަލާލަފާނެތީ، ނުވަތަ ވާހަކަ ދައްކަފާނެތީ ހަސަދަވާން އޭނައަށް ނޭގުނީވެސް އެހެންވެގެން ކަމަށްވެދާނެއެވެ.\nއެކަމަކު އެއީ އޭނައަށް ހީކުރެވުނު ކިހާ ބޮޑު ކުށެއް ހެއްޔެވެ. ހަގީގަތް މި އެނގުނީ ރޭގެ އެ ފޯންކޯލަށް ޒިޔާދު ދެއްކި ވާހަކަ އޭނައަށް އަޑުއިވުނީމައެވެ. އަދި އޭގެ ކުރީރޭ އެގެއަށް ގޮސް އުޅެނިކޮށްވެސް ޒިޔާދުއަށް އެއައި ދިގު ފޯންކޯލަކީ ހަމަ އެކަހަލަ ފޯން ކޯލެކޭ އޭނައަށް ހީކުރެވުނީވެސް ރޭގަ ޒިޔާދު އެ ދެއްކި ވާހަކަ އަޑުއިވުމުންނެވެ. އެހެން ނޫންނަމަ އޭނައަށް މިއިން އެއްކަމެއްގެވެސް ހިލަމެއް ނުވާނެއެވެ.\nދެން އޭނަ ހަދާނީވެސް ކިހިނެއް ހެއްޔެވެ؟\nވިސްނާލަން ވަގުތު ބޭނުމޭ އޭނައަށް އަދިވެސް ބުނެވިދާނެއެވެ. އެކަމަކު އެއީ ކިހާ ދުވަހަކަށް ހެއްޔެވެ؟ ކިތަންމެ ވިސްނުމެއް ވިސްނިޔަސް، ޒިޔާދުގެ އެ ސިއްރު ގުޅުމުގެ ހަގީގަތް އޭނައަށް ހޯދޭނެ ހެއްޔެވެ. ނޫނީ އޭނަ ހޯދާހިތްވޭ ބާވައޭވެސް އެއީ އުފެދޭ ސުވާލެކެވެ. އަދި ހޯދުނަސް ޒިޔާދުގެ އެ އަމަލު ކުށްވެރިކޮށްފައި އެ ކައިވެނި ނުކުރާނަމޭ އޭނައަށް ބުނެވޭނެހެއްޔެވެ؟ އެހެން ބުނަން ދެފަރާތުގެ އާއިލާ ކުރިމައްޗަށް އޭނަ ދާނީވެސް ކޮން މޫނަކާއިގެން ހެއްޔެވެ؟ ނޭނގެއެވެ. ހަދަންވީ ގޮތެއް ނޭނގެއެވެ.\nކުރެވެމުން ދިޔަ ޚިޔާލުތަކުގެ ސަބަބުން ބޮލަށް އުނދަގޫވެގެން އިނާ ގޮނޑިން ތެދުވެއްޖެއެވެ. އަދި އެއްވެސް މާނައެއް ނެތި ހުޅުވާފައި ހުރި ދިރާގުގެ އިންޓަރނެޓް ޕޭޖްވެސް ކްލޯޒް ކޮށްލާފައި ލެޕްޓޮޕްގެ ސްކްރީންވެސް ކުޑަކޮށް ލައްޕާލިއެވެ.\nއެ ޚިޔާލުތަކާއި ދުރުވުމުގެ މަގްޞަދުގައި އިނާ ދިޔައީ ކޮޓަރިން ނުކުތުމަށެވެ. އެނދުމަތީގައި އޮތް މޮބައިލް ރިންގުވާން ފެށީ ހަމަ އެވަގުތުއެވެ.\nޒިޔާދު ދިޔައީ ގުޅާނަމޭ ބުނެފައެވެ. ގެއަށް ދެވުމާއެކު ގުޅީތާއެވެ.\nމިހެން ހިތަށް އަރައި އިނާ ގޮސް ފޯން ނަގާ ބަލާލިއެވެ. އެއީ ޒިޔާދެއް ނޫނެވެ. އެއީ އޭނަގެ ލޯބިވާ ރަހްމަތްތެރިޔާ ދިލްމާއެވެ.\n"ދިލް....!! ހާދަރަނގަޅޭ ގުޅާލީމަ. ދިލްއާއި ވާހަކައެއް ދައްކަންވެފަ މި ހުންނަނީވެސް." ދިލްމާ ގުޅުމުން ހަގީގަތުގައިވެސް އިނާއަށް އުފާވެރިކަމެއް ލިބުނެވެ.\n"މީގެ އިރުކޮޅެއްކުރިން އިނިން އޮންލައިންގަ. ޒިޔާދު އައިސްގެން ދިޔައީ. ދިލްއަށް އޮންލައިން ވެވޭނެތަ މިހާރު. މާލަސްވެސްޖެ ދޯ؟" އިނާ އަހާލިއެވެ.\n"އެބަ އަންނަން މަންމަ ކައިރިއަށް ގޮސްލާފަ. އަންނަންވާއިރަށް އޮންލައިންވެބަލަ. އާނއެކޭ....ވަރަށް އަވަސްކުރާނަން." ހީލަމުން އިނާ ޖަވާބު ދީފައި ފޯން ބޭއްވިއެވެ.\nއޭނަގެ އެ ރަހްމަތްތެރިޔާ އަކީ ކިތަންމެ ދުރުގައި ހުރި ނަމަވެސް އޭނަގެ ހިތާމައާއި އުފަލުގައިވެސް ބަރާބަރަށް ހިއްސާވާ ބައިވެރިޔާއެވެ. އިންޑިޔާގަ ހުރެގެންވެސް އެހާ ގިނައިން ގުޅާތީ އޭނަ މައްސަލަ ޖެއްސިޔަސް ދިލްއަށް އެއީ ބޮޑުކަމަކަށް ނުވަނީވެސް އެހެންވެގެންނެވެ. އޭނަ ދެކެ ދިލް ވާ ލޯތްބެއްގެ ސަބަބުން އަތުން ދާ ލާރިއެއްވެސް އެއީ މާ ބޮޑުއެއްޗަކަށް ދިލްއަށް ނުވަނީއެވެ.\nއޭނައަށްވެސް އެކަން ނޭނގެނީކީ ނޫނެވެ. އެކަމަކުވެސް، ދިލްއަކީ މެދުމިންވަރުގެ އާއިލާއެއްގެ ކުއްޖަކަށް ވެފައި ލިބޭ އެއްޗަކުން ދެކޮޅު ނުޖެހިދާނެތީ ކަންބޮޑުވާތީ އެހެން ބުނެލެވެނީއެވެ. އެއިން ކޮންމެ ފަހަރަކު ދިލް އޭނައަށް އަޑުލައިހަދައެވެ. އަބަދު އެހެން ކިޔަންޏާ ދެން ދުވަހަކުވެސް ނުގުޅާނަމޭ ދިލް ބުންޏަސް އަނެއް ދުވަހުވެސް އޭނައަށް އެވާހަކަ ދެއްކެނީ ޚުދު އޭނަވެސް ދިލް ދެކެ ވާ ލޯތްބަކުންކަން ދިލްއަށްވެސް އެނގޭކަން އޭނައަށްވެސް އެނގެއެވެ.\nއުމުރުން އޭނައަށްވުރެ2އަހަރު ދޮށިވުމުން ކަމަށްވެސް ވެދާނެއެވެ. ހުރިހާ ގޮތަކުންވެސް ދިލް އަކީ އޭނައަށް ހުރި ފަރުވާއެކެވެ. މިކަމުގައިވެސް ދިލްގެ ލަފަޔެއް ލިބިގެން ނޫނީ އޭނައަކަށް ކުރިއަކަށް ނުދެވޭނެއެވެ. ކޮންމެހެންވެސް ދިލްގެ އެހީ ބޭނުން ވެއެވެ.\nރަށަށް ފުރުމަށްޓަކައި އިނާމެން ވާންޖެހޭ ހުރިހާ ތައްޔާރީއެއްވެސް ވެ ނިމިއްޖެއެވެ. އިންތިޒާރު ކުރެވެމުން ދަނީ ނުވަގަޑިބަޔަށެވެ. ދިހައެއް ޖަހާއިރު ޗެކިންގ ފެށޭނެތީ ހުޅުލެއަށް ދިއުމަށެވެ.\nރޭގަނޑުގެ ކެއުމަށްފަހު އާއިލާގެ ހުރިހާ ކުދިންކަހަލަ ގޮތަކަށް އައިސް ސިޓިންރޫމްގައި ތިއްބެވެ. އާއިލާގެ އެންމެ އިސް މީހެއްގެ ގޮތުގައި ޝީލާވެސް އެތާ އިނެވެ.\n"ކޮބާ ޒިޔާދު......މިރެއަކު ނާދޭތަ؟" މިހެން އެހީ ސުހެއިލް އެވެ.\n"މިއަދު ހަވީރު އައިސް އުޅުނު. ދަމުން ބުނި މިރޭ މިތާކައިރި ރިސޯޓަކަށް ކޮންމެވެސް މަސައްކަތެއްގައި ދާވާހަކަ. ނާދެވޭނެއޭ ބުނެފަ ދިޔައީވެސް. އެއީދެން އަނެއްހެން މައްސަލައެއްވެސް ނޫންތާ؟ ވަރަށް އަވަހަށް ޒިޔާދު ދާނެ ރަށަށް." ސުހެއިލް އެހެން އެހީ އިނާ ގާތުކަމަށްވިޔަސް ޖަވާބު ދިނީ ޝީލާއެވެ.\n"ސޯފީއަށް ދެވޭނެތަ އަހަންނާއެކު ލެކިއުޓަށް؟" ދައްކަމުން ދިޔަ ވާހަކައަކަށް ސަމާލުކަމެއް ނުދީ އިނާ ވާހަކަ ދެއްކީ ސޯފިޔާއާއެވެ. ސޯފިޔާ ހަމައެކަނި ސުވާލުގެ ބެލުމަކުން ބަލާލީއެވެ.\n"އަދިވެސް ދަރިފުޅު ނުގަންނަނީ ދޯ...؟؟" އިނާ އެ ދެއްކި ވާހަކައަކީ ކުރިންވެސް ދައްކާފައި އޮތް ވާހަކައެއްކަން އެހިސާބުން ސޯފީއަށް އެނގުނެވެ.\n"ދެން އެހާ ދާކަށް މަޖްބޫރެއްވެސް ނޫން. އެކަމަކު....." އިނާ އިނީ ދެފިކުރެއްގައެވެ.\n"ހޫމް........ދުވަހަކުވެސް ޔަގީން ނުވާނެ. އެންމެރަނގަޅޭ. ހިނގާ ދާން. އަވަހަށް ދިޔައިއްޔާ އަވަހަށް އާދެވޭނީ." އިނާއަށް އަޑުލީ ސޯފިޔާއެވެ.\nލެކިއުޓަށް އިނާ ދިޔައީ ކޮންމެހެންވެސް ގަންނަން ބޭނުންވާ ލޯޝަނާއި ބޮލުގެ ކްރީމް އާއި އަދިވެސް މިފަދަ ބާވަތްތައް ގަނެލުމަށެވެ. ދުވަސްވެ ވަސްކެނޑި ބާރުކެނޑިފައި ހުންނަ އެއްޗެހި ގަތުމަކީ އިނާގެ އާދައެއް ނޫނެވެ. އަބަދުވެސް އިނާއަށް ކަމުދާނީ ލެކިއުޓުން ގަންނަ ތަކެއްޗެވެ. އެހެންވެ މާލެ އާދެވުނީއްސުރެ ލެކިއުޓަށް ދާން ގަސްތުކޮށްގެން ހުއްޓެއްކަމަކު އާއިލާގެ ކަންތައް ދިޔަ ގޮތުން އެހިތްވެސް ކެނޑިފައި ހުރެވުނީއެވެ. އެންމެ ފަހުން ދާން މިޖެހުނީ ވަގުތު އައިސް ޖެހުނީމައެވެ.\n"މި އެއްޗިހި ނުހުރޭތަ ހިތަދޫއަކު؟ ގައިމު މީހުން ބުނޭ ހިތަދޫގަވެސް ބައިވަރު ފިހާރަތައް ހުރެޔޭ" ލޯޝަނާ ކްރީމްތައް ބަލަމުން ދިޔައިރު ސޯފިޔާވެސް އެތަނުން ފަހަރަކު ފުޅިއެއް ނަގަމުން ބަލަމުން ސުވާލު ކުރިއެވެ.\n"މީހުން ދައްކާނެ ހުރިހާ ވާހަކައެއްވެސް. އެކަމަކު އެނގޭނީ ގޮސް ބަލާލީމަ. ފިހާރަވެސް ހުރޭ. އެކަމަކު ދެން މާލެ ވަރެއް ނުވާނެއެއްނު." އިނާ ހަގީގަތް ބުނެދިނެވެ.\n"އެހެންވަނީ ދޯ. ނަމެއްގަ އިނގިރޭސިން ދޯ؟ އެކަމަކު މާލެއަށް ކޮންމެ މީހަކުވެސް އަންނަނީ އެއްޗެއް ހޯދަންވެއްޖިއްޔާ؟" ސޯފިޔާ ދިމާކޮށްލިއެވެ. އިނާއަށް އެބަސް ބަލައިނުގަނެވޭނެކަން އެނގިހުރެއެވެ.\n"އަވަހަށް ހުއްޓާލާ." އިނާ އަމާން ދިނެވެ. ކާމިޔާބީއެއް ލިބުނުފަދަ ހީލުމަކުން ސޯފިޔާ ހީލިއެވެ.\nހަތަރުފަސްވައްތަރެއްގެ ރީތިވާ ސާމާނުތައް ނެގުނުއިރު ދެމީހުންގެވެސް އަތް ފުރިއްޖެއެވެ. އެހެންކަމުން ހިފައިގެން ގޮސް ލެކިއުޓް ކައުންޓަރު މަތީ ބަހައްޓާފައި އަނެއްފަހަރު ގޮސް އިނާއާއި ސޯފިޔާ އެތަނުން ފުޅިފުޅި ބަލަން ފެށިއެވެ. މިފަހަރު ދިޔައީ ސެންޓް ހަރުގަނޑެއް ކައިރިއަށެވެ.\n"އިނާ....." ކުއްލިއަކަށް ސޯފިޔާ މާ ޒާތަކަށް ގޮވާލުމުން އިނާއަށް ބަލާލެވުނެވެ. އޭރު ސޯފިޔާ އައިސް އޭނަގެ ދާދިގާތަށް ހުއްޓި ހުރެގެން މީހަކަށް ފިލަން އުޅޭކަހަލަ ގޮތްތަކެއް ދައްކަމުން ދިޔައެވެ.\n"ކިހިނެއްވީ؟ ބުނެބަލަ....ކާކުތަ؟" އިނާވެސް މަޑުމަޑުން އަހަން ފެށިއެވެ.\n"ސް....ޝްޝް....ނުބަލައްޗޭ. ކަނައަތްފަރާތުގަ...ނޫނެކޭ.....ނުބަލަބަލަ..." ނުބަލާށޭ ސޯފިޔާއަށް ބުނެވުނުއިރު އިނާއަށް ހުރީ އެނބުރެވިފައެވެ. އެކަމަކުވެސް އިނާގެ އަތުގައި ސޯފިޔާ ވިކައިގަތުމުން އެއްޗެއް އަދި މީހެއްވެސް ފެންނަ ވަރެއް ނުވިއެވެ.\n"އަޅެ ދެން ބުނެބަލަ....ކީއްތަވީ؟" އިނާއަށް އުނދަގޫވިއެވެ. ސޯފިޔާ ހަމަ ހުރެގެން ބޮނދަނީއެވެ. ކުއްލިއަކަށް އިނާއަށް ވިސްނައިގަނެވިއްޖެއެވެ.\nސޯފިޔާއަށް ގުޑިލަންވެސް ނުކެރުނެވެ. އިނާއާއެކު ކުރިމަތިން ފެންނަ މަންޒަރަށް ބަލަން އޭނައަށްވެސް ހަމަ ހުރެވުނީއެވެ.\nPosted on 2011-02-21 18:04:41 | Report this Comment\nދެން އޮތް ބަޔަށްވެސް ކެތްތެރިކަމެއް ނެތި އިންތިޒާރުކުރަން.... ވާހަކަ ހަމަ އޮބިނޯވޭ\nފަތިސްތަރި: ޝުކުރިއްޔާ ނިޝް........!!!\nPosted on 2011-02-21 18:17:30 | Report this Comment\nއަޅެ ÷ޕްލީޒް އަދި 1 ޕާޓް އަޕް ކޮށްބަ\nފަތިސްތަރި: އުނހޫނނނނނނނނނނނނ...ދެން މިއަދަކު ނުވާނެ. ސޮފާ ނިދިއައިއްސި. ހެހެހެހެ........އިރާދަކުރެއްވިއްޔާ ދެން މާދަމާ އިނގޭ!!!\nޝަޖަން: އަޅެ ތަޅުވަނީތަ ؟؟؟؟ހެހެހެ...ރީތި އިނގޭ\nPosted on 2011-02-21 18:24:40 | Report this Comment\nތެންކްސް ޑިޔަރ.. މިވާހަކަ އަޕްވިތޯ ބަލަބަލަ ހުއްޓާ ތިއަޕް ކުރީ... އަދިވެސް 1 ފަހަރު ތެންކްސް.. މިހާ ދިގު ކޮށް ގެނެސްދިނީމަ އަދި މާ ބޯޑަށް ހެޕީވެފަ މިހުރީ...!!\nފަތިސްތަރި: ނަޝްއަށްވެސް ވވވވވވވވވވވވވވވވވވވވވވވވވވވވވވވވވވވ ގިނަ ތޭންކްސް.\nPosted on 2011-02-21 21:29:43 | Report this Comment\nއަނހަ. ފްރެންޑް ކިހިނެއް ތި ނިންމާލީ، ކިޔަމުން ދިޔައިރު ހީވީ ލެކިއުޓް ދޮރުމަތީގަ ހުރެވުނުހެން އެންމެ ހާސްވެފަ ވަރަށް އަވަހަށް ކިޔާލިތަނާ ނިމިއްޖެ ކާކުކަންވެސް ނޭނގި. އެހާ އަވަހަށްކީވެސް ކާކުތޯ ބަލަން. އަވަސް އިނގޭ\nފަތިސްތަރި: ފްރެންޑާގެ ތިހުންނަ ގޮތެއް ދޯ؟ އަޅެ ކީއްވެތަ މަށަށް ނުގުޅީ އެއީ ކާކުތޯ އަހަން.؟؟؟؟ ހަމަ ތެދެއް މިބުނީ. ހީހީ ހަލާކު....!!! ކިތަންމެ އަވަހަށް ކިޔަސް ނެތް އެއްޗެއް ކިހިނެއް ފްރެންޑާއަށް އެނގޭނީ....!!!!\nލީޝް: ޒީޔާދު ބިޓަކާ އެކީގަ ދޯ؟؟؟\nPosted on 2011-02-21 21:36:34 | Report this Comment\nއަޅޭ!!! އައި ހޭޓް ކްލިފްހޭންގާރޒް! އަނެއްބައި އަވަހަށް އަޕްލޯޑް ކޮށްދެއްޗޭ\nފަތިސްތަރި: ދޯ...........؟؟؟ ބަލާނަމޭ މާދަމާ ގެނެސްދެވޭތޯ. އޯކޭނު.\nPosted on 2011-02-21 23:40:47 | Report this Comment\nއަޅެ ޒިޔާދުތަ އެފެނުނީ. ސޮފާ އިނާކައިރީ ބުނެބަލަ ދާދޮތަށްގޮސް ވަރުގަދަ ބޮނޑިއެއް ޒިޔާދުގެ މޫނުގަ އަޅާބަލާށޭ. މަސައްކަތެއްގައޭ ކިޔާފަ އިނާއަށް ފަޅާއެރީމަ ވަގުބިޓް ގޮވައިގެން ނިކުމެ ބާޒާރުކުރަނީދޯ. ސޮފާކޮބާތަ މިހާރު އިނާގެ އަނެއްބިޓް. ދެން އެނައާއި ގުޅުވަބަލަ. ވވވވވވވ ރީތި މިވާހަކަވެސް. އަނެއްބައި އަވަހަށް ލޯޑްކޮށްދެއްޗޭ.\nފަތިސްތަރި: ޒިޔާދުތަ އެއީ؟ ސޮފާވެސް ޖެހޭނީ އަދި ބަލާލަން. އަނެއްބައިވެސް އަވަހަށް އަޕްލޯޑްކޮށްދެވޭތޯ ބަލާނަން އިނގޭ. ތޭންކްސް.\nއާތް: އެއީ ޒިޔާދެއްނޫން، ނަވީން.\nPosted on 2011-02-22 01:07:47 | Report this Comment\nވަރަށް ރީތި...މަންޒަރު ލޯމަތިން ސިފަވާފަދަ...ކީޕް އިޓް އަޕް...\nފަތިސްތަރި: ޝުކުރިއްޔާ އަލީ........އަލީއަށް ކަމުދާ ވާހަކައަކަށް މި ވާހަކަ ވީކަން އެއީ ސޮފާއަށް ލިބޭ އުފަލެއް. ތޭންކްސް.\nPosted on 2011-02-22 01:20:01 | Report this Comment\ncrap !! .....seems like someone is so against hithadhoo people..just stop shitting okay.......\nފަތިސްތަރި: ހިތަށް އަރަނީ މި ކޮމެންޓް ކުރިމީހާ އަށް ހާދަ އެއްޗެއް ނޭނގެޔޭ. ކީއްކުރާނީ. ބައެއް މީހުންގެ ވިސްނުން ހުންނަ ގޮތް މިވެސް. ހަމަ އޯކޭ.\nPosted on 2011-02-22 08:01:34 | Report this Comment\nޒިޔާދު ދޯ ބިޓް ގޮވައިގެން ހުންނާނީ ހެހެހެހ ވަރަށް ސަޅި\nފަތިސްތަރި: ޝިއުއަށްވެސް ހީވަނީ ހަމަ ޒިޔާދޭ ދޯ......؟؟ އަޅެ އެނގިދާނެތާ ބަލާލީމަ.\nPosted on 2011-02-22 08:44:29 | Report this Comment\nސޮފް ހާލް ކިހިނެތް؟ މިހާރު ވަރަށް ސަޅިވޭ އިނގޭ! އެ ޒިޔާދު އެބުނާ މޮޔަ އަންހެނާއާއި އެކު ހުއްޓާ ދޯ އެފިހާރައިން އެފެނުނީ، ކީކޭ ބުނާނީދޯ! މި ފިރިހެނުންވެ ހާދަ މަކަރޭ ދޯ! އަނެއްކާ ރަނގަޅައްތަ މިހީވީ؟ ވަރަށް ފައްކާ ވާނެދޯ އެގޮތަށް ވެއްޖެޔާ، ވވވ އަވަސް އަނެއްބަޔަށް އިންތިޒާރުކުރަން، ސޮފް މީގެ ކުރިން މިވާހަކަ އެހާ ގަވާއިދުން އަޕްލޯޑް ނުކުރީ ކީއްވެތަ؟ އަސްލު އޭރު ސްޓޯރީ ގެންދިޔަ ގޮތުން ތިކުއްޖާވެސް އެހާ ލައިކް ނުވީތަ އަނެއްކާ؟؟؟؟؟؟؟؟/\nފަތިސްތަރި: ހާލު ރަނގަޅު އިރާދަކުރެއްވީތީ!! ޝުކުރިއްޔާ!!! މީގެ ކުރިން ސޮފާއަށް ވާހަކަ ގަވާއިދުން އަޕްލޯޑް ނުކުރެވުނީ ސޮފާގެ ވަރަށް ޕާރސަނަލް ކްރައިސިސްއެއްގަ އުޅެން ޖެހުނީމަ ވަގުތު ނުވެގެން. އަނެއްކާ ވާހަކަ ލިޔުމަކީވެސް ރަނގަޅު މޫޑެއްގަ ހުރެގެން ނޫނީ ނުކުރެވޭކަމެއް ވީމަ، ސޮފާއަށް ހަމަ ނޫޅެވުނީ އެކަމާ. އެކަމަކު ސޮފާ ހަމަ ވަރަށް ލައިކްވޭ މިވާހަކަ ގެންދެވޭ ގޮތާދޭތެރޭ އިނގޭ. ސޮފާ ވާހަކަ ލިޔަން ފަށަނީ މުޅިން އެއްކޮށް ރާވައި ނިންމައިގެންވީމަ، ކިއުންތެރިންނަށް ނޭނގުނަސް ސޮފާއަށް އެނގޭނެނު ދޯ ވާހަކައިގަ ވާނީ ކިހިނެއްކަން. ވަރަށްވެސް ކަމުދޭ ސޮފާއަށް. އަސްލުވާގޮތަކީ ކުރީގެ ބައިގަ ވީނުވީއެއް ހަނދާންނެތޭފަހުން އަނެއްބައި ގެނެސްދެވުނީމަ ޓަޗް ގެއްލޭނެނު ކިއުންތެރިންގެވެސް. ސޮފާއަށް އެނގޭ އެކަންވެސް. އެކަމަކު ކީއްކުރާނީދޯ؟ އެނީވެއިސް ތޭނކްސް. ސޮފާ މިއުޅެނީ ވަރުގަދަ އަޒުމެއްކޮށްގެން ގަވާޢިދުން ގެނެސްދެވޭތޯ. އިރާދަކުރެއްވިއްޔާ ވާނެ. އަދި ޚާއްޞަކޮށް ލަޔާލްމެންކަހަލަ ކުދިން ހިތްވަރުދެންޏާ ވާންވާނެނު ދޯ؟؟\nPosted on 2011-02-22 08:56:08 | Report this Comment\nޒިޔާދު އަނެއްކާ ބަސްޓްވީ ދޯ... ހެހެހެ އެހެންވެއްޖެނަމަ މަޖާވާނެ އިނގޭ ސޮފީ... ވާހަކަ ކުރިއަށްދާގޮތް ވަރަށް ކަމުދޭ.. އަނެއްޕާރޓް އަވަހަށް އަޕްލޯޑް ކުރާނެކަމަށް އުންމީދުކުރަން..\nފަތިސްތަރި: ކިއުންތެރިންނަށް ކަމުދާކަހަލަ ގޮތަކަށް ދަންޏާ އެއީ ދެން ސޮފާގެ މަގްޞަދުވެސް ހާޞިލްވީ އިނގޭ. ވަރަށް މަސައްކަތް ކުރާނަން އަވަހަށް އަނެއްބައި ގެނެސްދެވޭތޯ. ޝުކުރިއްޔާ ސަނޫ.\nPosted on 2011-02-22 13:54:24 | Report this Comment\nފަތިސްތަރި: ފިސާރި ތެދެއް.........؟؟؟\nPosted on 2011-02-22 13:58:28 | Report this Comment\nހެލޯ ސޮފާ.. ހައު އާރ ޔޫ ޑިއަރ؟؟؟ ހާދަ ސަޅި ހިސާބަކުން ނިންމާލީ ތި؟؟ ގިނަ ކިޔުންތެރިން 'ގެސް' ކުރި ގޮތައް ވުލްފް އަށް ވެސް ހީވަނީ ޒިޔާދު ވަގު ބިޓާ އެކީ ބަސްޓް ވީހެން ދޯ.. ހީ ހަހަ..\nފަތިސްތަރި: ހައި ހައި ވުލްފް ގާރލް. އޭމް ގެޓީންގ ބެޓަރ ނު؟ ސަޅިއްޔާ އެވީ އިނގޭ. ޒިޔާދު ތޯ ޖެހޭނީ ހަމަ ޔަގީންކޮށްލަން އިނގޭ. ހެހެހެހެ.........ބަލާނީ ދޯ.\nPosted on 2011-02-22 14:26:57 | Report this Comment\nހެހެހ ގެސް ކުރަން ފުރުޞަތު ދީފަދޯ! ހައްތާ ފޯރިގަދަވާ ގޮތް މިވަނީ. ދެން ކޮންއިރަކުން ނަތީޖާ އެނގޭނީ\nފަތިސްތަރި: ނަތީޖާ ދޯ.......؟؟؟ މާލަހެއް ނުވާނެ ދެން.\nPosted on 2011-02-22 15:04:56 | Report this Comment\nމި ފަހަކުން ފާހަގަ ކުރެވުނު ކަމެއް! ފަތިސް ތަރީގެ ކުރީގެ ވާހަކައިގައި ހުންނަ ހުރިހާ ކޮމެންޓުތަކަށް ނުހުރޭ ރިޕްލައި ކޮއްފަ... އެކަމަކު މިވާހަކައިގެ ހުރިހާ ކޮމެންޓު ތަކަކަށްހެން ހުރޭ ރިޕްލައި ކޮއްފަ... އެއީ ސަޅި ތަންކޮޅެއް.. ހެހެހެހެ އެނީވޭ ދިސް ސްޓޯރީ އިސް އޯސަމް... ކީޕް އިޓް އަޕް.. އެން 1 ތިން އައި ނީޑް ޔުއަރ ފްރެންޑްޝިޕް... ހައު ކެން އައި ބީ ޔުއާރ ފްރެންޑް... ހޯޕް ވިލް ރިޕްލައި ދިސް ކޮމެންޓް\nފަތިސްތަރި: ހުރިހާ ކޮމެންޓަކަށް ރެސްޕޮންޑް ކުރުމަކީ އަނެއްކާ ސަކަރާތް ކަމެއްތަ؟ ހުރިހާ ކިއުންތެރިންނަށްވެސް އެއްވަރަކަށް އެޕްރެޝިއޭޓް ކުރާކަން އަންގަންވެގެން ހުރިހާ ކޮމެންޓަކަށް ރެސްޕޮންޑް ކުރަނީ. ސޮފާއާއި ފްރެންޑް ވާކަށް އެހާ އުނދަގުލެއް ނުވާނެ. ޖަސްޓް ގެޓް އޮންލައިން، އެޑް މީ. މައި މެއިލް އައިޑީ އިޒް fathisthari@hotmail.com . ތޭންކްސް ހައިތޭ....!!!\nހައިތޭ: ނޫން އެއްގޮތަކައްވެސް އެހެނެއްނޫން... އައި މީން އިޓްސް ގުޑް އޭ.. ތޭންކްސް4ޔުއަރ ފްރެންޑްސް.\nPosted on 2011-02-22 16:23:58 | Report this Comment\nވަރަށް ވަރަށް ވަރަށް ވަރަށް ވަރަށް ސަޅި.. އުއްމީދު ކުރަން އަވަހަށް ގެނެސްދޭނެ ކަމަށް އުއްމީދު ކުރަން\nފަތިސްތަރި: ޝުކުރިއްޔާ!!! އިރާދަކުރެއްވިއްޔާ ލަހެއް ނުވާނެ.\nPosted on 2011-02-22 17:49:11 | Report this Comment\nއަޅޭ އެންމެ ކިޔާހިތްވާ ތަންކޮޅުން ތި ނިންމާލީ.. ރިއު އަށް ހީވޭ އެއީ ނަވީންހެންވެސް.. ހެހެ އެކަމް ބޮޑަށް ހީވަނީ އެ "ގުޑު ފޯ ނަތިންގު" ޒިޔާދު ހެން.. ސޮފާ ކީޕް އިޓް އަޕް ދަ ގުޑު ވޯރކު.. ވަރަށް ހިންހަމަޖެހޭ ވާހަކަ ކުރިޔަށް ދާ ގޮތާ ދޭތެރޭ.. ވަރަށް މޮޅު ސޯފާ.. ޓޭކު ކެއަރ >3\nފަތިސްތަރި: ޝުކުރިއްޔާ ރިއު. ޚާއްޞަކޮށް ރިއު ދެކޭގޮތް އަންގަދިނީތީ ވަރަށް އުފާވެއްޖެ.\nPosted on 2011-02-22 18:16:52 | Report this Comment\nސަޅި.. ކުރިއަށް ގެންދޭ.. އިތުރުކާމިޔާބީއަށް އެދެން..\nފަތިސްތަރި: ވަރަށް ބޮޑަށްވެސް ޝުކުރިއްޔާ......!!!\nPosted on 2011-02-22 19:07:44 | Report this Comment\nވ ވ ވ ވ ވ ވ ވ ވ ރީއްޗޭ.......ވެއިޓިންގ ފޯރ ދަ ނެކްސްޓް ޕާރޓް،...މި ގޮތަށް ގެނެސްދޭނެ ކަމަށް އުއްމީދުކުރަން....ޓޭކް ކެއަރ....(:\nފަތިސްތަރި: ވވވވވވވވވވވވވވވވވވވވ ޝުކުރިއްޔާ. މަސައްކަތްކުރާނަން މިގޮތަށް ގެނެސްދެވޭތޯ. ތޭންކސް.\nPosted on 2011-02-22 19:37:38 | Report this Comment\nއަސްލުވެސް ވ ވ ވ ވވ ވ އިންޓަރެސްޓިންގ. ހީވަނީ ހަމަ މަންޒަރު ފެންނަހެން.އެކަމަކުވެސް އެތާ ހުރީ ކާކުކަމެއް ނޭނގުނު.ސޮފް އަވަހަށް ގެނެސްބަލަ އަނެއްބައި.\nފަތިސްތަރި: ޝުކުރިއްޔާ އާމިނަތު. ވަރަށް އުފާވެއްޖެ ތި ކުރި ތަޢުރީފަށް. ސޮފާ ބޭނުންވަނީވެސް މަންޒަރުތެރޭގައި ކިއުންތެރިޔާ ހުންނަން. އެގޮތް ވަންޏާ އެވީ. މިއަދު އަނެއްބައި ގެނެސްދޭނަން އިނގޭ.\nPosted on 2011-02-22 19:38:39 | Report this Comment\nއައްޔައްޔޯ.........................ދެން ކީއްކުރަން އެހިސާބަށް ތި ނިންމީ. އަވަސް އަވަސް އަވަސް........ޕްލީޒް.\nފަތިސްތަރި: ދެން މާލަހެއް ނުވާނެ.\nPosted on 2011-02-23 09:58:43 | Report this Comment\nވާހަކަ.ކޮމް ގައި ތިޔަ ބޭފުޅާއަށް ވާހަކަ ލިޔުމުގެ ފުރުސަތު ވަނީ ހުޅުވާލެވިފައި. ވާހަކަ.ކޮމް ގައި ހިމެނޭނީ ހަމައެކަނި ވާހަކަ. އިތުރު އެއްޗެއް ނުހިމެނޭނެ. ވާހަކަ.ކޮމްގެ ފޭސްބުކްއަށް ރިޕްލައި ކުރުމުން ޔޫސާރ އެއް ހަދާ ދެވޭނެ. އޭރުން ބޭނުން އިރަކު އަޕްލޯޑް ކުރަންވީ. ކޮންމެ ކޮންމެ މީހަކަށް ޔޫސާރ ހެދުމަށް ފުރުސަތު ނުދެނީ ވާހަކަ ނޫން އެއްޗެހި ޕޯސްޓް ކޮށްފާނެތީ. ޝުކުރިއްޔާ http://www.vaahaka.com/\nފަތިސްތަރި: ޝުކުރިއްޔާ ވާހަކަ ކޮމް. ތި ސައިޓްގެ އިންވިޓޭޝަންތައް ލިބޭ އެބަ ސޮފާއަށް. އެކަމަކު ސޮފާއަށް ވެގެން މިއުޅޭ ގޮތަކީ ސޮފާ ބޭނުންވަނީ ހަމަ ތިސައިޓަށް ޚާއްޞަކޮށްގެން ވަކި ވާހަކައެއް ލިޔެފަ ތި ސައިޓްގަ ޖަހަން. އެތައްބަޔަކު ކިޔާ ބާވެފަ ހުރި ވާހަކައެއް ތި ސައިޓަށް ނުދޭންވެގެން މި ހުންނަނީ. އިރާދަކުރެއްވިއްޔާ ތި ދަޢުވަތު ގަބޫލުކޮށް ތި ސައިޓްގައިވެސް ސޮފާގެ މުޅީން އާ ވާހަކައެއް ޝާއިޢުކޮށްދޭނަން. އަދިވެސް އެއްފަހަރު ތި ދަޢުވަތަށް ޝުކުރިއްޔާ......!!!\nPosted on 2011-02-24 13:15:35 | Report this Comment\nސޮފާ! ހާދަ ލަހޭ. ދެން އަވަސްކޮށްބަލަ އަޅެ ޕްލީޒް! ސޮފާއާ ވާހަކަދައްކާލާ ހިތްވަނީ. ކިހިނެއްހަދާނީ؟ ކޮބާތަ ނަވީން؟ އެފަކީރު އުޅޭނީ މިހާރު ކިހިނެއްބާ؟\nފަތިސްތަރި: އާނ ދޯ. ތަންކޮޅެއް ލަސްވެއްޖެ. އެކަމަކު މިއަދު އަނެއްބައި ގެނެސްދެވޭނެ އިނގޭ. ނަވީންވެސް އެބައުޅޭ. ދެން މާލަހެއް ނުވެ ފެނިދާނެހެން ހީވަނީ.\nPosted on 2011-02-24 18:17:22 | Report this Comment\nސޮފާ.......ހަމަ އަޕްލޯޑް ނުކުރާން ދޯ ތި ހުންނަނީ.....!!!\nފަތިސްތަރި: އުނހޫޫޫޫޫޫޫޫޫޫޫޫޫޫޫޫޫޫޫ ..............ކުރަން ހަމަ މިއުޅަނީ.\nPosted on 2011-02-25 12:48:04 | Report this Comment\nއަނެއްކާ އެއި ނަވީންތަ؟...... ހިތް ތެޅެނީ... ކޮންއިރަކުންތަ އަޕް ވާނީ؟ ސޯފް....ޕްލީޒް އަވަސް.... މިވާހަކަ ވަރަށް މިސްވޭ.............\nފަތިސްތަރި: ހިތްއަވަސްނުވެ ރީތިކޮށް ހުރޭ. މިއަދު އެނގޭނެ އެއީ ކާކުކަން.\nލިޔާއު: މިއަދުވެސް އެނިމުނީނު !!ކޮބާތަ؟؟\nPosted on 2011-02-25 20:33:59 | Report this Comment\nހުންނަންތަ ވީ ޢުމުރަށް މިހެން، ހިތުގާ އެދުންވާ ނުފުދިފާ. ސޮފާއަށް ނޭގެނީތަ އިންތިޒާރުގަ ހުރި ވޭނާއި އޭގެ ރިހުން. އަޅެ ރަހްމު ކޮށްބަލަ! މިއަދު ނިމުނީނު މި. ތިހެން ނުހަދާދެން ނަވީން ގެނެސްދީ\nPosted on 2011-02-26 01:03:20 | Report this Comment\nއަޅެ ސޮފާ ޕްލީޒް އަވަހަށް ގެނެސްދީބާ...!! މިރޭ ނިދަން ވެސް ނޯވެވިގެން މިތެދުވީ މިވާހަކަ އަޕްލޯޑް ކޮށްފިތޯ ބަލަން.. ވ ވ ވ ވ ވ ވ ވ ވަރަށް ދެރަ ވެއްޖެ މިރޭ...!! ޕްލީޒް ޕްލީޒް ޕްލީޒް ތަނަކޮޅެށް އަވަހަށް ދެނެސްދީބާ..


vnews - 52 Kotareege Maagiri Hotel hulhuvai khidhumaiy dheyn fashaifi\n52 ކޮޓަރީގެ "މާގިރި ހޮޓެލް" ހުޅުވައި ޚިދުމަތް ދޭން ފަށައިފި\nކްރައުން އެންޑް ޗަމްޕާ ރިސޯޓްސް އާއި ލިލީ ޝިޕިން ގުޅިގެން ހަދާފައިވާ 52 ކޮޓަރީގެ "މާގިރި ހޮޓެލް" ހުޅުވައި ޚިދުމަތް ދޭން ފަށައިފިއެވެ.\nހުޅުމާލެ ފެރީ ޓާމިނަލް ކުރިމައްޗަށްވާ ގޮތަށް ހަދާފައިވާ މިހޮޓަލުގައި ހިމެނެނީ ހަތަރު ކެޓަގަރީގެ ކޮޓަރިތަކެވެ. އެގޮތުން ޕްރެމިއާ ވިއުގެ 20 ރޫމާއި ޕްރެމިއާ އޯޝަން ވިއުގެ 20 ރޫމާއި އެގްޒެކެޓިވް ސުއިޓްގެ ހަ ރޫމާއި ޖޫނިއާ ސުއިޓްގެ ހަ ރޫމް ހިމެނެއެވެ. މިހޮޓަލުގައި އެންމެ ދަށް އަގަކަށް ރޫމެއް އުޅެނީ 150 ޑޮރަށެވެ.\nއަލަށް ހެދި ނުވަ ބުރީގެ މިހޮޓަލުގައި އެންމެ ޒަމާނީ ވަސީލަތްތަކާއެކު ހަތަރު ކެޓަގަރީއެއްގެ ކޮޓަރިތަކުގެ އިތުރުން 100 މީހުންގެ ޖާގައިގެ ރެސްޓޯރަންޓާއި 62 މީހުންގެ ޖާގައިގެ ރެސްޓޯރަންޓެއް އަދި ކެފޭއަކާއި ކޮންފަރެންސް ހޯލަކާއި މީޓިން ރޫމަކާއި ފިޓްނަސް ސެންޓަރެއް ވެސް ހިމެނެއެވެ.\nމާލޭގައި މިހާރު ހުރި ހޮޓެލްތަކަށް ބަލާއިރު އެކަށީގެންވާ ރަނގަޅު އަގުތަކެއްގައި މިތަނުން ކޮޓަރި ލިބެން ހުންނާނެ ކަމަށާއި އަދި މިތަނުގެ ރެސްޓޯރަންޓުތަކުގައި ޕާޓީ ފަދަ ހަފުލާތައް ބޭއްވުމަށް ވެސް ދޫކުރަން ހަމަޖެހިފައިވާ ކަމަށް މި ހޮޓެލުގެ އޮފިޝަލަކު ވިދާޅުވިއެވެ.\nމާލޭގައި 1970ގެ އަހަރުތަކުގައި އެންމެ ފުރަތަމަ ހުޅުވި ގެސްޓްހައުސް ހިންގި ތަނުގައި ހެދި މި ހޮޓެލަކީ ގާތްގަނޑަކަށް ހަ މިލިއަން ޑޮލަރު (92.5 މިލިއަން ރުފިޔާ) ހޭދަކޮށްގެން ހަދާފައިވާ ހޮޓެލެކެވެ.


Boduthakurufaanu Magugai Thaaru Alhaa Ninmaalaifi - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 8 މިނެޓް ކުރިން\nބޮޑުތަކުރުފާނުމަގުގައި ތާރުއަޅާ ނިންމާލައިފި\nބޮޑުތަކުރުފާނުމަގުގެ ދެކުނު ފަރާތުގައި ތާރު އަޅާ ނިންމާލާފައި - ވަގުތު އިމޭޖަސް: ޢަލީ ވިސާމް\nވެރިރަށް މާލެއާއި ހުޅުލެ ގުޅުވާލުމަށްޓަކައި، އަޅާފައިވާ "ސިނަމާލެ" ބްރިޖާއި ގުޅިފައިވާ މަގުތައް ތަރައްޤީ ކުރުމުގެ ފުރަތަމަ ފިޔަވަހީގެ ދަށުން "ރިންގް ރޯޑް ޕްރޮޖެކްޓް" ގައި ހިމެނޭ ބޮޑުތަކުރުފާނުމަގު ތާރުއަޅަންޖެހޭ ހުރިހާ ސަރަހައްދެއްގައި ތާރުއަޅާ ނިންމާލައިފިއެވެ.\nރިންގް ރޯޑް ޕްރޮޖެކްޓް ފުރަތަމަ ފިޔަވަހީގެ ދަށުން ތާރު އަޅަންޖެހޭ ހުރިހާ ސަރަހައްދެއްގައި ތާރު އެޅުމުގެ މަސައްކަތް އެއްކޮށް ނިންމާލާފައިވަނީ ދާދި ދެންމެއެވެ. ބޮޑުތަކުރުފާނުމަހުގެ އިރުމަތީ ފަރާތުގައި ތާރު އެޅުމުގެ މަސައްކަތް ރޭ މެންދަމު ނިންމާލާފައިވާއިރު، މިއަދު ހެނދުނުންސުރެ ބޮޑުތަކުރުފާނުމަގުގެ ދެކުނު ފަޅީގައި ތާރު އެޅުމުގެ މަސައްކަތް ދިޔައީ ކުރަމުންނެވެ.\n"ރިންގް ރޯޑް ޕްރޮޖެކްޓް" ފުރަތަމަ ފިޔަވަހީގެ ދަށުން ތާރު އަޅާފައިވަނީ ބޮޑުތަކުރުފާނުމަހުގެ ދެކުނު ފަރާތުން އިންޑަސްޓްރިއަލް ޒޯނުން ފެށިގެން ސިނަމާލެ ބްރިޖާއި ދެމެދު އަދި ސިނަމާލެ ބުރިޖުން ފެށިގެން މާލޭ އިންޑަސްޓްރިއަލް ވިލެޖާ ހަމައަށެވެ.\nމާދަމާރޭ 08:30 ގައި "ސިނަމާލެ ބުރިޖު" ހުޅުވުމަށްޓަކައި، ބްރިޖާ ގުޅިފައިވާ ބޮޑު ސަރަހައްދެއް ޒީނަތްތެރި ކުރުމާއި، ބްރިޖް ހުޅުވުމުގެ ރަސްމިއްޔާތައް ތައްޔާރުވުމުގެ ގިނަ މަސައްކަތަކެއް ދަނީ ވަރަށް ބާރު ދުވެލީގައި ކުރެވެމުންނެވެ. އެގޮތުން އާޓިފިޝަލް ބީޗް ކައިރީގައިވާ ސަރަހައްދުތައް ހުސްކޮށް ޒީނަތްތެރި ކުރުމުގެ މަސައްކަތާއި، ބްރިޖް ހުޅުވާ ރަސްމިއްޔާތުގައި ވަރަށް ކުލަގަދަ ގޮތެއްގައި ހަވާ އެރުވުމުގެ ތައްޔާރީތައް ދަނީ ވަމުންނެވެ.\nމީގެ އިތުރުން ބުރިޖު ހުޅުވުމުގެ ރަސްމިއްޔާތު ބޭއްވުމަށް ހަމަޖެހިފައިވާ އާޓިފިޝަލް ބީޗު ސަރަހައްދު ދިވެހި ދިދައާއި ޗައިނާ ދިދައިން ޒީނަތްތެރިކުރުމުގެ މަސައްކަތް ކުރަމުންދާއިރު، މަގުގެ ނިޝާންތައް ކުރެހުމުގެ އިތުރުން އެހެނިހެން މަސައްކަތްތައްވެސް ދަނީ ވަރަށް ބާރު ދުވެލީގައި ކުރެވެމުންނެވެ.\nރާއްޖޭގެ ދިގު ތާރީޚުގައިވެސް ވެރިރަށް މާލޭގެ މަގުތަކުގައި ތާރު އަޅައިގެން ތަރައްޤީ ކުރުމުގެ މަސައްކަތް ފެއްޓެވި ސަރުކާރަކީ އަދުގެ ސަރުކާރެވެ. އެގޮތުން މަލޭގެ ފަޅު ތެރެއިން ހިއްކައިގެން ތަރައްޤީ ކޮށްފައިވާ މާލޭ އިންޑަސްޓްރިއަލް ޒޯންގެ ހުރިހާ މަގުތަކެއްގައި ތާރު އަޅައި ޒަމާނީ ފެންވަރަށް ތަރައްޤީކޮށްފައިވާއިރު، އިންޑަސްޓްރިއަލް ވިލެޖާ ވީ ހިސާބު ބޮޑުތަކުރުފާނު މަގާއި، އިއްޒުއްދީން މަގުގެ އަމީނީ މަގުން ދެކުނަށްވީ ސަރަހައްދުގައިވެސް މި ސަރުކާރުން ވަނީ ތާރު އަޅައި ޒަމާނީ ފެންވަރަށް ތަރައްޤީ ކޮށްފައެވެ.\nބޮޑުތަކުރުފާނުމަގުގެ އިރުމަތީ ފަރާތުގައި ތާރު އަޅާ ނިންމާލާފައި - ވަގުތު އިމޭޖަސް: ޢަލީ ވިސާމް\nބޮޑުތަކުރުފާނުމަގުގައި ތާރު އެޅުމުގެ މަސައްކަތް ނިމުނު ނަމަވެސް މަގު ނިންމުމަށްޓަކައި ކުރަންޖެހޭ އެހެނިހެން ކުދިކުދި މަސައްކަތަތްތައް އަދި އެބަހުއްޓެވެ. އެގޮތުން ބައެއް ސަރަހައްދުތަކިގެ ޕޭވްމެންޓާއި، މަގުގެ ބައްތިތަކުގެ އިތުރުން މަގުގެ ނިޝާންތައް ކުރެހުމުގެ މަސައްކަތް އަދި ނުނިމެއެވެ.\nސިނަމާލެ ބްރިޖާއި، މާލޭގެ ބޮޑުތަކުރުފާނުމަގުގެ މަސައްކަތް ނިމި އާއްމުންނަށް ހުޅުވާލެވިގެން ދިއުމަކީ މާލޭ ސަހަރައްދުގައި ދިރިއުޅޭ ރައްޔިތުންނަށް ލިބިގެންދާނެ ވަރަށް ބޮޑު ލުއިފަސޭހައަކަށް ވެގެންދާނެއެވެ. ހަމައެއާއެކު ފަތުރުވެރިންގެ މެދުގައި މަޤްބޫލު މަންޒިލަކަށް މި ސަރަހައްދު ވެގެންދާނެކަމަށްވެސް ގިނަ ބަޔަކު ދަނީ ބުނަމުންނެވެ.\nއައްޑޫ މަގުތަކުގައި އަޅާ ތާރު ދުބާއީން ގެންނަނީ!\nއޮގަސްޓް 29, 2018 22:38\nއޮގަސްޓް 29, 2018 23:29\nما شاء الله .. ކޮންފަދަ ބުރަ މަސައްކަތްތަކެއް. ރައީސް އަބްދުﷲ ޔާމީން އަބުދުލް ޣައްޔޫމް އަށް އައްސަރިބަހާ ސާބަސް.\nއޮގަސްޓް 30, 2018 05:53\nއޮގަސްޓް 30, 2018 09:02\nނިމިފައި ހުންނާނީ ހުޅުވޭނެ ދުވަހެއް ނޭނގޭނެދޯ!\nއޮގަސްޓް 30, 2018 09:26\nއިޤްތިޞާދުމެނޭޖްކޮށް އިޤްތިޞާދު ދަންނަ ވެރިން ތިބީމާ ކުރިއެރުން ފެންނާނެ! މީހަކު 30 އަހަރުވެސް ވެރިކަންކުރި!\nއޮގަސްޓް 30, 2018 11:32\nހުޅުމާލެއަށް ތިޔަ ބުރިޖުގައި ދެވޭނީވެސް ތިޔަބުނާ 30އަހަރުގެ ވެރިޔާ ހުޅުމާލެ ހިއްކާފަ ރައްޔިތުންނަށް ދިރިއުޅެވޭނެގޮތް ހައްދަވައިދެއްވީމައެއް ނޫންތަ؟


އެންއައިއީގެ ޚިދުމަތަށް 45 އަހަރު، ތަޢުލީމީ ދާއިރަށް އަގުނުކުރެވޭ ފަދަ ޚިދުމަތެއް އެންއައިއީގެ ޚިދުމަތަށް 45 އަހަރު، ތަޢުލީމީ ދާއިރަށް އަގުނުކުރެވޭ ފަދަ ޚިދުމަތެއް\nއެންއައިއީގެ ޚިދުމަތަށް 45 އަހަރު، ތަޢުލީމީ ދާއިރަށް އަގުނުކުރެވޭ ފަދަ ޚިދުމަތެއް\nއެންއައިއީގެ 45 ވަނަ އަހަރީ ދުވަސް ފާހަގަކުރުމަށް ބޭއްވި ރަސްމިއްޔާތުގެ ތެރެއިން. ފޮޓޯ:ޕީއެސްއެމް ނިއުސް\nތައުލީމީ ދާއިރާއަށް ބޭނުންވާ ޓީޗަރުން ތަމްރީން ކުރެއްވުމަށް ނޭޝަނަލް އިންސްޓިޓިއުޓް އޮފް އެޑިއުކޭޝަންގެ ނަމުގައި އެންއައިއީ އުފެއްދެވީ 2012 ވަނަ އަހަރުއެވެ. އޭގެ ކުރިން ވަނީ ސެންޓަރ ފޮރ ކޮންޓިނިއުއިންގ އެޑިއުކޭޝަން އަދި އެޑިއުކޭޝަން ޑިވެލޮޕްމަންޓް ސެންޓަރުގެ ގޮތުގައި ހިންގަވައި އެތަނުންވަނީ ތަޢުލީމާއި ތަމްރީންގެ ތަފާތު ޕްރޮގްރާމްތައް ހިންގަވާފައެވެ. އެގޮތުން އަހަރެއްގެ މައްޗަށް އެތައް މުދައްރިސުންނެއް އެތަނުން ވަނީ ތަމްރީންކޮށްފައެވެ. މީގެ އިތުރަށް މުޅި ތަޢުލީމީ ދާއިރާގެ މަންހަޖް ތައްޔާރުކުރުމުގެ އެތައް މަސައްކަތްތަކެއްވެސް އެތަނުން ވަނީ ކޮށްފައެވެ. މިއަދު އެ އިންސްޓިޓިއުޓަށް 45 އަހަރު ފުރުނު އިރު މިވީ ދިގު ތާރީޚްގައި ތަޢުލީމީ ދާއިރާއަށް ވަނީ ގިނަ ޚިދުމަތްތަކެއް ފޯރުކޮށްދީފައެވެ.\nނޭޝަނަލް އިންސްޓިޓިއުޓް އޮފް އެޑިއުކޭޝަންގެ 45 ވަނަ އަހަރީ ދުވަސް ފާހަގަކުރުމަށް އެ އިންސްޓިޓިއުޓުގައި ބޭއްވި ރަސްމިއްޔާތު ޝަރަފުވެރިކޮށްދެއްވީ މިނިސްޓަރ އޮފް އެޑިއުކޭޝަން ޑރ. އައިޝަތު އަލީއެވެ. މި ރަސްމިއްޔާތުގައި އެޑިއުކޭޝަން މިނިސްޓަރ ވަނީ އެ އިންސްޓިޓިއުޓުގެ ވަރކިން ޔުނިފޯމް އިފްތިތާހްކޮށްދެއްވާފައެވެ. އަދި އެ އިންސްޓިޓިއުޓުން ތައްޔާރުކޮށްފައިވާ ސަޕްލިމަންޓެއްވެސް މި ރަސްމިއްޔާތުގައި މިނިސްޓަރ ވަނީ ނެރެދެއްވާފައެވެ.\nމި ރަސްމިއްޔާތުގައި ވާހަކަފުޅު ދައްކަވަމުން އެ އިންސްޓިޓިއުޓާ ހަވާލުވެ ހުންނެވި ސްޓޭޓް މިނިސްޓަރ ޑރ.އަބްދުﷲ ރަޝީދު ވިދާޅުވީ ދުނިޔޭގެ އެހެން ޤައުމުތަކުގެ ފެންވަރަށް އެންއައިއީ ތަރައްޤީކުރުމަކީ އެޑިއުކޭޝަން މިނިސްޓަރ ޑރ.އައިޝަތު އަލީގެ އަމާޒެއްކަމަށާއި އެތަން އިތުރަށް ތަރައްޤީކުރުމަށް ކުރަންޖެހޭ މަސައްކަތްތައް މިހާރު ކުރަމުން އަންނަކަމަށެވެ. އަދި އެ އިންސްޓިޓިއުޓްގެ ރަންޔޫބީލް ފާހަގަކުރަންވާއިރަށް މިހާރަށްވުރެ ބޮޑަށް ވަޞީލަތްތައް ގިނަ ތަނަކަށް އެތަން ވެގެންދާނެ ކަމަށް އުއްމީދު ކުރައްވާކަމަށް ސްޓޭޓް މިނިސްޓަރ ވިދާޅުވިއެވެ.\n" ކޯވިޑްގެ ދަތިހާލަތުގައިވެސް އެންއައިއީން ވަރަށް މުހިއްމު މަސައްކަތްތަކެއް ވަނީ ކޮށްފައި. ވޯރކް ފްރޮމް ހޯމްއިންވެސް ބޮޑު ޕްރެޝަރެއްގައި އަގުހުރި މަސައްކަތްތަކެއް ކޮށްދެއްވި. ކޮންމެ ޤައުމެއްގައިވެސް ތަޢުލީމްގެ މިސްރާބު ވަކި ދިމާލަކަށް ގެންގޮސް ތަޢުލީމް ހާސިލްކުރާ ދަރިންގެ ކިބައިގައި ވަކި ކުލައެއް ޖައްސާ މުދައްރިސުން ކިޔަވައިދޭ ވައްޓަފާޅިއަށް ބަދަލުގެނެސް ބޮޑު ޒިންމާއެއް ހަވާލުވެފައިވާތަނެއް މިތަނަކީ" ސްޓޭޓް މިނިސްޓަރ ޑރ.އަބްދުﷲ ރަޝީދު ހުސައިން ވިދާޅުވިއެވެ.\nއެންއައިއީގެ ޑިރެކްޓަރ ޖެނެރަލް އަޙްމަދު ޝަކީބް ވިދާޅުވީ ވޭތުވެދިޔަ 45 އަހަރުދުވަހުގެ ތެރޭގައި އެ އިންސްޓިޓިއުޓްގެ މަސައްކަތް ކުރަމުންދިޔައީ ވަރަށް އުނދަގުލާއެކުގައިކަމަށެވެ. ކުރިން މަސައްކަތް ކުރަމުން ދިޔަ އިމާރާތަކީ ދުވަސްވުމުގެ ސަބަބުން އެތަނުގައި ތިބެން އުނދަގޫވެ ސިއްޙީގޮތުންވެސް ތަކުލީފްތަކާ ކުރިމަތިލާން ޖެހުނު އިމާރާތެއްކަމަށެވެ.\nއަޅުގަނޑުމެންގެ ދަރިވަރުންނަށް ކިޔަވައިދިނުމަށް ބޭނުންކުރާ ފޮތްތަކަކީ އެންއައިއީގެ ބުރަ މަސައްކަތުން ތައްޔާރުކޮށްފައިވާ ފޮތްތަކަކެވެ. ކޮންމެ އަހަރަކުވެސް މުދައްރިސުންނަށް ޚާއްސަކޮށްގެން ތަމްރީން ޕްރޮގްރާމްތައް ހިންގުމާއި ބައިނަލްއަޤްވާމީ ފެންވަރުގައިވެސް މުދައްރިސުންނަށް ޚާއްސަ ޕްރޮގްރާމްތަކެއް އެތަނުންވަނީ ހިންގާފައެވެ.\nއެންއައިއީއަށް 45 އަހަރު ފުރުން ފާހަގަކުރުމަށް ބޭއްވި ރަސްމިއްޔާތުގައިވަނީ އެ އިންސްޓިޓިއުޓަށް ގިނަދުވަސްތަކެއް ވަންދެން ޚިދުމަތް ކުރެއްވި ފަރާތްތަކުގެ އަގުވަޒަންކޮށް ހަނދާނީ ފިލާ އަރުވާފައެވެ.


މައިދާ | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު މައިދާ\nމައިދާގެ ހޮއި ނުވަތަ ހުޅުވުންތައް\nކާޑިއެކް އޮރިފިސް(Cardiac orifice): މިއީ ކާތަކެތި ހިނގާ ހޮޅިން މައިދާއަށް ހުޅުވިފައި އިންނަ ހުޅުވުމެވެ. މިހުޅުވުން އިންނަނީ ހަށިގަނޑު މެދުން ބައިކޮށްފައި ބެލުމުން 1 އިންޗި ވަރު ހަށިގަނޑުގެ ވާތް ފަރާތަށް ޖެހިފައެވެ.\nޕައިލޮރިކް އޮރިފިސް(Pyloric orifice): މިއީ މައިދާއިން ކުޑަ ގޮހޮރުގެ ފުރަތަމަ ބައި ޑުއަޑީނަމް އަށް ހުޅުވިފައި އިންނަ ހުޅުވުމެވެ. މިހުޅުވުން އިންނަނީ ހަށިގަނޑު މެދުން ބައިކޮށްފައި ބެލުމުން ½ އިންޗިވަރު ހަށިގަނޑުގެ ކަނާތް ފަރާތަށް ޖެހިފައެވެ. މިހުޅުވުން އިންނަތަން މައިދާގެ ބޭރު ސަތަޙައިން އެގެން އިންނަނީ އެހިސާބުގައި ވަށައިގެން ހެދިފައި އިންނަ ވަށް އަޑިކޮޅެއްގެ ސިފައިގައެވެ.\nލެސަރ ކާރވަޗަރ(lesser curvature): މިއީ މައިދާގެ ކަނާތު ބޯޑަރެވެ. ލެސަރ އޯމެންޓަމް އިންނަނީ މިބޯޑަރުގައި ހަރުލާފައެވެ. އަދި މައިދާއަށް ލޭފޯރުކޮށްދޭ ލޭހޮޅިތައް މިބޯޑަރުގެ އެއްކޮޅުން އަނެއްކޮޅަށް ގޮސްފައި ހުރެއެވެ. ލެސަރ ކާވަޗަރ އިންނަނީ ކާޑިއެކް އޮރިފިސް އާއި ޕައިލޮރިކް އޮރިފިސް އާއި ދެމެދުގައި މައިދާގެ ކަނާތު ބޯޑަރުން ފެށިގެން ފަހަތު ބޯޑަރަށް ވާގޮތަށެވެ. ލެސަރ ކާވަޗަރ ޕައިލޮރިކް އޮރިފިސް ކައިރިން ނިމޭތާފައި ވަރަށް ފާޅުކަން ބޮޑުގޮތެއްގައި އިންނަ ''ނޮޗް''(Notch) އެއް ވެއެއެވެ. މިނޮޗަށް ކިޔަނީ '''އިންސިސިޔުރާ އެންގިޔުލާރިސް'''(Incisura Angularis) އެވެ.\nގްރޭޓަރ ކާރވަޗަރ(Greater curvature): މިއީ މައިދާގެ ވާތު ބޯޑަރެވެ.ގްރޭޓަރ އޯމެންޓަމް އިންނަނީ މިބޯޑަރުގައި ހަރުލާފައެވެ. އަދި މައިދާ އާއި އެހިސާބުގައިވާ އެހެން ބައިތަކާއި ދެމެދު ގުޅިފައި ހުންނަ އެއްސުން ތަކެއް ހިފިހަރުލާފައި ހުންނަނީ މިބޯޑަރުގައެވެ. މިގޮތުން މިބައިގައި ހިފިހަރުލާފައި ހުންނަ އެއްސުން ތަކުގެ ތެރޭގައި ގެސްޓްރޯފްރެނިކް ލިގަމެންޓް، ގެސްޓްރޯސްޕްލެނިކް ލިގަމެންޓް ހިމެނެއެވެ. ގެސްޓްރޯފްރެނިކް ލިގަމެންޓް އަކީ މައިދާ އާއި ޑައަފްރަމް އާއި ދެމެދުގައި ވާ އެއްސުމެކެވެ. ގެސްޓްސްޕްލެނިކް ލިގަމެންޓް އަކީ މައިދާ އާއި ހުންކޮށްޓާއި، ދެމެދުގައިވާ އެއްސުމެކެވެ.\n• ކާޑިއެކް ޕޯޝަން(Cardiac portion) : މިބައި އެކުލެވިގެންވަނީ އަންނަނިވި ބައިތަކުގެ މައްޗަށެވެ.\n- ޖިސްމު: މިއީ މައިދާގެ މެދުގައިވާ މައިދާގެ މައިގަނޑެވެ.\n• ޕައިލޮރިކް ޕޯޝަން(Pyloric portion): މިބައި އެކުލެވިގެންވަނީ އަންނަނިވި ބައިތަކުގެ މައްޗަށެވެ.\n- ޕައިލޮރިކް އެންޓްރަމް\n- ޕައިލޮރިކް ކެނަލް\n- ޕައިލޮރަސް: މިއީ މައިދާގެ އެންމެ ފަހު ބައެވެ. މައިދާ ކުޑަ ގޮހޮރުގެ ފުރަތަމަ ބައި ޑުއަޑީނަމް އާއި ގުޅެނީ މިބައި ނިމޭ ހިސާބުންނެވެ. އެހެންކަމުން ކުޑަ ގޮހޮރުގެ ތެރެއަށް މައިދާގައި ހުރިތަކެތި ހުސްކޮށްލުމަށް ޕައިލޯރަސް ބޭނުން ހިފައެވެ.\nމައިކްރޮސްކޯޕުން ބެލުމުން މައިދާގެ އެތެރޭގެ ދުލިފަށް ފެންނަގޮތް\nމައިދާގެ އެތެރޭގެ ދުލިފަށް(Gastric mucosa) އިން މައިދާގެ ތެރެއަށް ހުޅުވިފައި ހުންނަ ކުދި ގްލޭންޑް ތަކެއް ހުރެއެވެ. މައިދާގެ ކާތަކެތި ހިނގާހޮޅިއާއި، ކައިރި ހިސާބު އަދި ކުޑަ ގޮހޮރު އާއި ކައިރި ހިސާބު ގައި ހިމެނޭ ގްލޭންޑް ތަކުގައި މައިގަނޑު ގޮތެއްގައި ހުންނަނީ ދަވަ ދޫކުރާ ސެލް ތަކެވެ. އެކަމަކު ފަންޑަސް އަދި މައިދާގެ މައިގަނޑު ބައި ނުވަތަ ޖިސްމުގެ ފާރުގައި އަންނަނިވި ވައްތަރުގެ ސެލްތައް ހިމެނެއެވެ.\n- ޕެރައިޓަލް ސެލް(Parietal cell): ގެސްޓްރިކް އެސިޑް އަދި އިންޓްރިންސިކް ފެކްޓަރ ދޫކުރަނީ މިސެލްތަކުންނެވެ. ގެސްޓްރިކް އެސިޑް ދަގަނޑު ހަށިގަނޑަށް ނެގުމަށް އެހީތެރިވެދޭއިރު، އިންޓްރިންސިކް ފެކްޓަރ ވިޓަމިން ބީ12 ހަށިގަނޑަށް ނެގުމަށް ބޭނުންކުރަން ޖެހެއެވެ.\n- ޕެޕްޓިކް ސެލް(Peptic cell): ޕްރޮޓީން ބައިކުރާ އެންޒައިމް ތައް ކަމުގައިވާ ޕެޕްސިނަޖަން އަދި އެހެނިހެން އެންޒައިމްތައް މިވައްތަރުގެ ސެލްތަކުން ދޫކުރެއެވެ.\n- މިޔޫކަސް ސެލް(Mucus cell): މިޔޫކަސް ސެލް ނުވަތަ ދަވަ ބޭރުކުރާ ސެލް ތަކަކީ މައިދާގެ ތެރޭގައި ހުންނަ ސެލްތަކެކެވެ.\n- ޖީސެލް(G Cell): މައިދާގެ ޕައިލޮރިކް އެންޓްރަމް ގައި ހިމެނޭ އެންޓްރަލް ގްލޭންޑް ތަކުގައިވާ ޖީ-ސެލް ތަކުން ގެސްޓްރިން ހޯރމޯން އުފައްދައި ދޫކުރެއެވެ.\n* ކަނާތު ގެސްޓްރިކް އާޓަރީ\n* ވާތު ގެސްޓްރިކް އާޓަރީ\n* ކަނާތު ގެސްޓްރޯ-އެޕިޕްލޮއިކް އާޓަރީ\n* ވާތު ގެސްޓްރޯ-އެޕިޕްލޮއިކް އާޓަރީ\n* ކުރު ގެސްޓްރިކް އާޓަރީ\nމައިދާގެ ވަޒީފާ ކޮންޓްރޯލްކޮށްދޭ ނާރުތައް\n* ކުރިމަތީ ގެސްޓްރިކް ނާރު\n* ފަހަތު ގެސްޓްރިކް ނާރު\n* ސްޕްލެންގނިކް ނާރު\nމައިދާ އަށް ސިމްޕަތެޓިކް ނާރވަސް ސިސްޓަމް، އަދި ޕެރަސިމްޕަތެޓިކް ނާރވަސް ސިސްޓަމް އިން ބާރުފޯރުވައެވެ. ނުވަތަ މިދެންނެވި ދެބައި ވެސް މައިދާގެ މަސައްކަތް ކޮންޓްރޯލް ކުރުމުގައި ބައިވެރި ވެއެވެ.\n- ސިމްޕަތެޓިކް ނާރވަސް ސިސްޓަމް އިން މައިދާއަށް އައިސްފައިވާ ނާރަކީ ގްރޭޓަރ ސްޕްލެންގކްނިކް ނާރު (Greater splanchnic nerve)އެވެ. މިނާރު ހީވާގިކޮށް މުރާލިކުރުމުން އަންނަނިވި ކަންތައްތައް މެދުވެރިކުރުވައެވެ.\n- މައިދާގެ ފާރު ރިލެކްސް ކުރުން އަދި ޕައިލޮރިކް ސްފިންކްޓަރ ކޮންޓްރެކްޓް ކުރުން\n- ޕައިލޮރަސްގެ އެތެރޭގެ ދުލިފަށް އިން މިޔޫކަސް ބޭރުކުރުމަށް ބާރުއެޅުން\n- މައިދާގެ ލޭހޮޅިތައް ހަނިކޮށްލުން\nޕެރަސިމްޕަތެޓިކް ނާރވަސް ސިސްޓަމް އިން މައިދާއަށް އައިސްފައިވާ ނާރަކީ ވޭގަސް ނާރު( Vagus nerve)ން އުފެދިގެން ދެފަރާތުން އައިސްފައިވާ ދެނާރެވެ. އެއީ ކުރިމަތީ ގެސްޓްރިކް ނާރު އަދި ފަހަތު ގެސްޓްރިކް ނާރު އެވެ. މިނާރުތައް ހީވާގިކޮށް މުރާލިކުރުމުން އަންނަނިވި ކަންތައްތައް މެދުވެރި ކުރުވައެވެ.\n- މައިދާގެ ފާރު ކޮންޓްރެކްޓް ކުރުން އަދި ޕައިލޮރިކް ސްފިންކްޓަރ ރިލެކްސް ކުރުން\n- ގެސްޓްރިކް އެސިޑް އަދި ހައިޑްރޯކްލޮރިކް އެސިޑް ދޫކުރުން\n- މައިދާގެ ލޭހޮޅިތައް ފުޅާކޮށްލުން\n- ކާތަކެތި ގުދަންކުރުން ނުވަތަ ރައްކާކުރުން\n- ކާތަކެތި [[މައިދާ ޖޫސް]] އާއި އެއްކޮށް މިކްސްކުރުން\n- މައިދާ ޖޫސްއާއި މަސްހުނިކުރެވުނު ކާތަކެތި(Chyme) މަޑުމަޑުން ކުޑަ ގޮހޮރުގެ ފުރަތަމަ ބައި ޑުއަޑީނަމްއަށް ހުސްކޮށްލުން، ނުވަތަ ފޮނުވައިލުން\n- މައިދާއިން ދޫކުރާ ގެސްޓްރިކް އެސިޑް (Gastric acid)ނުވަތަ ހައިޑްރޯކްލޮރިކް އެސިޑް(Hydrochloric acid)ގެ އެހީގައި މައިދާއަށް ކާތަކެތީގެ ޒަރީޢާއިން ވާޞިލްވާ ޖަރާސީމްތައް ނައްތައިލުން\n- އާދައިގެ ސާދާ މާއްދާތައް ހަށިގަނޑަށް ދެމުން : މިސާލު ފެން ، ބަނގުއާވި\n- ސަރުބީ ނުވަތަ ފެޓް އަދި ޕްރޮޓީން ހަޖަމުކުރުން: ފެޓް އަދި ޕްރޮޓީން ހަޖަމުކުރުމުގައި މައިދާއިން ދޫކުރާ އެންޒައިމްތައް ކަމަށްވާ ގެސްޓްރިކް ލައިޕޭސް(Gastric lipase)، އަދި ޕެޕްސިން(Pepsin) ބައިވެރި ވެއެވެ. ޕެޕްސިން އަކީ މައިދާގެ ފާރުގައި ހިމެނޭ ޕެޕްޓިކް ސެލް ތަކުން ދޫކުރާ ޕެޕްސިނަޖަން(Pepsinogen) އިން އުފެދޭ މާއްދާއެކެވެ.\n- ގެސްޓްރިކް އެސިޑް އުފެއްދުން: ދުވާލެއްގެ މައްޗަށް ގާތްގަނޑަކަށް 3-2 ލިޓަރުގެ ގެސްޓްރިކް އެސިޑް މައިދާގެ ސެލްތަކުން އުފައްދައެވެ. ގެސްޓްރިކް އެސިޑް އުފައްދާ މިންވަރު އާންމު ގޮތެއްގައި ހެދުނު ގަޑީގައި މަތިވެފައި، ހަވީރު ގަޑީގައި ދަށްވެއެވެ. ގެސްޓްރިކް އެސިޑް ދޫކުރަނީ ޕަރައިޓަލް ސެލް ތަކުންނެވެ.\n- ލޭގެ ރަތް ސެލް އުފެއްދުމުގެ މަސައްކަތަށް އެހީތެރިވުން: މިމަސައްކަތަށް އެހީތެރިވަނީ ތަފާތު ދެ މާއްދާއިން މައިދާއިން އުފައްދައިގެންނެވެ. އެއީ ގެސްޓްރިކް އެސިޑް އަދި އިންޓްރިންސިކް ފެކްޓަރ(Intrinsic factor) އެވެ. ގެސްޓްރިކް އެސިޑް ދަގަނޑު ހަށިގަނޑަށް ނެގުމަށް އެހީތެރިވެދޭއިރު، އިންޓްރިންސިކް ފެކްޓަރ ވިޓަމިން ބީ12 ހަށިގަނޑަށް ނެގުމަށް ބޭނުންކުރަން ޖެހެއެވެ.\n- ތަފާތު ހޯރމޯންތައް އުފައްދައި ދޫކުރުން: މިގޮތުން މައިދާއިން އުފައްދައި ދޫކުރާ ހޯރމޯންތަކުގެ ތެރޭގައި އަންނަނިވި ހޯރމޯންތައް ހިމެނެއެވެ.\n• މައިދާގެ ޕައިލޮރިކް އެންޓްރަމް ގައި ހިމެނޭ އެންޓްރަލް ގްލޭންޑް ތަކުގައިވާ ޖީ-ސެލް ތަކުން ގެސްޓްރިން ހޯރމޯން އުފައްދައި ދޫކުރެއެވެ.\n• މައިދާގައި ހުންނަ ޕީޑީ-1 ސެލް ތަކުން " ޣްރެލިން" ކިޔާ ހޯރމޯނެެއް ދޫކުރެއެވެ.\n• މައިދާގައި ހިމެނޭ ޑެލްޓާ ސެލް ތަކުން [[ސޯމަޓަސްޓެޓިން]] އުފައްދައި ދޫކުރެއެވެ.\nގެސްޓްރިން :ގެސްޓްރިން ނުވަތަ (Gastrin) އަކީ މައިދާގެ ''ޕަރައިއިޓަލް ސެލް''(Parietal cell) ތަކުން ''ގެސްޓްރިކް އެސިޑް'' ބޭރުކުރުމަށް ބާރުއަޅާ ހޯރމޯން އެކެވެ. މިހޯރމޯން ދޫކުރަނީ މަޢިދާ އަދި ކުޑަ ގޮހޮރުގައި ހިމެނޭ ''ޖީސެލް''(G Cell) ތަކުންނެވެ. ގެސްޓްރިން ހޯރމޯން ދޫކުރަނީ ލޭގެ ތެރެއަށެވެ. މައިގަނޑު3ވައްތަރެއްގެ ގެސްޓްރިން ހުރެއެވެ. އެއީ\nޣްރެލިން: ޣްރެލިން (Ghrelin) އަކީ މަޢިދާގައި ހުންނަ ''ޕީޑީ1''(P/D1) ސެލްތަކުން ދޫކުރާ ހޯރމޯން އެކެވެ. މިހޯރމޯންގެ ސަބަބުން ކާހިތްވުމަށް ބާރުއަޅައެވެ. ނުވަތަ ކާތަކެތި ކެއުމަށް ހިތްޖެހޭގޮތް ވެއެވެ. ހަށިގަނޑުގައި ޣްރެލިން ގެ ލެވެލް ކެއުމުގެ ކުރިން މަތިވެ، އަދި ކެއުމަށްފަހު ދަށްވެގެން ދެއެވެ.\nއެންޓީރިއޯ ޕިޓޫއިޓަރީ ގްލޭންޑް އިން ''ގްރޯޘް ހޯރމޯން'' ދޫކުރުމަށް ވެސް ޣްރެލިން ބާރުއަޅައެވެ. ބަލީގެ ބައެއް ޙާލަތްތަކުގައި ޣްރެލިންގެ ލެވެލް ދަށްވެ، މާއަވަހަށް ފުރިފައި ހުންނަ އިހްސާސް ބަލިމީހާއަށް ވާގޮތްވެއެވެ.\nސޯމަޓަސްޓެޓިން:ސޯމަޓަސްޓެޓިން (Somatostatin) އަކީ ސިކުނޑީގެ ތެރޭގައިވާ ހައިޕޯތަލަމަސް ގައި އިންނަ ''ޕެރިވެންޓްރިކިއުލާ ނިއުކްލިއަސް''(Periventricular nucleus) ، މައިދާ، ޗިސްމޭ، ފަދަ ގުނަވަންތަކުން އުފައްދައި ދޫކުރާ ޕެޕްޓައިޑް ހޯރމޯން އެކެވެ.މައިދާގައި މިހޯރމޯން ދޫކުރަނީ ''ޑެލްޓާ ސެލް''(D Cell) ތަކުންނެވެ. ޗިސްމޭ ގައި މިހޯރމޯން ދޫކުރަނީ ''ޑެލްޓާ އައިލެޓް ސެލް''(δ islet cell) ތަކުންނެވެ.\n• މައިދާގެ އެކްސް-ރޭ ނެގުން :ބޭރިއަމް މީލް އެއް ބޭނުންކުރުމަށްފަހު މައިދާގެ އެކްސް-ރޭ ނެގުމުން މައިދާގެ ސައިޒު، އެތެރޭގެ ހަރަކާތް، އަދި ބައެއް ކަހަލަ ބަލިތައް މިސާލަކަށް މައިދާގެ ފާރު، އަދި މައިދާގެ ކެންސަރު ފަދަ ބަލިތައް ދެނެގަނެވެއެވެ.\n• ގެސްޓްރޯސްކަޕީ(Gastroscopy) ހެދުން: މިއީ ވެސް މައިދާގެ ބަލިތައް ޓެސްޓް ކުރުމަށް ބޭނުންކުރެވޭ ގޮތެކެވެ.\n• ހައިބަނޑާހުއްޓައި މައިދާއިން މައިދާ ޖޫސް ނަގައިގެން ތަޙްލީލު ކުރުން: ހައިބަނޑާ ހުންނަތާ 12 ގަޑިއިރު ވުމަށްފަހު ބަލިމީހާގެ އަނގައިން މައިދާ އަށް ހިމަހޮޅި(ރައިލް ޓިއުބު) އެއް ލައްވައިގެން މައިދާ ޖޫސް ނަގާނީ އެވެ. އެއަށްފަހު އެޖޫސް ޓެސްޓް ކުރާނީ އެވެ. މިޓެސްޓްކުރާއިރު ބެލޭކަންތައް ތިރީގައި މިވަނީ އެވެ.\n- މައިދާ ޖޫސް ހުރި މިންވަރު: އާންމު ގޮތެއްގައި ގަޑިއަކު 60-40 މިލިލީޓަރުގެ މައިދާ ޖޫސް އުފެދެއެވެ.\n- މައިދާ ޖޫސް ގައި އާންމުކޮށް ހުންނަ މާއްދާތައް ހުރި މިންވަރު ބެލުން: އެގޮތުން ހައިޑްރޯކްލޮރިކް އެސިޑް، ޕެޕްސިން އަދި މިޔޫކަސް ސެލް ހުރި މިންވަރު ބެލެއެވެ.\n- އާންމުކޮށް ނުހުންނަ މާއްދާތައް ހުރިމިންވަރު ބެލުން: އެގޮތުން ލޭ އަދި ކެންސަރު ސެލް ތައް ފަދަ ބައިތައް ހުރިތޯ ބެލެއެވެ.\n• ހިސްޓަމީން ޓެސްޓް(Histamine test): ހިސްޓަމީން އަކީ ސީދާ ގޮތެއްގައި ޕަރައިޓަލް ސެލްތައް ހީވާގިކޮށް މުރާލިކުރާ މާއްދާއެކެވެ. މިޓެސްޓް ހެދުމަށް ހައިބަނޑާހުރެ މައިދާ ޖޫސް ކުރިން ބުނިގޮތަށް މައިދާ އިން ނަގައެވެ. އެއަށްފަހު 0.5 މިލިގްރާމްގެ ހިސްޓަމީން ހަންގަނޑުގެ ދަށަށް އިންޖެކްޝަނަކުން ފޮނުވާލައެވެ. އަދި އެއަށްފަހު 1 ގަޑިއިރުވަންދެން ކޮންމެ5މިނިޓަކުން 1 ފަހަރު މައިދާ ޖޫސް ނަގައެވެ. އާންމު ގޮތެއްގައި 15-10 މިނިޓާއި ދެމެދުގެ ވަގުތެއްގެ ތެރޭގައި އެސިޑް ބޭރުކުރާ މިންވަރު އޭގެ އެންމެ މަތީ ދަރަޖައަށް ވާޞިލްވެއެވެ. އަދި އެގޮތުގައި 20 މިނިޓްވަންދެން އެސިޑް ބޭރުކޮށްކޮށް ހުރެއެވެ.\n• އިންސިޔުލިން ޓެސްޓް(Insulin test): އިންސިޔުލިން އަކީ ނުސީދާކޮށް މައިދާ ޖޫސް ބޭރުކުރުން އިތުރުކޮށްދޭ މާއްދާއެކެވެ. މިޓެސްޓް ހެދުމަށް ހައިބަނޑާހުރެ މައިދާ ޖޫސް ކުރިން ބުނިގޮތަށް މައިދާ އިން ނަގައެވެ. އެއަށްފަހު އިންސިޔުލިންގެ ކުޑަ ޑޯޒެއް ލޭގެ ތެރެއަށް އިންޖެކްޝަނަކުން ފޮނުވާލައެވެ. އަދި އެއަށްފަހު 1 ގަޑިއިރުވަންދެން ކޮންމެ5މިނިޓަކުން 1 ފަހަރު މައިދާ ޖޫސް ނަގައެވެ. އާންމު ގޮތެއްގައި 30-15 މިނިޓާއި ދެމެދުގެ ވަގުތެއްގެ ތެރޭގައި އެސިޑް ބޭރުކުރާ މިންވަރު އޭގެ އެންމެ މަތީ ދަރަޖައަށް ވާޞިލްވެއެވެ.


ކޯވިޑް-19 : މިއަދު 88 މީހުން ޕޮޒިޓިވް ކޯވިޑް-19 : މިއަދު 88 މީހުން ޕޮޒިޓިވް\nކޯވިޑް-19 : މިއަދު 88 މީހުން ޕޮޒިޓިވް\nރާއްޖެއިން ކޯވިޑް-19އަށް އިތުރު 88 މީހުން ޕޮޒިޓިވްވެއްޖެއެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި ޖުމްލަ މީހުންގެ ޢަދަދުވަނީ 25،524 އަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ފާއިތުވި 24 ގަޑިއިރުގެ ތަފާސް ހިސާބުތަކަށް ބަލާއިރު މާލެ ސަރަޙައްދުން ޕޮޒިޓިވްވެފައިވަނީ 37 މީހުންނެވެ. މީހުން ދިރިއުޅޭ ރަށްރަށުން ޕޮޒިޓިވްވެފައިވަނީ 31 މީހުންނެވެ. އަދި ރިސޯޓުތަކުން 20 މީހަކުވަނީ ޕޮޒިޓިވްވެފައެވެ.\nމިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު މިވަނީ 25،524އަށް އަރާފައެވެ. އެކްޓިވް ކޭސްތަކުގެ ގޮތުގައި މިވަގުތު 3،019 މީހުންނަށް އަންނަނީ ފަރުވާ ދެމުންނެވެ. މީގެތެރެއިން 78 މީހަކަށް ފަރުވާ ދެމުން އަންނަނީ ހޮސްޕިޓަލްތަކުގައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން ވޭތުވެ 24 ގަޑިއިރުގެ ތެރޭގައި 153 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 22،429 މީހުން ވަނީ ބަލިން ރަނގަޅުވެފައެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 2،664 ސާމްޕަލެއް ވަނީ ނަގާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 67 މީހަކު ވަނީ ނިޔާވެފައެވެ. އޭގެތެރޭގައި ހިމެނެނީ 59 ދިވެހިންނާއި 8 ބިދޭސީންނެވެ.